ކުރިން އެނގުނުނަމަ (އެއްވަނަ ބައި) | Esfiya - Dhivehi Vaahaka Site\nލޯބި January 16, 2018\nކުރިން އެނގުނުނަމަ (އެއްވަނަ ބައި)\nހެނދުނުގެ ހިތްފަސޭހަ ވަގުތެވެ. ސުކޫލުތަކަށް ދާ ކުދިންނާއި ކޮލެޖު އަދި ޔުނިވާސިޓީއަށް ކިޔަވަންދާ ކުދިންތަކުންނާއި އޮފީހަށް ދާ މީހުންތަކުން މާލޭގެ މަގުތައް ވަނީ ތޮއްޖެހިފައެވެ. ދުއްވާ އެއްޗެހި އާދަޔާ ހިލާފަށް ގިނަ މަގުތައް މަތިން ކޮންމެ މީހަކުވެސް ބަލަމުން ދިޔައީ ގަޑި ނުޖެހި އެމީހެއްގެ މަންޒިލާއި ހަމައަށް ވާސިލް ވެވޭތޯއެވެ. ބިދޭސީ މަސައްކަތު މީހުންވެސް އެމީހުންގެ ވަޒީފާތަކަށް ދިޔުމަށް ނިކުމެ އެމީހުންގެ އެކުވެރިން އަދި ހަމަނުވާތީވެސް ކަންނޭނގެއެވެ. ޕޭމެންޓްމަތީގައި ކޯޅިކޯޅިއަށާއި ބައިގަނޑު ބައިގަނޑަށް ހުއްޓި ލައިގެން ތިބުމުގެ ސަބަބުން މަގު ހިނގާ މީހުންނަން ދަތިތަކާ ކުރިމަތިވަމުންދިޔައެވެ. މިފަދަ ވަގުތުތަކުގައި މީހުން ގިނަކަމުން ކުދިކިޔަމުންދާ މީހުންގެ އަދަދުވެސް މަދެއް ނުވާނެއެވެ. ނަމަވެސް ކުރާނީ ކީއްހެއްޔެވެ. މިއީ މިއަދު މާލޭގެ ހާލަތެވެ. މީހުންގެ ގައިންނާއި ކާރުތަކުން އަދި ސައިކަލުތަކުން ނެއްޓެމުންގޮސް ކޮންމެ މީހަކަށްވެސް ހަމަނޭވާ ލެވެނީ އެމީހަކު އެދާންވާ މަންޒިލަކާ ހަމައަށް ވާސިލް ވެވުމުންނެވެ.\nޒީކްވެސް ހިނގަމުންދިޔައީ ޔުނިވަރސިޓީއަށް ދިޔުމަށެވެ. މިއަދު ގޭގެ މަސައްކަތްތައް ގިނަވުމުން ގެއިން ނިކުމެވުންލެއް ލަސްވުމުގެ ސަބަބުން އަވަހަށް ދިޔުމުގެ ގަސްތުގައި ބާރަށް ހިނގަންފެށިއެވެ. މިއަދު މީ ތިންވަނަ ސެމިސްޓަރ ނިމި ހަތަރުވަނަ ސެމިސްޓަރގެ ކިޔެވުން ފެށޭ ދުވަސް ކަމުން ގަޑި ނުޖެހިދާން ޒީކް ވަރަށް ބޭނުންވެއެވެ. ނަމަވެސް މީހުން ގިނަކަމުން ބާރަށް ދެވޭގޮތެއް ނުވެއެވެ. މިއީ މަގުތައް މަތީގައި އެންމެ ބާރުބޮޑު ގަޑި ކަމުން މިއަދު އޭނާއަށް ގަޑިނުޖެހި ކްލާސް ފެށެން ވާއިރަށް ދެވޭނެ ކަމުގެ ޔަގީން ކަމެއް ނެތެވެ. ނަމަވެސް ދެވުނު އެންމެ އަވަހަކަށް ދާން އޭނާ ބޭނުންވެއެވެ.\nޒީކްއަށް ޔުނިވަރސިޓީގެ ގޭޓުން އެތެރެއަށް ވަދެވުމާއެކު އެތަނުން އެއްޗެއް ހޯދާފަދަ ގޮތަކަށް ވަށައިގެން ބަލާލެވުނެވެ. ވަށައިގެން އިމާރާތްތައް ހުންނަ ޔުނިވަރސިޓީގައި ގޯތިތެރެ އޮންނަނީ ހުސްކޮށެވެ. ގަސްހައްދާފައެވެ. ބޮޑެތި ގަސްތަކުން މުޅިތަން އޮންނަނީ ހިޔާވެފައެވެ. އަދި އެގަސްތަކުގެ ހިޔަލުގައި ކުދިންނަން ކިޔަވަން ތިބެވޭނެ ލަކުޑި ގޮނޑި އާއި މޭޒު ބަހައްޓާފައިވެއެވެ. ޒީކްއަށް އޭނާ އެންމެ ގިނައިން ކިޔަވަން އިންނަ ތަން ފެނުމުން ހިނިތުންވެލެވުނެވެ. ބަދަލެއް ގެނެސްފައިނެތީތީވެ ހިތާހިތުން ޝުކުރުކޮށްލެވުނެވެ. އަދި އަވަސް އަވަހަށް ސިޑި ހުންނަ ދިމާއަށް ދުއްވައި ގަތެވެ. ސިޑީގެ ހަރުފަތްތަކުން ފަރިތަކަމާއެކު ޒީކް އަރަމުންދިޔައެވެ. ކުއްލިޔަކަށް ޒީކް ސިއްސައިގެން ދިޔައީ މީހެއްގެ ގައިގައި އޭނާ ޖެހިފައި ވެއްޓެން ދިޔުމުންނެވެ. ކަންފަތަށް އުނދަގޫވާކަހަލަ ތޫލި އަޑަކުން ޒީކަށް ހަޅޭލަވައިގަނެވުނެވެ. އެޒުވާނާގެ ހުށިޔާރުކަމުން ޒީކް ވެއްޓުނަ ނުދީ ސަލާމަތްކޮށްފިއެވެ. ވެއްޓެމުންދިޔަ ޒީކްގެ އަތުގައި ހިފާ އެޒުވާނާގެ ގަޔާ ކައިރިއަށް ދަމާލީ ލުއި ފަތްކޮޅެއް ފަދައިންނެވެ. ދަމާލުމުން އެދިޔަ ބާރުމިނުގައި ޒީކްގެ މޫނުގޮސް އެޒުވާނާގެ މޭމަތީގައި ޖެހުނެވެ. ‘ބަލައިގެންނު ސިޑިން އަރަންވާނީ’ އެ ޒުވާނާގެ ފިރިހެންވަންތަ އަޑުން ހަމަހިމޭންކަން ފޫއަޅުވާލިއެވެ. ޒީކުއަށް ބުނާނެ އެއްޗެއް ނޭގުނެވެ. ޒީކްއަށް އިސްއުފުލާލާފައި އެޒުވާނާގެ މޫނަށް ބަލާލެވުނެވެ. އެވަގުތު ދެމީހުންގެ ހަތަރުކަޅި ހަމަވެގެން ދިޔައެވެ. ޒީކް އަވަހަށް އިސްޖަހާލިއެވެ. އަދި ކުލާހާ ދިމާއަށް ހިނގައިގަތެވެ. އަމިއްލައަށް އަމިއްލަ ނަފްސަށް އެއްޗެހި ކިޔަމުންނެވެ. އަމިއްލައަށް ނުބަލައި އުޅެވުނީތިއެވެ. ޒީކް ސިޑިން އަރަމުން ދިޔައީ ހަރުފަތްތަކަށް ބަލައިގެން ކަމުން ކުރިމަތިން އައި ޒުވާނާ ނުފެނުނީތީއެވެ.\nކްލާސް ދޮރު މައްޗަށް އެރުމަށްފަހު ފުރަތަމަވެސް ބަލާލެވުނީ ލެކްޗަރަރ ކްލާހުގައި ހުރިތޯއެވެ. ކްލާހުގެ ކުދިންތައް އެމީހުންގެ އަމިއްލަ މަސައްކަތާއިގެން މަސްއޫލުވެގެން ތިއްބެވެ. ވާހަކަ ދައްކާ ކުދިން ވާހަކަ ދައްކަނީއެވެ. ސަކަރާތްޖަހާ މަޖާކުރާ ކުދިން މަޖާކުރަނީއެވެ. ކްލާސްތެރެ ހީވަނީ ކުޑަވަރެއްގެ ޕާޓީއެއް ހެންނެވެ. އަޑުގަދަކަމުން އެކަކު އަނެކަކު ވާހަކަ ދައްކަންވެސް ޖެހެނީ ހަޅޭލަވާށެވެ. ލެކްޗަރަރ ނެތުމުން އެވަގުތުކޮޅުގެ ބޭނުން ފުރިހަމަ ގޮތުގައި ހިފަނީއެވެ. ޒީކް މަޑުމަޑުން ނީލާ ކައިރީގައި އިށީދެއްޖެއެވެ. ބާރަށް ހިނގާފައި އައުމުގެ ސަބަބުން ވެފައި ހުރި ވަރުބަލިން މޭޒުމަތީގައި ބޯއަޅާލެވުނެވެ.\nގިނައިރުތަކެއް ނުވެއެވެ. ކްލާސްތެރޭގައި އަޑުމަޑުވުމުން ޒީކް ބޯހިއްލާ ބަލާލިއެވެ. ޒީކް ދެލޯ ބޮޑުވެގެން ދިޔައެވެ. އޭރު ސިޑިމަތިން ދިމާވި ޒުވާނާ އައިސް ކްލާހަށް ވަންނަނީއެވެ. މަޑު އަޅިކުލައިގެ ގަމީހަކާއި ކަޅުފަޓުލޫނެއްގައި ހުރިއިރު އެޒުވާނާ ފެންނަނީ ވަރަށް ސްމާޓްކޮށެވެ. ހަފޫޓް ކިރިޔާ ހަމަނުވާނެ އިސްކޮޅެކެވެ. އިސްކޮޅާ ހަމައަށް ރޫފަހުރި ހަށިގަނޑެކެވެ. ބޮލުގެ އިސްތަށިގަނޑު ދިގުނޫން ކަމުގައި ވިޔަސް ފުނާއަޅާފައި ހުރިގޮތުން އެޒުވާނާގެ ރީތިކަން އިތުރުކޮށްދެއެވެ.\n“އެއީ ކާކު” ޒީކް އަށް ކައިރީގައި ނީލާ ކައިރީގައި އަހާލިއެވެ.\n“ލަހުން ކްލާހަށް އަންނަ މީހުންނަކަށް ނޭނގޭނެ. މިހާރު އިންޓްރޮޑަކްޝަން ވެސް ނިމިއްޖެ. އެއީ އިޔާން. ސަޅި ދޯ. މިއަހަރު އަލަށް ޖޮއިން ކުރި ލެކްޗަރަރ އެއް” ނީލާ މަޑުމަޑުން ވާހަކަ ދެއްކިއެވެ. އެވަގުތަކީ ޒީކް އާ ދިމާއަށް އިޔާންގެ ނަޒަރު ހުއްޓުނު ވަގުތެވެ.\n“މިއީ އަދި ތައާރަފް ނުވާ ކުއްޖެއްދޯ. ކީއްވެ މިއަދު ކްލާހަށް ގަޑި ޖެހިގެން އައީ” އިޔާން ޒީކް އާއި ދިމާއަށް ބަލަހައްޓައިގެން ހުރެ އަހާލިއެވެ.ހުރިހާކުދިންގެ ނަޒަރު ގޮސް ޒީކް އަށް ހުއްޓުނެވެ.\n“ތަންކޮޅެއް ލަހުން ގެއިން ނިކުމެވުނީ” ޒީކް އަށް ދައްކާނެ ބަހަނާއެއް ނުވިސްނިގެން ބުނެލިއެވެ.\n“އެންމެ ރަނގަޅު. އެއްވެސް ކުއްޖަކު މީގެ ފަހުން މި ކްލާހަށް ގަޑި ޖެހިގެންނުވާނެ” އިޔާން އެހެން ބުނެލިއިރު ހަރުކަށި ގޮތެއް ހުއްޓެވެ.\nކްލާސްތައް ނިމުމުން ޒީކް އާއި ނީލާ ހިނގައިގަތީ ގެއަށް ދިޔުމަށެވެ. “ޒީކް ދެންވެސް އަވަހަށް އަންނައްޗޭ. އަހަރެން ދަންތަ ބަލާ ކާރުގަ. އޭރުން ދެމީހުންނަށް އެކީގަ އާދެވޭނެ އެއްނުދޯ” ނީލާ ބުނެލިއެވެ. ޒީކް އަށް ދެކޮޅު ހަދާކަށް ނުކެރުނެވެ. ދެމީހުން ޗުއްޓީ ހޭދަކުރި ގޮތުގެ ވާހަކަ ދައްކަމުން މަޑުމަޑުން ހިނގަމުންދިޔައެވެ. ޒީކް ދިރިއުޅޭގެއާއި ހަމައަށް އާދެވުމުން ނީލާއަށް ބައި ބުނެލާފައި ގޭޓުން އެތެރެއަށް ވަދެއްޖެއެވެ. އަދި ނީލާވެސް މާދަން ބަލާ އަންނާނެ ކަމަށް ބުނެފައި ހިނގައިގަތެވެ.\nޒީކް ދިރިއުޅެމުންދާ ‘ރޫބީސް’ގެ އަކީ އަހްމަދު އާލިންގެ ގެއެވެ. އާލިންއަކީ މާލޭގެ އެންމެ މުއްސަނދި ވިޔަފާރި ވެރިންގެ ލިސްޓްގައި ހިމެނޭ އެކެކެވެ. ކުރީގެ މުސްކުޅިގޮތައް ހަދާފައިވާ މިގެއަކީ އާލިންގެ ބައްޕަގެ ހަނދާނެއް ކަމުގަައިވެއެވެ. ޒަމާނީ ގޮތަކަށް ގެ އަލުން އިމާރާތް ނުކޮށް ހުންނަ ސަބަބަކީވެސް އެއީ ކަމުގައިވެއެވެ. މުސްކުޅިގޮތަށް ހަދާފައި ހުރި ކަމުގައި ވިޔަސް މިގެއަކީ ވަރަށް ބޮޑު ފުރިހަމަ ގެއެކެވެ. ގޭކުރިމަތީގައި ކުޑަވަރެއްގެ ބަގީޗާއެއްވެއެވެ. ބަގީޗާގެ މެދުން ގޭތެރެއަށް ވަދެގެން ދެވޭގޮތަށް މަގެއްވެއެވެ. އެމަގުގެ ދެފަރާތުގައި އެކިކުލަކުލައިގެ ފިނިފެންމާ ގަސްތައް ހައްދާފައިވެއެވެ. މި ބޮޑުގޭގައި އެތަކެއް ކޮޓަރި ތަކެއްވެއެވެ. ލަކުޑިން ކަނޑާނަގައިގެން ހަދާފައިވާ ތަނބުތަކާއި ދޮރުތަކުން ދިވެހި ކާބަފައިންގެ މޮޅުކަމާއި ކުޅަދާނަކަން އެނގިގެންދެއެވެ. އެހާމެ ފުރިހަމައެވެ. ގެ ކިތަންމެ މުސްކުޅިޔަސް ގޭގައި ބޭނުންކޮށްފައިވަނީ އެންމެ ޒަމާނީ ފަރުނީޗަރުތަކެވެ. ބިއްދަށް ފަރާތުގައި ފަތާފެންގަނޑެއް ހަދާފައިވެއެވެ. އެއީ ހަމައެކަނި އާލިންގެ ބައްޕަ ނިޔާވިފަހުން އެގެއަށް ގެނެވުނު ބަދަލެވެ. އަލްޔަން ބޭނުންވެގެން އެދުނު ކަމެއް ކަމަށް ވުމުން އާލިންއަށް ދެކޮޅު ހަދަން ނުކެރުނީއެވެ. މި ބޮޑު ގޭގައި އުޅެނީ އާލިން އާއި އާލިންގެ އަންހެނުން މިސައިބާއެވެ. ދެން އެދެމީހުންގެ ދަރިފުޅު އަލްޔަންއެވެ. ދެންއެގޭގައި ގެންގުޅޭ ނޯކަރުންނެވެ. ޒީކް އަކީވެސް އެގޭގައި މަސައްކަަތްކުރަން ގެންގުޅޭ ނޯކަރެކެވެ.\nގެއަށް ވަދެވުމާއެކު ޒީކް ބޭނުންވީ ހައްވައްތަ އާއި ރައުނާއްތަ ހޯދާށެވެ. އެއީ އެދެމީހުންގެ ފަރާތުން ޒީކްއަށް ކިޔެވުމުގެ ފުރުސަތު ލިބުނު ދެމީހުންނެވެ. ޒީކްގެ މަސައްކަތް އެދެމީހުން ކޮށްދީފައި ޒީކް ކިޔަވަން ނުފޮނުވާނަމަ މިއަދު ޒީކްއަށް އެފުރުސަތެއް ނުލިބުނީހެވެ. ވެވުނު ވަރަކުން ޒީކްވެސް އެމީހުންނަށް އެހީވެދެއެވެ. ޒީކްދެކެ އެމީހުން ލޯބިވަނީ އެއްބަނޑު އެއްބަފާ ކޮއްކޮއެއް ފަދައިންނެވެ. ޒީކްގެ ރަނގަޅު އަހްލާގާއި އެހެން މީހުން ބުނާބަސް ގަބޫލުކުރުން ވެގެން ދިޔައީ އެމީހުންގެ ލޯބި އިތުރުވެގެން ދިޔަ ކަންތައްތަކަކަށެވެ.\nKurin vx keen mi part…\nއެހެން ލިޔުންތެރިއަކު މިވާހަކަ އަޕްލޯޑް ކުރުމުން އެސްފިޔައިގެ އެޑްމިން އިން ވާހަކަ ނެގީ\nMe first dho love it\nމިފަހަރު ދެވަނަ މައި އަށް ލިބުނީ، ޝުކުރިއްޔާ\nmi kuriah dhaa vaahaka ehnu 1 part2part liyefa medhu kandaalaafa anehkaa vx hama ehpart dhepart\nދެން ކުރިއަށް ހުރީ އާ ބައިތައް އިންތިޒާރުކޮށްލަމާ\nWooooow. .. nice story ?\nމި ވާހަކަ އަކީ ކުރިން މުރާސިލް އަދި ނޮޅިވަރަމްފަރު ސައިޓްގައި ޝާއިރު ކުރެވިފައިވާ ވާހަކައެކެވެ. ހުރިހާ ކިޔުންތެރިންނަށްވެސް ކަމުދާނެ ވާހަކައަށް ވާނެ ކަމަށް އުއްމީދު ކުރަމެވެ.\nރިޔާޝާ (4ވަނަ ބައި)\nހަޤީޤީ ހިތާމަ ލޯބި October 17, 2016\nވެވުމުން ލޯބި 3\nއަހަރެންގެ ވާހަކަ9(ފަހުބައި)\nހިތާމަ ލޯބި June 21, 2020\nއަގެއްނެތްލޯބި 29 ވަނަ ބައި\nލޯބި September 25, 2017\n02:30 އެއްތިރީސްވަނަ ބައި\nހިތާމަ ބިރުވެރި ލޯބި September 25, 2017\nއާވާ ހަނދާން 5\nހިތާމަ ލޯބި April 3, 2017


ނޭޕާލް އަދި ބަންގްލަދޭޝްގައި ތިބި ދިވެހިން ވަރަށް އަވަހަށް ރާއްޖެ ގެންނާނަން: ޝާހިދު – Dhen.mv\nނޭޕާލް އަދި ބަންގްލަދޭޝްގައި ތިބި ދިވެހިން ވަރަށް އަވަހަށް ރާއްޖެ ގެންނާނަން: ޝާހިދު\nApril 18, 2020 - 8:38 pm\nނޭޕާލް އަދި ބަންގްލަދޭޝްގައި ތިބި ދިވެހިންގެ ތެރެއިން އަނބުރާ ގައުމަށް އަންނަން ބޭނުންވާ ފަރާތްތަކަށް ވަރަށް އަވަހަށް އެ ފުރުސަތު ލިބިގެންދާނެކަން ފޮރިން މިނިސްޓަރު އަބްދުﷲ ޝާހިދު އިއުލާންކުރައްވައިފިއެވެ.\nމިނިސްޓަރު ޝާހިދު މިރޭ ކުރެއްވި ޓްވީޓެއްގައި ވިދާޅުވީ މިކަން ކުރެވެނީ ބަންގްލަދޭޝް އާއި ދިވެހި ސަރުކާރާއި ދެމެދު އޮތް ގާތް ގުޅުމުގެ ސަބަބުންނާއި އެމްއެންޑީއެފް އާއި ބަންގްލަދޭޝްގެ ސިފައިންގެ މަސައްކަތުން ކަމަށެވެ.\nVery glad to announce that Maldivians stranded in #Nepal & #Bangladesh will soon have the opportunity to return home via evacuation flights. This is testimony to the close cooperation between the Govts of\n"ޑުޕަ ފިފްޓީން" މަޅި ފުޓްސަލް ޗެލެންޖް: ޕާކް ބޯއީސް ބަލިކޮށް ރެމްޕޭޖުގެ މިސްރާބު ދެވަނަ ބުރަށް


Mi sarukaaruge boahiyaavahikamuge mashroou ah kurimathilaan anna mahu hulhuvaalanee, Male' rayyithunnah haassa - One Online\nހެލްތު މިނިސްޓްރީއާ ވަގުތީ ގޮތުން ހަވާލުވެ ހުންނެވި މިނިސްޓާ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާ މުހައްމަދު އަސްލަމް --- ވަން ފޮޓޯ: މުހައްމަދު ހައްޔާން\nމި ސަރުކާރުގެ ބޯހިޔާވަހިކަމުގެ މަޝްރޫއުއަށް ކުރިމަތިލާން އަންނަ މަހު ހުޅުވާލަނީ، މާލޭ ރައްޔިތުންނަށް ހާއްސަ\nސަކާރުން އަލަށް ހުޅުވާލުމަށް ހަމަޖެހިފައިވާ ބޯހިޔާވަހިކަމުގެ އާ މަޝްރޫއުތަކަށް ކުރިތަމަތިލުމުގެ ފުރުސަތު އަންނަ މަހު ހުޅުވާލާނެ ކަމަށް ހައުސިން މިނިސްޓްރީން ބުނެފިއެވެ.\nއެ މިނިސްޓްރީން މިރޭ ގެޒެޓު ކުރި އިއުލާންގައި ބުނީ، ސަރުކާރުން އަލަށް ހުޅުވާލުމަށް ހަމަޖެހިފައިވާ ބޯހިޔާވަހިކަމުގެ މަޝްރޫއަށް އެދި ހުށަހަޅަން ޖެހޭ އެޕްލިކޭޝަން ފޯމާއި މާކްސް ދިނުމަށް ހަމަޖެހިފައިވާ ގޮތުގެ ތަފްސީލު އާންމުކޮށްފައިވާ ކަމަށެވެ.\nބޯހިޔާވަހިކަމަށް އެދުމުގެ ޝަރުތުތައް:\nއުމުރުން 18 އަހަރުވެފައިވުން\nމާލޭގައި ރަޖިސްޓަރީވެފައިވާ ރައްވެއްސަކަށްވުން (ރަޖިސްޓަރީވި ދުވަހުން ފެށިގެން މަދުވެގެން 15 އަހަރު)\nމާލެއިން ޕްރައިވެޓް ހައުސިން ޔުނިޓެއް/ބިމެއް (600 އަކަ ފޫޓަށްވުރެ ބޮޑު) ގަނެ ނުވަތަ ގަތުމަށް އެއްބަސްވުމެއްގައި ސޮއިކޮށް ފައިސާ ދައްކަން ފަށާފައި އޮވެގެން ނުވުން\nއެވޯޑް ކުރެވޭ ހައުސިން ޔުނިޓް ލިބޭ ފަރާތްތަކުން މާލެ ސިޓީގައި ޕްރައިވެޓް ރިއަލް އެސްޓޭޓް ހައުސިން ޑިވެލޮޕްމަންޓަކަށް އެއްބަސްވުމެއްގައި ސޮއިކޮށް ފައިސާ ދައްކަން ފަށާނަމަ، މި މަޝްރޫއުގެ ދަށުން ލިބިފައިވާ ބޯހިޔާވަހިކަން ދައުލަތަށް އަނބުރާ ނެގޭނެ\nމައި އެޕްލިކަންޓް ގޮތުގައި ހިމެނޭ ފަރާތް ވޭތުވެދިޔަ ތިން އަހަރު ތެރޭގައި މާލެ ސިޓީގައި ދިރިއުޅުމަށް ހޯދިފައިވާ އެއްވެސް ތަނެއް (600 އަކަފޫޓު ނުވަތަ އެއަށްވުރެ ބޮޑު) ވިއްކާފައި އޮވެގެން ނުވާނެ\nސަރުކާރުގެ ބޯހިޔާވަހިކަމުގެ މަޝްރޫއުއަކުން މީގެ ކުރިން ބޯހިޔާވަހިކަމެއް ލިބިފައިވާ ފަރާތަކަށް ވެގެން ނުވާނެ\nމަހަކަށް 61،000ރ އަށްވުރެ މަތީ އާމްދަނީއެއް ލިބޭ ފަރާތަކަށް ނުވުން\nހައުސިން މިނިސްޓްރީން ބުނީ، އެޕްލިކޭޝަން ފޯމާއެކު އާމްދަނީ ޖަމާވާ އެކައުންޓް/އެކައުންޓްތަކުގެ ފާއިތުވި ހަ މަަސްދުވަހުގެ ބޭންކް ސްޓޭޓްމަންޓް ނުވަތަ މޯލްޑިވްސް ޕެންޝަން އެޑްމިނިސްޓްރޭޝަން އޮފީހުގައި ރަޖިސްޓަރީވެފައިވާ ކަމުގެ ލިޔުމާއި މައި އެޕްލިކަންޓްގެ ނަމުގައިވާ ގޯތި/ ފްލެޓް ނުވަތަ އެޕާޓްމަންޓް ރަޖިސްޓްރީގެ ކޮޕީއެއް ހުށަހަޅަން ވާނެ ކަމަށެވެ.\nހައުސިން މިނިސްޓްރީން ހެދި ނީޑް އެސަސްމަންޓުން ދައްކާ ގޮތުގައި މިވަގުތު މާލޭގައި ބޯހިޔާވަހިކަމަށް ބޭނުންވާ 7500 އާއިލާ ދިރިއުޅެއެވެ.


"Kedarnath" release kurun avaskohfi\n"ކެދާރްނާތް" ރިލީޒް ކުރުން އަވަސްކޮށްފި\n"ކެދާރްނާތް" ގެ ލީޑްރޯލުން ފެނިގެންދާ ސާރާ (ކ) އާއި ސުޝާންތް، ފިލްމުގެ ޑައިރެކްޓަރު އަބީޝެކް ކަޕޫރާ އެކު\nގިނަ މައްސަލަތަކެއް ފެންމަތިވެފައި އޮތް ބޮލީވުޑްގެ ފިލްމު "ކެދާރްނާތް" އަންނަ ނޮވެމްބަރު މަހު 30 ގައި ރިލީޒްކުރަން ނިންމައިފި އެވެ. ފިލްމުގެ ޑައިރެކްޓަރު އަބީޝޭކް ކަޕޫރް ވަނީ ފިލްމު ރިލީޒްކުރާ ތާރީހު ކަށަވަރުކޮށްދިނުމަށް ޓުވީޓެއްކޮށްފަ އެވެ. އެ ޓުވީޓުގައި ފިލްމުގެ ޕޯސްޓަރެއްވެސް ޝައިއުކޮށްފައިވެ އެވެ.\nމި ފިލްމު ކުރިން ރިލީޒްކުރަން ނިންމާފައި އޮތީ ޑިސެމްބަރު 21 ގަ އެވެ. ބެލެވޭ ގޮތުގައި ފިލްމު ރިލީޒްކުރާ ތާރީހު އަވަސްކުރީ ޑިސެމްބަރުގައި ހަމަ އެ ތާރީހުގައި ޝާރުކް ހާން ފިލްމު "ޒީރޯ" ރިލީޒްކުރާތީ އެވެ.\nބޮޑު ދެ ފިލްމެއް އެއް ދުވަހެއްގައި ރިލީޒްކުރާތީ ފިލްމުގެ ވިޔަފާރީ އަށް ނޭދެވޭ އަސަރުކޮށްފާނެތީ ޝާހްރުކް ވަނީ "ކެދާރްނާތް" ގެ ކުރީގެ ޕްރޮޑިއުސަރު ޕްރޭނާ އަރޯރާއާއި ބައްދަލުކޮށް އެ ފިލްމު ރިލީޒްކުރާ ތާރީހު ފަސްކުރަންވެސް އެދިފަ އެވެ. މިކަމާއި މެދު ހިތްހަމަނުޖެހި ޑައިރެކްޓަރު އަބީޝެކް ބުނީ ކުރިމަތިލުމަކަށް ގޮސްގެން ވިޔަސް އޭނާ ބޭނުންވަނީ ފިލްމު ޑިސެމްބަރު 21 ގައި ރިލީޒްކުރަން ކަމަށެވެ.\nޑައިރެކްޓާ އަބީޝޭކްގެ ޓުވީޓް.\nފިލްމު ރިލީޒްކުރާ ތާރީހާއި މެދު އަބީޝެކް އާއި ޕްރޭނާއާއި ދެމެދު ހިޔާލު ތަފާތުވެ، ޕްރޭނާ ތަމްސީލުކުރާ ޕްރޮޑަކްޝަން ކުންފުނި، ކްރީއާޖް އެންޓަޓެއިންމަންޓުން މި ފިލްމު އިތުރަށް ޕްރޮޑިއުސްނުކުރަން ވަނީ ނިންމާފަ އެވެ. މިހާރު ފިލްމު ޕްރޮޑިއުސްކުރަނީ އާރްއެސްވީޕީ ކިޔާ ޕްރޮޑަކްޝަން ހައުސްއަކުންނެވެ.\nއުއްތަރްކަންދުގައި ހިނގި ފެންބޮޑުވުމުގެ ހާދިސާއެއްގެ ތެރޭގައި ހިންދޫ މުސްލިމު ދެ ޒުވާނެއްގެ މެދުގައި ހިނގި ލޯބީގެ ހާދިސާތަކެއް މައްޗަށް ބިނާކޮށް ގެނެސްދޭ މި ފިލްމަކީ މަޝްހޫރު އެކްޓަރު ސައިފް އަލީ ޚާންގެ ދޮށީ ދަރިފުޅު ސާރާ އަލީ ޚާން ބޮލީވުޑަށް ތައާރަފުވާ ފިލްމެވެ. ސާރާއާއެކު މި ފިލްމުން ފެނިގެންދާނީ ޒުވާން އެކްޓަރު ޝުޝަންތް ސިންހް ރާޖްޕުތް އެވެ.


ދިވެހި ބަސް ކުރިއަރުވަންވީ އައި.ޓީ ގެ އެހީތެރިކަމާއި އެކުMikal News\nދިވެހި ބަސް ކުރިއެރުވުމަަށް ފަހުގެ ޓެކްނޮލޮޖީ ބޭނުންވޭ\nދިވެހި ބަސް ކުރިއަރުވަންވީ އައި.ޓީ ގެ އެހީތެރިކަމާއި އެކު\n29 ސެޕްޓެމްބަރ 2014, 11:19 |\nއަޅުގަޑުމެން ދިރިއުޅެމުންމިދާ ދުނިޔޭގައި، ބަދަލުވަމުން ނުދާ ހަމަ އެއްމެ ކަމެއްވެސް ނެތެވެ. ނިއުޅެމުންދާ ޒަމާނާ އެކު އިންސާނުންގެ ފިކުރާއި އުޅުން ދަނީ އެއްދުވަހުން އަނެއްދުވަހަށް ބަދަލުވަމުން ތަރައްގީ ވަމުންނެވެ. ހަމަ އެއާއިއެކު، އަންނަމުންމިދާ ކުރިއެރުމުގެ އެންމެ ބޮޑު ރޯލެއް ކުޅެމުންދާ މޭސްތިރިއަކީ އިންފޮމޭޝަން ޓެކްނޮލޮޖީ ނުވަތަ އައިޓީ ކަމާމެދު ދެބަސްވެވޭނެ އެއްވެސް ޖާގައެއް ނެތެވެ. ސަބަބަކީ އައިޓީގެ ލުއިފަސޭހަކަމާއި އެހީތެރިކަން އަޅުގަޑުމެންގެ ތަރައްގީގެ ކޮންމެކަމަކާވެސް ގުޅި ލާމެހިފައި ވުމެވެ. އެއީ އަޅުގަޑުމެން ވިޔަފާރީގެ ސިނާއަތު ކަމުގައިވިޔަސް، ތައުލީމީ ދާއިރާ ކަމުގައިވިޔަސް އަދި ވަކީން ޚާއްސަކޮށް އަޅުގަޑުމެން މުއާމަލާތު ކުރުމަށް ބޭނުންކުރާ، އަދި އެބަހަކަށްޓަކައި އަޅުގަޑުމެން ފަޚްރުވެރިވާ ރީތި ދިވެހި ބަސްކަމުގައި ވިޔަސް މެއެވެ. މި ދެންނެވި ދާއިރާތަކުގެ ތެރެއިން، ދިވެހި ބަސް ކުރިއެރުވުމުގައި އައިޓީގެ އެހީތެރިކަމުގެ ބޭނުން ހިފަންޖެހޭ ކިތަންމެ ސަބަބުތަކެއް އެބަހުއްޓެވެ.\nއެންމެ ފުރަތަމަ ކަމެއްގެ ގޮތުން، ދިވެހި ބަހަށް މިއަދާއި ހަމައަށް ލިބިފައިވާ ކުރިއެރުމުގެ އަސްލަކީ އައިޓީ ކަމުގައި ދެންނެވުމަކީ ދޮގަކަށް ނުވާނެއެވެ. އެގޮތުން، “ދިވެހި” ކޮމްޕިއުޓަރ ތަކަށް ތަޢާރަފް ވުމަކީ ބަލައިނުލައި ދޫކޮއްލެވޭނެ ކަމެއްނޫނެވެ. އެގޮތުން ދިވެހި ފޮންޓްތަކެއް ތަޢާރަފްވެ، ދިވެހި ބަހުން ލިޔަން ޖެހެ ލިޔުންތަށް ފަސޭހަކަމާއި އެކު ޓައިޕް ކުރެވެން ހުރުމަކީ ބަސް ކުރިއެރުވުމަށް އައިޓިގެ އެހީގައި އެޅިގެން ދިޔަ އެންމެ މުހިއްމު ބިންގަލެވެ. މި މުހިއްމު ފިޔަވަޅާއި އެކު ދިވެހި ލިޔުންތެރިކަން އެކި ގޮތްގޮތުން ފަސޭހަކަމާއި އެކު އެކި މައުޞޫލަތަކަށް ފުރާނައެޅި އުފަންވަމުން ދިޔައެވެ. ނަތީޖާ އަކަށްވީ އަޅުގަޑުމެންގެ ތެރޭގައި ދިވެހި ބަހުން ލިޔެވިފައި ހުންނަ ލިޔުންތަކަށް ޚާއްސަ އަހައްމިއްޔަތުކަމެއް ދެވެނެ ފެށުމެވެ. އަދި އިސާހިތަކު ދިވެހި ބަސް އޭގެ ޒާތުގައި ދިވެހިންގެ މެދުގައި އިހުނަށްވުރެ މަޤްބޫލްވެ ކުރިއަރައިގެން ދިއުމެވެ.\nމި ދެންނެވި މަޤްބޫލްކަމުގެ ތެރެއަށް، އެންމެ ބޮޑަށް ވަދެގެންދިޔަ ބަޔަކީ ދިވެހި ނޫސްވެރިކަމެވެ. އެ ގޮތުން ކުރީގައި ޗާޕް ކޮށްގެން ނެރެމުން ދިޔަ ނޫސްތަކާއި ތަފާތު މަޖައްލާތަށް އޮންލައިން ނޫސްތަކަށް ބަދަލުވެގެން ދިޔައެވެ. އައިޓީގެ ސަބަބުން މި ލިބުނު ކުރިއެރުމާއިއެކު ތަފާތު އެތަށް ފައިދާތަކެއް ވެގެން ދިޔައެވެ. އެގޮތުން ޚަބަރުތަށް ފަސޭހަކަމާއި އެކު އަވަހަށް ކިޔުންތެރީންނާއި ހަމައަށް ގެނެސް ދިނުމާއި އަދި ޚަރަދުގެ ގޮތުން ލުއި ފަސޭހަތަކެއް ލިބިގެންދިޔައެވެ. އަދި މިއަށްވުރެ ބޮޑަށް ދިވެހި ބަސް ކުރިއެރުވަމަށް އައިޓީގެ ދައުރު ނޫސްވެރިކަމުގެ ތެރެއިން ލިބިގެންދިޔައެވެ. އެ ގޮތުން އޮންލައިން ނޫސްވެރިކަމުގެ ތެރެއިން ޚަބަރު ފިޔަވައި އެނޫނަސް ތަފާތު އިޖްތިމާއީ، ޢިލްމީ އަދި ފަންނީ ލިޔުންތަށް ފެންނަމުން ދެއެވެ. އަދި މިފަދަ ލިޔުންތައް، ދަރިވަރުން ކިޔެވުމާއި ގުޅުން ހުންނަ ތަފާތު ކަންމުގައި ހޯދާ ބޭނުންކުރެއެވެ. އެ ގޮތުން ޚާއްސަކޮށް ތަފާތު ދާއިރާތަކުން ދިރާސާ ކުރުމަށް ދިވެހި އޮންލައިން ނޫސް މަޖައްލާތަށް މި ފަހަކަށް އައިސް ބޭނުން ކުރުމަކީ ނުހަނު ޢާއްމު ކަމެކެވެ. އައިޓީގެ މި ފުރިހަމަ އެހީތެރިކަމުގެ ތެރެއިން ދިވެހި އޮންލައިން ނޫސް މަޖައްލާތަކުން ނުހަނު ފަސޭހަކަމާއިއެކު ދަރިވަރުން ބޭނުންވާ މަޢުލޫމާތުތަށް ހޯދައި ގަނެވެއެވެ. އަދި ހަމަ އެއާއިއެކު، ތަފާތު އެހެނިހެން އޮންލައިން ވެބްސައިޓް ތަށް ދިވެހި ފަޒާގެ ތެރެއަށް އުފަންވާން ފެށިއެވެ.\nދިވެހި އޮންލައިން ވެބްސައިޓްތަށް އުފަންވުން، ވެގެންދިޔައީ ދިވެހި ބަހަށް ލޯބިކުރާ އަދި ދިވެހި ބަސް ކުރިއަރުއަރުވަން ބޭނުންވާ އެތަށް ލިޔުންތެރިންތަކަކަށް ނުހަނު އުފާވެރިކަން ގެނެސްދިން ކަމަކަށެވެ. ސަބަބަކަށްވީ ޒަމާނާ އެއްގޮތަށް ޚަރަދަ ކުޑަކޮށް ބޭނުންވާ މައުލޫމާތު ވަގުތުން ފެންނާނޭހެން ޝާއިޢު ކުރުމުގެ މަގު ތަނަވަސްވުމެވެ. އެގޮތުން، ތަފާތު ދާއިރާތަކަށް ޚާއްސަ ކުރެވިގެން އަދި ތަފާތު އުމުރުގެ މީހުނަނަށް ބޭނުންހިފޭ ގޮތަށް ދިވެހި ވެބްސައިޓްތަށް ފަރުމާކުރެވި ކިޔުންތެރީންނާއި ހަމައަށް ގެނެސްދެމުން ދެވެއެވެ. މިސާލެއްގެ ގޮތުން، ދީނީ މަޢުލޫމާތު ފޯރުކޮށްދިނުމަށް ޚާއްސަ ދީނީ ވެބްސައިޓްތަށް އަދި ވާހަކަ ވިދާޅުވާން ބޭނުންފުޅު ފަރާތްތަކަށް، ވާހަކަ ވެބްސައިޓްތަށް އަދި މިނޫންވެސް އެތަށް ދާއިރާތަކަކުން ދިވެހި ވެބްސައިޓްތަށް ކާމިޔާބު ކަމާއިއެކު ނެރެވެމުންދާކަމީ، ދިވެހި ބަސް ކުރިއަރާ ދިއުމަށް މެދުވެރިވި ސަބަބެއް ކަމުގައެވެ. އަދި ހަމަ އެއާއެކު، ތަފާތު ދާއިރާތަކުން ލިޔެވިފައިހުރި، އެތަށް ސަފްޙާއެއްގެ ބިޔަ ދިވެހި ފޮތްތަށް މި ދެންނެވި ވެބްސައިޓް ތަކުގެ އެހީގައި ފަސޭހަ ކަމާއި އެކު ބަލައިލެވެން ހުރުމަކީ އައިޓީގެ ސަބަބުން ދިވެހި ބަހަށް ލިބިގެން ދިޔަ އާރޯކަމަކަށް ނޫނީ ނުވެ ނުދާނެކަން ކަށަވަރެވެ.


އަޅައިލާނެ މީހަކު ނުވެގެން ގއ. މާމެންދޫގައި މަގުމަތިވި އަލިފުތާ ގުރައިދޫ މަރުކަޒަށް ބަދަލު ކޮށްފި\nގއ. މާމެންދޫގައި މަގުމަތިވެފައިވާ އަލިފުތާ މާލެ އަތޮޅު ގުރައިދޫގައި ހުންނަ ހާއްސަ އެހީއަށް ބޭނުންވާ މީހުން ބަލަހައްޓާ މަރުކަޒަށް ގެންގޮސްފި އެވެ.\nމާމެންދޫގައި މަގުމަތިކޮށްލުމުން އަލިފުތާ ބަލައި ދޭނެ މީހަކު ހޯދަން އެރަށު ކައުންސިލުން އިއުލާނެއް ކުރީ މިދިޔަ އަހަރުގެ ސެޕްޓެމްބަރު މަސްތެރޭގަ އެވެ. ނަމަވެސް އޭނާ ބަލައިދޭނެ މީހަކު ނުވި އެވެ. އަދި އާއިލާއިންވެސް އޭނާއާ ހަވާލެއް ނުވި އެވެ.\nމާމެންދޫ ކައުންސިލް ރައީސް މުހައްމަދު ޒައީމް މިއަދު "ވަން"އަށް މައުލޫމާތު ދެއްވަމުން ވިދާޅުވީ، ޖެންޑާ މިނިސްޓްރީގެ ބެލުމުގެ ދަށުން ގުރައިދޫގައި ހުންނަ ހާއްސަ އެހީއަށް ބޭނުންވާ މީހުން ބަލަހައްޓާ މަރުކަޒަށް ގެންދިޔުމަށް މިއަދު ހެނދުނު އަލިފުތާ ގެންގޮސްފައިވާ ކަމަށެވެ.\nޒައީމް ވިދާޅުވީ އަލިފުތާގެ ވާރިސުން އަލިފުތާ އާއި ހަވާލުވުމަށް އެދި ކޯޓަށް މައްސަލައެއް ހުށަހެޅި ކަމަށާއި އަދި ކޯޓުން އަމުރު ކުރުމުންވެސް އޭނާއާ ހަވާލުވުމަށް ވާރިސުން ދެކޮޅު ހަދާފައިވާ ކަމަށެވެ. އެހެން ކަމުން ޖެންޑާ މިނިސްޓްރީގެ ބެލުމުގެ ދަށަށް އޭނާ ގެންދިއުމަށް އެ މިނިސްޓްރީން ނިންމާފައިވާތީ އެ މައްސަލަ ފަހުން ކޯޓުގައި ކުރިއަށް ނުގެންދިއުމަށް ނިންމި ކަމަށް ވިދާޅުވި އެވެ.\n"އަޅުގަނޑުމެން އަލިފުތާގެ ވާރިސުންނާ އޭނާ ހަވާލު ކުރުމަށް ކޯޓު އަމުރަކަށް އެދުނީ. އަމުރު ނެރުމުންވެސް ހަވާލެއް ނުވި. ދެން އަނެއްކާވެސް އެ މައްސަލަ ކޯޓަށް ވެއްދިން. އެކަމަކު ފަހުން ޖެންޑާ މިނިސްޓްރީން ބުނީ އެ ބޭފުޅުންގެ ބެލުމުގެ ދަށަށް އަލިފުތާ ގެންދާނަމޭ. އެހެންވެ ކައުންސިލުން ނިންމީ މައްސަލަ ކުރިއަށް ނުގެންދިޔުމަށް. ދެން މިއަދު ހެނދު ޖެންޑާ މީހުން ވަޑައިގެން އަލިފުތާ ގެންގޮސްފި." އޭނާ ވިދާޅުވި އެވެ.\nއަރުޝީފަށް ނެގީ 14/01/2021 13:46\nއެންމެފަހުން އަޕްޑޭޓްކުރީ 14/01/2021 13:46\nއިސްމާއިލް ރިޒާ 10 މިނެޓު ކުރިން\nމުޙައްމަދު ޝުހާދު 15 މިނެޓު ކުރިން


Dhuntharieh ge ice thah andhaa vaarey ei angaara dhuvahu fen naane\nދުންތަރިއެއްގެ އައިސްތައް އަނދާ "ވާރޭއެއް" ދުނިޔެއަށް އަންގާރަ ދުވަހު ފެންނާނެ\nދުނިޔެއަށް ކުރިމަތިވާ "ގިނިހިލައިގެ ވާރޭ"ތަކުގެ ތެރެއިން ޕާސެއިޑް ނަމަކަށް ކިޔާ "ގިނިހިލައިގެ ވާރޭ" އަކީ ހަގީގަތުގައި ގިނިހިލައިގެ ވާރޭއެއް ނޫނެވެ.\nޕާސެއިޑް "ގިނިހިލަތަ"ކީ ސްވިފްޓް-ޓުޓްލް ނަމަކަށް ކިޔާ ދުންތަރިއެއްގެ އެތިކޮޅުތަކެވެ. ދުންތަރިއަކީ ޖައްވުގައި އިރުގެ ވަށައިގެން ދައުރު ކުރާ އައިސް ހިމެނޭ ބިންތަކެކެވެ. ދަތުރު ކުރާ އޯބިޓްގައި އިރާ އެންމެ ކައިރިވާ ވަގުތު އަންނަ ހޫނުން މި ދުންތަރީގެ އައިސްތައް ވިރިގެން ދޫކުރާ ކުދިކުދި އައިސްކޮޅުތަކުގެ ސައިޒަކީ ދުނިޔޭގެ ވެލިފުށްތަކެއްގެ ސައިޒު ނަމަވެސް ދުނިޔޭގެ ހަވާގެ ތެރެއަށް ވަދެ ކުރިމަތިވާ ހޫނުގައި ކުއްލިއަކަށް "ގޮވައިގެން" ގަދަ އަލިިގަނޑެއް ދޫކޮށްލާފައި ވިރިގެންދަނީއެވެ. އެހެންކަމުން "ޝޫޓިންގ ސްޓަރ" ނަމުން އާއްމު ގޮތެއްގައި ނިސްބަތްވާ "ގިނިހިލައިގެ ވާރޭ" އާ މި ތަފާތެވެ. ސަބަބަކީ އާއްމު ގޮތެއްގައި ގިނިހިލައިގެ ވާރޭ ކިޔަނީ ޖައްވުން ދުނިޔެއަށް ވަންނަ ބޮޑެތި އަދި ކުދި ހިލަކޮޅުތައް މި ގޮތަށް އަނދައިގެންދާ ދިއުމަށެވެ.\nއަންނަ އަންގާރަ ދުވަހު ފެންނަން ފަށާނެ ކަމަށާއި ގަޑިއަކު ގާތްގަނޑަކަށް 80 ވަރަކަށް އައިސް ފުށްތައް ދުނިޔޭގެ ހަވާގެ ތެރެއަށް ވަދެ އަނދައިގެންދާ މަންޒަރު ފެންނާނެ ކަމަށް އެމެރިކާގެ ޖައްވީ އިދާރާ ނާސާއިން ބުންޏެވެ.\n"ނަމަވެސް ވިއްސަކަށް މިނެޓް އުޑާ ދިމާއަށް ބަލަން ފަށާ ފަހުން ހަގީގަތުގައި އިންސާނުންގެ ލޯ އެ އަނދިރި ކަމަށް ހޭނޭނީ. އެހެންވީމާ އައިސްތައް އަނދަން ފަށާ ތަން ފެންނަން ފަށާނީ އުޑާ ދިމާއަށް ބަލަން ހުންނަތާ 20 މިނެޓް ފަހުން. އެހެންވީމާ ވަގުތު ހޯދައިގެން ހަމަޖެހިލައިގެން ބަލައިލެވޭނީ. އަވަސްއަރުވާލައިގެން ނުވާނެ،" އާތްސްކައި ޑޮޓް އޯގްގެ ބްރޫސް މެކްލުއާ ވިދާޅުވިއެވެ.\nއައިސްތައް އެންމެ ރަނގަޅަށް ފެންނާނީ ފަތިހު އިރު އެރުމުގެ ކުރިން ކަމަށާއި އަދި އެންމެ ހިތްގައިމުކޮށް މި ކަންތައް ފެންނާނީ އަންނަ ބުރާސްފަތި ދުވަހުގެ ރޭ ކަމަށް ވެސް ނާސާއިން ބުންޏެވެ.\nއެމެރިކާގެ ގިނިހިލައާ ބެހޭ ޖަމިއްޔާ ކަމަށްވާ އެމެރިކަން މީޓިއޯ ސޮސައިޓީން ބުނީ ޕާސެއިޑް އައިސްތައް ފެންނާނީ އުޑުގެ އުތުރު ފަޅިން ކަމަށެވެ.\nބެލަރޫސްއަށް އިސްކަންދަރު މިސައިލްކޮޅެއް ދޭނަން\nލަންކާއިން އަނެއްކާވެސް ތެޔޮޮ ހުސްވެއްޖެ


Namaadhuge jamaa'aiy huttaalan illmuveringe mashvaraa hodhanee\nޖަމާއަތުގައި ނަމާދު ކުރުން މެދު ކަނޑާލުމާއި ބެހޭ ގޮތުން ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އިލްމުވެރިންގެ ލަފަޔަށް އެދިއްޖެ އެވެ.\nއަވަސްއަށް އެނގިފައިވާ ގޮތުގައި އެޗްޕީއޭގެ އެދުމާ ގުޅިގެން އިސްލާމިކް މިނިސްޓްރީން ވަނީ ރާއްޖޭގައި ތިބި އިލްމުވެރިންނާއި ބައްދަލުކޮށް މަޝްވަރާ ކޮށްފައެވެ. ނަމަވެސް އިލްމުވެރިން ވަނީ އެކަމާއި ދެކޮޅު ހައްދަވާފައެވެ. އަދި މިސްކިތުގެ ޖަމާއަތް ހުއްޓާލުމާއި ގުޅިގެން ނިކުމެދާނެ ކަމަށް އިލްމުވެރިންނަށް ލަފާ ކުރެވޭ ބައެއް ކަންކަން ވަނީ ފާހަގަކޮށްފައެވެ.\nއެގޮތުން ކުރީ ފަހަރުގެ ތަޖުރިބާއިން މިސްކިތުގެ ރަސްމީ ޖަމާއަތް ހުއްޓާލި ނަމަވެސް ނަމާދު ވަގުތުތަކުގައި މިސްކިތައް އަރާ މީހުންގެ އަދަދު މަދެއްނުވާ ކަމާ އެހެން ދިމާވަނީ މާލޭގައި ގޯތިގެދޮރުގެ ދަތިކަން ހުރުމުގެ ސަބަބުން ކޮންމެ މީހަކަށް ގޭގައި ނަމާދުކުރާން ޖާގަނެތުމުން މިސްކިތަށް ދާން މަޖުބޫރުވުމުން ކަމަށް އިލްމުވެރިން ވަނީ ފާހަގަކޮށްފައެވެ.\nއަދި މުޖުތަމައުގެ ތެރޭގައި އާންމުންގެ ކަންތައްތައް ހުރިގޮތުން މިސްކިތުގެ ޖަމާއަތް ހުއްޓާލި ނަމަވެސް ބޭނުންވާ މަގްސަދު ހާސިލު ނުކުރެވޭނެ ކަމަށް އިލްމުވެރިން ވިދާޅުވިއެވެ.\n"...އެގޮތަކީ މަގުތަކުގައްޔާއި, ކެފޭތަކުގައި, އަދި ކުޅިވަރު ކުޅޭ ތަންތަނުގައި އެތައް އިރެއްވަންދެން މީހުން ޖަމާވެ ތިބޭއިރު, މިސްކިތުގައި ޖަމާއަތުގެ ނަމާދުގައި ހޭދަކުރެވޭ ވަގުތު ބޮޑުތަނުންވެސް މަދު. މިކަން މިހެން އޮތްއިރު ޖަމާއަތުގެ ނަމާދުކުރުން ހުއްޓާލައިފި ނަމަ އާންމު ރައްޔިތުން އަޅުގަނޑުމެންނާއި މި ސުވާލުތައް ކުރިމަތި ކުރާނެ. އަދި މީގެ ސަބަބުން މީސްތަކުންގެ ހިތްތަކުގައި ސަރުކާރާމެދު ނަފްރަތު އުފެދި ސަރުކާރުން އުޅެނީ ދީނީ ޝިއާރުތަކަށް ހުރަސްއަޅަން ކަމުގެ ތުހުމަތު އަންނާނެ. މިއީ ސަރުކާރަށާއި އަދި އަޅުގަނޑުމެންނަށްވެސް ކުރިމަތިވާނެ ބޮޑު ގޮންޖެހުމެއް،" ބައްދަލްވުމުގައި ބައިވެރިވި ބައެއް އިލްމުވެރިން ވިދާޅުވިއެވެ.\nމީގެ އިތުރުން ކެފޭތައް ރޭގަނޑު 8 ޖަހާއިރު ބަންދުކުރި ނަމަވެސް ދުވާލުގެ ގިނަ ވަގުތު އެ ތަންތަން ހުޅުވާފައި ހުރުމާއި އެވަގުތު ތަކުގައި އެތައް ބަޔަކު އެ ތަންތަނަށް ޒިޔާރަތްކޮށް ޖަމާވެ މާސްކުވެސް އެޅުމެއްނެތި އެތައް ގަޑިއިރެއް ހޭދަކުރާއިރު މިސްކިތުގެ ޖަމާއަތް ހުއްޓާލުމަށް ވިސްނުމަކީ އެއްހަމަޔަކުން ވަޒަންކުރެވޭނެ ކަމެއް ނޫން ކަމަށް އިލްމުވެރިން ވިދާޅުވިއެވެ.\nމިސްކިތްތަކަކީ މި ބިންމަތީގައިވާ އެންމެ މުގައްދަސް ބިނާތައް ކަމަށްވީއިރު ޖަމާއަތުގެ ނަމާދަކީ މުސްލިމުންގެ އެންމެ މުގައްދަސް އަޅުކަމަށްވީއިރު މިވަރުގެ ބޮޑުކަމެއް ހުއްޓާލަން ވާނީ, ހުރިހާ ދިމާލަކުން އެއްހަމަޔަކުން އެއް ތަރާދަކުން ވަރުގަދަ ފިޔަވަޅުތައް އެޅި އެނޫން އެއްވެސް ގޮތެއް ނެތިގެންން ކަމަށް އިލްމުވެރިން ވިދާޅުވިއެވެ.\nއިލްމުވެރިން ވަނީ މި ހާލަތުގައި ކުރެވިދާނެ ބައެއް ކަންކަމުގެ ލަފާ އަރުވާފައެވެ. އެގޮތުން ބަންގި ގޮވާނިމިގެން ވަގުތުން ގަމަތްދީ ނަމާދަށް ފެށުމާއި ނަމާދުގައި ވީހާވެސް ކުރުކޮށް ކިޔަވައިގެން ނަމާދު ކުރުކޮށްކޮށްލުމަށް އެންގުމާއި ގިނަ ވަގުތު މިސްކިތުގައި ހޭދަނުކުރުމަށް އެންގުމާއި ބަލިމީހުންނާއި ބައްޔަށް ކިރިޔާވެސް ޝައްކު ކުރެވޭމީހުން މިސްކިތައް ނައުމަށް ބާރުއެޅުމަށެވެ. އިލްމުވެރިން ވިދާޅުވީ ބަންގި ގޮވާނިމިގެން ވަގުތުން ގަމަތްދީ ނަމާދަށް ފެށި ނަމަވެސް ސުންނަތް ކުރާ މީހަކަށް ފަހުން ސުންނަތް ގަލޯ ކުރުމަކީ ހުއްދަކަމެއް ކަމަށެވެ.\nމިސްކިތް އިސްލާމިކް މިނިސްޓްރީ އެޗްޕީއޭ + ދީނީ އިލްމުވެރިން ކޮވިޑް-19


Thaareekh ge therein Addu Gan- 5\nތާރީޚްގެ ތެރެއިން އައްޑޫގަން- 5\n/ހަތަރުވަނަ ބާބު: ގޮވާން ދަނޑުމަތި\nގަމުގެ ގޮވާން ދަނޑުމަތި އޮތީ ރަށު ހުޅަނގު މަތީކޮޅު މީހުން އުޅުނު ދެ އަވަށުގެ އައްސޭރިން ފެށިގެން އުތުރު ދެކުނު ބިތުގެ ބީވާއިން އަޅާފައި އިރުމައްޗަށް ގޮސް ރަށުގެ އިރުމަތީކޮޅު ރުއްދަނޑާއި ޖެހެން ދެނެވެ.\nމި ދަނޑުމަތި އޮތީ ތިން ބަޔަށެވެ. އެއީ އިރުވާ މޫސުމް ގޮވާން ކުރާ ދަނޑުމައްޗާއި ހުޅަނގު މޫސުމުގެ ދަނޑުމައްޗާއި ދެ މޫސުމުގައި ވެސް ގޮވާން ކުރާ ދަނޑުމައްޗާއެވެ.\nއިރުވާ މޫސުމުގެ ދަނޑުމައްޗަކީ:\nއޯކެޅުވަލު ދަނޑުމަތި،2ކަށިގަނޑުވަލު ދަނޑުމަތި،3ރަށްތިރެވަލު ދަނޑުމަތި މިއެވެ.\nހުޅަނގު މޫސުމުގެ ދަނޑުމައްޗަކީ:\nއެތެރެވަލު ދަނޑުމަތި، 2- ވެއުކަދިގެދޮށު ދަނޑުމަތި 3- ވޭރަގަމު ވަލުއިރުމަތީ ދަނޑުމަތި4ކިޅިއެބިއްދޮރު ދަނޑުމަތި މިއެވެ.\nދެ މޫސުމުގެ ދަނޑުމައްޗަކީ:\nމާގަލިމާތެ ދަނޑުމަތި2އަންހެނުންމަގު ދަނޑުމަތި3ދެވައު ދޭތެރޭ ދަނޑުމަތި4ހިނަވަލު ދަނޑުމަތި5ވޭރެގަމުވަލި ހުޅަގުމަތީގެ ދަނޑުމަތި މިއެވެ.\nމި ވޭރެގަމު ވަލަކީ ގަމު ހުކުރުމިސްކިތުގެ ވަގުފު ތަނެކެވެ. އަދި މަޝްހޫރު ގަމުގެ އުސްތުބު ހުރީވެސް މި ވޭރަގަމު ވަލުގައެވެ. އެ އުސްތުބު އެއީ ކޮންޒަމާނެއްގެ ކޮންބަޔަކު ކޮށްފާ ހުރި މަސައްކަތެއް ކަމެއް ނޭނގެއެވެ.\nއަދި އެއުސްތުބުގެ ހުރި ފަލަމިނާއި އުސްމިނެއް ފޫޓެއް އިންޗިއަކުން ދަންނަވާކަށް ވެސް ނޭނގެއެވެ. އެނގޭވަރަކީ އެ އުސްތުނބުގެ މައްޗަށް އަރާ އުޅުނު އެތައްބަޔަކު މިހާރުވެސް އެބަތިބިކަމެވެ. އެމީހުން ބުނެ އުޅެނީ އެ އުސްތުނބު މައްޗަށް އަރައި އޭގެ މަތީގައި ހުރެ އާދައިގެ ކަނދުގަހަކަށް އަރައި ބެލީމާ ހުޅުމީދޫ އުތުރުބޭރުންނާއި ހިތަދޫގެ ހުޅަނގު ބޭރުން ކަނޑު ފެންނަކަމަށެވެ. މި އުސްތުނބުގެ އަސަރު ވެސް ނެތި ބިމާއި އެއްވަރުކޮށް ނިންމާލީ އެންމެފަހުން ކުޅަ ބޮޑު ހަގުރާމައިގެ ދުވަސްވަރު ގަމުގައި އިނގިރޭސިން ތިބިތިބުމުގައެވެ.\nގަން ވަލުގައި އެންމެގިނައިން ކުރަމުންދިޔަ ގޮވާމަކީ އަލަ، ކައްޓިލަ، ޒުވާރިއެވެ. އެހެންކަމުން އެންމެ ގިނަބަސްތާ ތައް ނެެރެމުން ބޭރުކުރަމުން ދިޔައީވެސް މި ތިން ބާވަތުންނެވެ. އެ ގޮވާން ދަޑުމައްޗާއި އަލަ ކައްޓިލަގެ ތާރީފުގައި ވާހަކަ ދެއްކުން ކުރުކުރީއެވެ.\nއަދި އެތިން ބާވަތުގެ އިތުރަށް ކެޔޮ، ފަޅޯ، ކަރާ، ބަރަބޯ،ދޮނަޅަ، ބިންބި، ކުދިބަތް، ހިމެނިގެންވިއެވެ. އަދި ހިތްތަލައަކީ މާ ބޮޑު މަސައްކަތަކާއި ނުލައި މުޅި ރަށު ގޮވާން ދަނޑުމަތީގައްޔާއި ބީވާތަކުގެ ތެރޭގައި އަމިއްލަ ކަހަލަ ގޮތަކަށް ހެދިފައި ހުންނަ އެއްޗެކެވެ. އެހެންކަމުން އެއިގެ ބޭނުން ކުރުން އޮންނަނީވެސް ސަބީލިއްލަ ކަހަލަ ގޮތަކަށެވެ. އަދި ދިވެހިރާއްޖޭގައި ވެރަލީ ޒަމާނުގައި އެންމެ ގިނައިން ވެރަލީ އެއްރަށަކީވެސް އައްޑޫ ގަމެވެ.\nމިއިން ކޮންމެ ގޮވާމެއްވެސް އެ އެއްޗެއް ހެދޭ ބިމެއްގައި އެއިގެ މޫސުމްތަކުގައި ހެދެމުން އެއިގެ ފައިދާތައް ދައްކަމުން ދިޔައީ ރާއްޖޭގެ އެހެން އެއްވެސް ރަށެއްގައި ނުހެދޭފަދަ މިންވަރަކަށެވެ. އާދޭހެވެ. އާދޭހެވެ. ރަށަކީ ފައިދާހުރި މުއްސަނދި ފަސްގަނޑެއްގެ ވެރިރަށެކެވެ. އެދުވަސްވަރު ގަމު މީހުންނަކީ ގޮވާން ކުރުމުގައި ހީވާގި މުރާލި ބަޔެކެވެ. ޖޯޝާއި ފޯރިއާއެކު ގޮވާން ކުރަމުންދިޔައ ހިތްވަރުގަދަ މީހުންނެވެ. ގޮވާމުގެ ތަޖުރިބާތަކާއި ހުނަރުތައް ދަނެގަނެ އެ މަސައްކަތުގެ މައްޗަށް ފަސްޖެހުމެއް ހުއްޓުމެއް ނެތި ގޮވާން ކުރަމުން ދިޔަ އަންހެނުންނާއި ފިރިހެނުންނެވެ. ދަނޑުހެއްދުމުގެ ހުނަރުތަކާއި އުކުޅުތައް ދަންނަ ފިރިހެނުންނާއި އަންހެނުންނެވެ. އެކަކު އަނެކަކަށް އެއްބަޔަކު އަނެއް ބަޔަކަށް ވާދަކުރުމާއި އެކު ގޮވާން ކުރަމުން ދިޔަ ހިއްމަތްތެރި ދިވެހި ދަނޑުވެރިންނެވެ. އެހެންކަމުން އެމީހުންގެ ގަދަ ހިތްވަރާއި މިންނަތުން، ކާބޯތަކެތީގެ ދަތިކަން ރާއްޖެއަށް ލިބެމުން ދިޔަކޮންމެ ފަހަރަކުވެސް އަތޮޅު ހިފަހައްޓަނީ އެރަށުން ކަމަށްވާތީ މައީޝާގެ އަސާސެއް ކަމުގައި ގަން އޮންނަނީ ވެފައެވެ.\nއަދި ކީއްތޯއެވެ. 1956 މ. ވަނަ އަހަރުން ފެށިގެން ތިރީސް އަހަރަށް ދިވެހި ދައުލަތުން ގަން އިނގިރޭސި ދައުލަތަށް ހިލޭ ހަދިޔާއެއްގެ ގޮތުން ދެއްވި ދެއްވުމާއި ވިދިގެން ވޭތުވެދިޔަ ނަވާރަ އަހަރުގެ ތެރޭ ގަމުގެ ފައިދާއާއި ތަނަވަސް ކަން ދިޔައީ އިހުނަށް ވުރެ ވެސް ބޮޑުވެގެންނެވެ. އާދެ! ބޭސް ފަރުވާއާއިއެކު ދިރިއުޅުމަށް ބޭނުންވާ ހުރިހާ ތަކެއްޗަކުންނެވެ. މިހާރު އެ އެހީ ކުޑަވެފައި އޮތް ކަމުގައި ވިޔަސް މާތް ﷲ ގެ ފަޟުލުވަންތަވެރިކަމުން ގަމުގެ ފައިދާއާއި ދީލަތި އެހީ އަތޮޅާއި އެކު މުޅި ރާއްޖެއަށް އަދި އޮއްސަވާށިއެވެ. އާމީން


ކޮވިޑް ޖެހޭ މީހުންގެ އަދަދު އެންމެ ބާރަށް ބަލި ފެތުރުނު ދުވަސްތަކަށްވުރެ މަދުވެލާފައި އޮތްނަމަވެސް އަދިވެސް ހުއްޓުމަކަށް ނާދެއެވެ. ބަލިޖެހޭ މީހުންގެ އަދަދު ބައެއް ދުވަސްތަކުގައި މިއުޅެނީ 50 ގެ އަދަދުތަކުގައެވެ.\nރަށެއް އެކަހެރިކުރަން ޖެހުމުން ހާލުގައި ޖެހިގެން އެހެން ރަށްތަކުން ދަނީ އެހީތެރިވަމުންނެވެ. ބައެއް ރިޒޯޓުތަކުގައިވެސް ބަލި ފެތުރެނީއެވެ. ފަތުރުވެރިކަމަށް އެކަމުގެ އަސަރުކުރާނެ މިންވަރަކާއިމެދު އިންތިހާއަށް ކަންބޮޑުވުން އުފެދެނީއެވެ.\nޙާލަތު މިހިސާބަށް ދިއައިރު ވެސް "ކޮވިޑް ހުއްޓުވާނީ އަހަރެން" ކަމަށް ބުނެ ގޮށްމުށްކެވި މީހުން މިއިން އެއްވެސް ރަށަކަށް ގޮސް ބަލި ހުއްޓުވަން އެއްވެސް މަސައްކަތެއްކުރާކަމުގެ އެއްވެސް ޚަބަރެއް އަދިމިހައިތަނަށް ލިބިފައެއް ނުވެއެވެ. މިކަމުގައި އެންމެ އިސްކޮށް ޙަރަކާތްތެރިވި ދައުލަތުގެ މީޑިއާގެ އެއްވެސް މުވައްޒިފަކުވެސް އެކަމުގައި ހަރަކާތްތެރިވެއުޅޭކަން އެނގިފައެއް ނެތެވެ.\nކޮވިޑް ހުއްޓުވުމުގެ ބާރުލިބިގެން ތިބިކަމަށްބުނާ މީހުން ކޮބައިހެއްޔެވެ؟ ނުކުމެ ކޮރޯނާ ބަލިކޮށް ރާއްޖެއިން ފައްސައި ނުލަނީ ކީއްވެގެން ހެއްޔެވެ؟\n"ދިވެހި މީޑިއާ"ގެ ނަމުގައި ޤަވާއިދާއި ޚިލާފަށް ރާއްޖޭގެ ހުރިހާ މީޑިއާތަކެއްގެ ނަން ބާރުހުރި ފަރާތްތަކުން ބޭނުންކުރިނަމަވެސް މެދުނުކެނޑި ރާއްޖޭގައި ނެރޭ އެންމެ ދުވަސްވީ ނޫސްކަމުގައިވާ މިއަދުނޫހުގައި ކޮވިޑް ހުއްޓުވޭފަދަ ބާރެއްހުރި މުވައްޒިފަކު ނެތުމުން އެޙަރަކާތުގައި މިއަދުނޫސް ބައިވެރިއެއް ނުވެއެވެ. މިއަދުނޫހުން ޤަބޫލުކުރަނީ ދުނިޔޭގެ މަޝްހޫރު ދީނީ ޢިލްމުވެރިޔާ މުފްތީ މެންކް ފަދަ ޢިލްމުވެރިން "ކޮވިޑް ހުއްޓުވޭނެ އެއްވެސް މީހަކު ނެތް" ކަމަށްވިދާޅުވާ ބަސްފުޅެވެ. ޙައްލުލިބުން އޮތީ "ސަބަބުތަކުގައި ހިފަހައްޓައިގެންތިބެ މާތް ﷲ އަށް ދުޢާކުރުމުން" ކަމަށް ވިދާޅުވާ ބަސްފުޅުކަން މިފުރުޞަތުގައިވެސް ތަކުރާރުކޮށްލަމެވެ.


Mohamed Ameen ge machah koffaivaa hukum bathil kuran hushahalhaifi\nމިއަދު އިބްރާހީމް ރަޝީދު (ބޮންޑެ) އަމީންގެ މައްސަލަ ހުށަހެޅުމަށް އޮމްބޮޑްސްމަން އޮފީހުގައި\nއަމީންގެ މައްޗަށް ކޮށްފައިވާ ހުކުމް ބާތިލުކުރަން އޮމްބޮޑްސްމަން އޮފީހަށް ހުށަހަޅަފި\n12 ސެޕްޓެމްބަރ 2021 - 13:39:19\nމުހަންމަދު އަމީންގެ މައްޗަށް ކޮށްފައިވާ ނާއިންސާފު އަނިޔާވެރި ހުކްމް ބާތިލް ކުރުމަށް އޮމްބަޑްސްމަން އޮފީހަށް މިއަދު މައްސަލަ ހުށަހަޅައިފިއެވެ.\nމާފަންނު މެދު ދާއިރާގެ މެންބަރު އިބްރާހީމް ރަޝީދު ބޮންޑެ ހުށަހެއްޅުއްވި މިމައްސަލައިގެ ޝަރީއަތް ހިންގަވާފައިވަނީ އަލްމަރުހޫމް އައްސައްޔިދު ބޮޑުފެންވަޅުގެ ސީދީ، އަލްމަރުހޫމް ޢަބްދުލްޤައްޔޫމް ސީދީ، އަލްމަރުހޫމް މަލިމް މުޙައްމަދު ދީދީ އަދި އަލްމަރުހޫމް މުޙައްމަދު ޖަމީލް ދީދީ އެވެ.\nދައުލަތުގެ ފަރާތުން ދަޢުވާކުރެއްވީ ދައުލަތުގެ ބަންޑާރަނައިބުގެ ނައިބް އިބްރާހީމް ޝިހާބު އެވެ. މުޙައްމަދު އަމީނަކީ ބާޣީއެއް އަދި ޚާއިނެއް ކަމަށް 1954ގައި ޙުކުމްކުރިއެވެ.\nބޮންޑެ ހުށަހަޅާފައިވާ މިމައްސަލާގައި އަލްމަރްހޫމް ސުމުއްވުލް އަމީރު މުޙައްމަދު އަމީން ދޮށިމޭނާ ކިލޭގެ ފާނުގެ ނިމުން ރަސްމީކޮށް ބައްލަވާ އެކަމުގެ ހަޤީޤަތް ރަސްމީ ސިފައެއްގައި ރައްޔިތުންނަށް އަންގައި ދޭން އެދިފައިވއެވެ. އަދި އުމުރުން 80 އަހަރުން މަތިވެފައިވާ، މި މައްސަލައާއި ގުޅުން ހުރި ފަރާތްތައް ހޯދުމަށް އިންތިޤާލީ އިންސާފުގެ\nއޮފީހުން އަމުރެއް ނުވަތަ އިއުލާނެއް ނެރުމާއި އެކު، އެމީހުންގެ ފަރާތުން ލިބެން ހުރި މައުލޫމާތު އެއްކޮށް، މިމައްސަލާގައި އިންސާފުވެރި ނިޔާއެއް ކަނޑައަޅައި ދެއްވަން އެދިފައިވެއެވެ.\nއަލްމަރްހޫމް ސުމުއްވުލް އަމީރު މުޙައްމަދު އަމީން ދޮށިމޭނާ ކިލޭގެ ފާނު އަކީ ޚާއިނެއް ކަމަށް ބަޔާންކޮށް، ކޮށްފައިވާ ހުކުމް ބާތިލް ކުރުން، ނުވަތަ އަލުން އެޝަރީއަތް ކޮށްދިނުމަށްވެސް ބޮންޑެ ހުށަހެޅުއްވި މައްސަލައިގައި އެދިފައިވެއެވެ.\n"ޒުވާން ގްރޫޕާއި ހެދި ކޮވިޑް ކޮންޓްރޯލެއް ނުވާނެ"


Sara Ali Khan aai Rakul Preet ves masthuvaa thakethi beynunkuri kamah Rhea bunefi! – Iru\nސާރާ އަލީ ޚާނާއި ރަކޫލް ޕްރީތު ވެސް މަސްތުވާތަކެތި ބޭނުންކުރި ކަމަށް ރިއާ ބުނެފި!\nސުޝާންތު ސިންގް ރާޖްޕުތުގެ މަރުގެ ތަހުގީގާއެކު ފެންމަތިވި މަސްތުވާތަކެތީގެ މައްސަލައިގައި ހައްޔަރު ކޮށްފައި ހުރި އޭނާގެ ލޯބިވެރިޔާ އެކްޓްރެސް ރިއާ ޗަކްރަބަތީ މަސްތުވާތަކެއްޗާ ގުޅުން ހުރި ބޮލީވުޑްގެ އިތުރު ތަރިންތަކެއް ނަން ހާމަކޮށްފިއެވެ.\n‘ޕިންވިލާ’ އިން ރިޕޯޓުކޮށްފައިވާ ގޮތުގައި، ރިއާ ވަނީ ބޮލީވުޑްގެ އޭ-ލިސްޓު 25 ތަރިންނެއްގެ ނަން ތަހުގީގަށް ހާމަކޮށްފައެވެ. އަދި އޭގެތެރެއިން މީޑިއާއަށް ތިލަވެފައިވާ ވަނީ ތިން ނަމެއް ކަމަށް ރިޕޯޓުކޮށްފައިވެއެވެ. އެއީ ޒުވާން ބަތަލާ ސާރާ އަލީ ޚާނާއި، ރަކޫލް ޕްރީތު ސިންގާއި ފެޝަން ޑިޒައިނަރު ސިމޯން ކަމްބަތާއެވެ.\nސިމޯން ކަމްބަތާ އާއި ރިއާ. ސިމޯން އަކީ އެކްޓަރު ރަންވީރް ސިންގްގެ ވަރަށް ގާތް އެކުވެރިއެއް.\nރިއާ ކިޔައިދިން ގޮތުގައި، ސުޝާންތާއި ރިއާއާއެކު އެ ތިން މީހުން ވެސް ވަނީ މަސްތުވާތަކެތި ބޭނުންކޮށްފައެވެ. އޭގެތެރެއިން ސާރާ އަކީ ސުޝާންތާއެކު ކުޅުނު ފިލްމު “ކޭދަރުނާތު”ން ބޮލީވުޑަށް ތަޢާރަފްވި އެކްޓްރެސް އެކެވެ. އަދި އެދެމީހުންގެ މެދުގައި ލޯބީގެ ގުޅުމެއް ހިނގި ކަމަށްވެސް އަޑުފެތުރިފައިވެއެވެ. އަނެއްކޮޅުން ރަކޫލް ޕްރީތަކީ ރިއާގެ އެކުވެރި އެކްޓްރެސްއެކެވެ.\nރިއާ އިތުރަށް ކިޔައިދިން ގޮތުގައި، ސުޝާންތު މަސްތުވާތަކެއްޗަށް ދެވިހިފީ 2016 ވަނަ އަހަރު “ކޭދަރުނާތު” ކުޅެން އުޅުނު ދުވަސްވަރެވެ. އަދި ރިއާގެ ކޮއްކޮ ޝޮވިކް ޗަކްރަބަތީ މެދުވެރިކޮށް ސުޝާންތަށް މަސްތުވާތަކެތި ފޯރުކޮށްދިން ކަމަށް ރިއާ ވަނީ އެއްބަސްވެފައެވެ.\nފާހަގަކޮށްލަން ޖެހޭ ކަމަކީ، މަސްތުވާތަކެތީގެ މައްސަލައިގައި ރިއާ ހައްޔަރުކުރާ ނަމަ ބޮލީވުޑްގެ 80 އިންސައްތަ ތަރިން ވެސް ހައްޔަރުކުރެވެން ޖެހޭނެ ކަމަށް ރިއާ ބުނެފައިވާ ކަމެވެ.


އިސްލާމީ މަރުކަޒުގައި މާދަމާ ހުކުރު ކުރައްވާނީ މުފުތީ މެންކް | Landhooinfo\nއިސްލާމީ މަރުކަޒުގައި މާދަމާ ހުކުރު ކުރައްވާނީ މުފުތީ މެންކް\nއިސްލާމީ ވަޙްދަތު ރައްކާތެރިކުރުމަށް ބާއްވާ ޚާއްޞަ ޖަލްސާ މާދަމާރޭ\nދިވެހިރާއްޖޭގައި ހުރި އެންމެ ބޮޑު މިސްކިތް ކަމުގައިވާ އިސްލާމީ މަރުކަޒުގައި މާދަމާ އިމާމުވެ ހުކުރު ކުރައްވާނީ ދުނިޔޭގެ މަޝްހޫރު ދީނީ ޢިލްމުވެރިޔާ މުފްތީ މެންކް ކަމަށް އިސްލާމީކް މިނިސްޓްރީން ވިދާޅުވެއްޖެއެވެ.\nމުފްތީ މެންކަށް އިސްލާމީ މަރުކަޒުގައި މާދަމާ ހުކުރު ޚުތުބާ ވިދާޅުވުމުގެ ހުއްދަ އިސްލާމިކް މިނިސްޓްރީން މިހާރުވަނީ ދެއްވައިފައެވެ.\nއެމިނިސްޓްރީން ވިދާޅުވީ މުފްތީ މެންކަށް އިސްލާމީ މަރުކަޒުގައި ޚުތުބާ ވިދާޅުވުމުގެ ހުއްދަ ދެއްވީ އާންމުންގެ ގިނަބައެއްގެ އެދުމުގެ މަތިންކަމަށެވެ.\nއިސްލާމީ މަރުކަޒުގައި ހުކުރު ޚުތުބާ ވިދާޅުވުމުގެ ހުއްދައަށް ކުރިން އެދުމުން އިސްލާމިކް މިނިސްޓްރީން ވަނީ މުފްތީ މެންކަށް ހުއްދަ ދެވެން ނެތްކަމަށް ވިދާޅުވެފައެވެ. އެގޮތަށް އިސްލާމިކް މިނިސްޓްރީން ނިންމެވީ އިސްލާމީ މަރުކަޒުގައި ދެވޭ ޚުޠުބާއަކީ، ދިވެހި ބަހުން ގެނެސްދޭންޖެހޭ ޚުތުބާއެއްގެ ގޮތުގައި މިނިސްޓްރީން މިދިޔަ އަހަރު ނިންމާފައިވާތީކަމަށް އެމިނިސްޓްރީން ވިދާޅުވެއެވެ.\nމުފުތީ މެންކަކީ ދުނިޔޭގެ އެކިކަންކޮޅުތަކުގައި ދިނީ ތަޤުރީރު ކުރެއްވުމާއި، އިމާމުވެ ނަމާދު ކުރެއްވުމުގައި މަޝްހޫރު ޢިލްމްވެރިއެކެވެ.\nޓެގްއިސްލާމިކް އިސްލާމީމަރުކަޒު މުފުތީ\nމާބްލް ޖެހުމުގެ މަސައްކަތް ރޯދަމަހަށް ނިމޭނެ ކަމަށް މިނިސްޓަރު ވިދާޅުވެއްޖެ.\nސްލާމީ މަރުކަޒުގެ ބޭރުގައި މާބުލް ޖެހުމުގެ މަސައްކަތް ނިންމާ، ކުރިޔަށް އޮތް ރަމަޟާންމަހުގެ ފުރަތަމަ ދުވަހުން ފެށިގެން އެތަން ބޭނުންކުރަން …


78 meehakah beys genesdhinumugai Foreign Ministry in ehee vejje | Mihaaru\nޭބޭސް: ޒަރޫރީ ކަންކަމަށް ބޭނުންވާ ބޭސް ސްރީ ލަންކާ، އިންޑިއާ އަދި ތައިލެންޑުގައި ހުންނަ ހައި ކޮމިޝަނަށް ގެންދިއުމުން ފޮރިން މިނިސްޓްރީން ގެނެސްދޭނެ\n78 މީހަކަށް ބޭސް ގެނެސްދިނުމުގައި ފޮރިން މިނިސްޓްރީން އެހީވެއްޖެ\n14 މެއި 2020 - 18:056comments\nކޮވިޑް-19 އިން ރައްކާތެރިވުމަށްޓަކައި މި ސަރަހައްދުގެ ގިނަ ގައުމުތައް ލޮކްޑައުންކުރުމުން، ރާއްޖެއިން ނުލިބޭ ޒަރޫރީ ބޭސްތައް ބޭނުން 78 މީހަކަށް، އެ ބޭސްތައް ފޯރުކޮށްދިނުމުގައި ފޮރިން މިނިސްޓްރީން އެހީވެއްޖެ އެވެ.\nފޮރިން މިނިސްޓްރީން ބުނި ގޮތުގައި، އެ ބޭސްތައް ފޯރުކޮށްދިނުމުގައި މިނިސްޓްރީން ކުރާ މަސައްކަތަކީ ބޭސް ރާއްޖެ އަށް ގެނެސްދިނުމެވެ. އަދި އެ ބޭސް ގެނެސްދޭނީ ސްރީ ލަންކާ، އިންޑިއާ ނުވަތަ ތައިލެންޑުގައި ހުންނަ ރާއްޖޭގެ ހައި ކޮމިޝަންތަކަށް އެ ބޭސްތައް ގެންދިއުމުން ކަމަށެވެ.\nމިހާތަނަށް 78 މީހަކަށް މި ގޮތަށް ބޭސް ފޯރުކޮށްދީފި ކަމަށާއި ކުރިއަށް އޮތް ތަނުގައި މި އުސޫލުގެ ދަށުން ދިވެހިންނަށް މި ހިދުމަތް ފޯރުކޮށްދޭނެ ކަމަށް ވެސް ފޮރިން މިނިސްޓްރީން ބުންޏެވެ.\nހައި ކޮމިޝަންތަކަށް ގެންދަން ވާނީ ރާއްޖެއިން ނުލިބޭ، ޒަރޫރީ ސަބަބުތަކަށް ބޭނުންވާ ބޭހެވެ. އަދި އެ ބޭސް ގެންދަން ވާނީ އެކަށީގެންވާ ގޮތަށް ރަނގަޅަށް ޕެކް ކުރުމަށް ފަހު ކަމަށާއި ބޭހާއި އެކު ބޭސް ސިޓީ ގެންދަން ޖެހޭނެ ކަމަށް މިނިސްޓްރީން ބުންޏެވެ. ބޭސް ސިޓީގައި ނެތް ބޭހެއް އެތަނުން ނުގެންނާނެ ކަމަށް ވެސް ބުނެފައި ވެ އެވެ. އަދި ދެ މީހަކަށް ބޭނުންވާ ބޭސް އެކައްޗެއްގައި ޕެކް ނުކުރަން ވެސް އަންގާފައި ވެ އެވެ.\nމިނިސްޓްރީގެ ޖޮއިންޓް ސެކެޓަރީ ބަދޫރާ ސައީދު ވިދާޅުވީ މިއީ އެ ތިން ގައުމުގައި ހުރި ރާއްޖޭގެ މިޝަންތަކާއި ފޮރިން މިނިސްޓްރީ އާއި ގައުމީ އެއާލައިން މޯލްޑިވިއަން އާއި މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) ގުޅިގެން ކުރާ މަސައްކަތެއް ކަމަށެވެ. އަދި މި މަސައްކަތުގައި އެ ކުންފުނިތަކުން ވަމުން އަންނަ އެހީއަށް ޝުކުރު އަދާ ކުރެއްވި އެވެ.\n"މި ހިދުމަތަކީ ލޮކްޑައުންގެ ސަބަބުން ދިވެހިންނަށް ކޮންމެހެން ބޭނުންވާ ހިދުމަތެއްކަމުން ފޮރިން މިނިސްޓްރީން ފޯރުކޮށްދެމުންދާ ހިދުމަތެއް،" ބަދޫރާ ވިދާޅުވި އެވެ.\nކޮވިޑް-19 އިން ރައްކާތެރިވާން ސަރަހައްދީ ގައުމުތައް ލޮކްޑައުންކުރުމުން، އެ ގައުމުތަކުގައި އުޅޭ ދިވެހިންނަށް އެހީ ވާން ވެސް ފޮރިން މިނިސްޓްރީން ވަނީ ގިނަ މަސައްކަތްތަކެއް ކޮށްފަ އެވެ. އޭގެ ތެރޭގައި ލަންކާ އަދި އިންޑިއާ އާއި ޔޫއޭއީ އަދި މެލޭޝިިއާގައި އުޅޭ ދިވެހިންނަށް، އެ މީހުންގެ އާއިލާތަކުން ފޮނުވި އެހީ ފޯރުކޮށްދިނުން ހިމެނެ އެވެ.\nއިތުރު ލިޔުންތައް ސްރީ ލަންކާ އިންޑިއާ ބޭސް ތައިލެންޑު ފޮރިން މިނިސްޓްރީ ލޮކްޑައުން\nބޭރަށް ފޮނުވި ގިނަ ކެއާ ޕެކޭޖްތައް ހަވާލުކޮށްފި


Islaam Dheenashai Rasoola ah Furahsaara Kurumakee Balai Ganeveyne Kameh Noon- Yumna - Vaguthu\nއިސްލާމް ދީނަށާއި ރަސޫލާއަށް ފުރައްސާރަ ކުރުމަކީ ބަލައި ގަނެވޭނެ ކަމެއް ނޫން- ޔުމްނާ\nވެސް އިސްލާމް ދީނަށާއި ކީރިތި ރަސޫލާ ﷺ އަށް ބަދުބަސް ބުނެ ފުރައްސާރަ ކުރުމާ ދެކޮޅުކަން ހެރިޓޭޖް މިނިސްޓަރ ޔުމްނާ މައުމޫނުވެސް ހާމަކުރައްވައިފިއެވެ.\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓެއްގައި އިސްލާމް ދީނާ ޚިލާފު އަދި އިސްލާމް ދީނަށް ފުރައްސާރަކޮށް ހިމަނާފައިވާ ބައެއް ކަންތައްތަކާ ގުޅިގެން ގިނަ ބަޔަކު ނުރުހުން ފާޅުކުރަމުންދާ ދަނޑިވަޅެެއްގައި ޔުމްނާ ކުރެއްވި ޓުވިޓެއްގައި ވިދާޅުވީ، އިސްލާމް ދީނަށާއި ރަސޫލާއަށް ފުރައްސާރަ ކުރުމަކީ ބަލައިގަނެވޭނެ ކަމެއް ނޫން ކަމަށެވެ.\n”އިސްލާމް ދީނަށާއި ކީރިތި ރަސޫލާ ﷺ އަށް ބަދުބަސް ބުނެ ފުރައްސާރަ ކުރުމަކީ އެއްވެސް ހާލެއްގައި، އެއްވެސް މިންވަރަކަށް ބަލައިގަނެވޭނެ ކަމެއް ނޫން”. ޔުމްނާ ވިދާޅުވިއެވެ.\nއިސްލާމް ދީނަށާއި ކީރިތި ރަސޫލާ ﷺ އަށް ބަދުބަސް ބުނެ ފުރައްސާރަ ކުރުމަކީ އެއްވެސް ހާލެއްގައި، އެއްވެސް މިންވަރަކަށް ބަލައިގަނެވޭނެ ކަމެއް ނޫން.\n— Yumna Maumoon (@yumna_maumoon) October 3, 2019\nރާއްޖެއިން އިސްލާމް ދީން ފޮހެލަން މަސައްކަތް ކުރަމުން އަންނަ އެމްޑީއެން އިން އިސްލާމް ދީނަށާއި ރަސޫލާ ﷺ އަށް ފުރައްސާރަ ކުރަމުން އަންނާތީ ގިނަ ބަޔަކު އަންނަނީ އެ ޕާޓީއާއި ދެކޮޅަށް އަޑު އުފުލަމުންނެވެ.\nއަދި ރާއްޖޭގެ ބައެއް ދީނީ އިލްމުވެރިންވެސް ވަނީ އެ ޖަމާއަތުން ނެރުނު ރިޕޯޓު ކުށްވެރިކޮށްފައެވެ. އެގޮތުން އެ ޖަމާއަތަކީ ނިރުބަވެރި ޖަމާއަތެއް ކަމަށްވެސް ބައެއް އިލްމުވެރިން ދަނީ ބުނަމުންނެވެ. އަދި އެ ޖަމާއަތް ބަންދު ކުރުމަށް ގޮވާލާ މީސް މީޑިއާގައި ދަނީ ގިނަ ބަޔަކު އަޑު އުފުލަމުންނެވެ.\nއޮކްޓޯބަރ 4, 2019 18:00\nލުތުފީ މައްސަލައިގަވެސް މައުމޫނު ކަންކުރީ މިގޮތަށް.. ދަރިޔަކުލައްވާ ޓްވީޓެކޮއްފަ ފިލާތިބެނީ.. އިސްލާމްދީނާ ދިވެހި ގައުމަށް މިހެންވާނެކަން ނޭގޭތީތަ ބޮޑުބޭބެ މަގުމަތިކޮށް ހަވަރަށްދީގެނ ހިބަރުވަދު ދުއްވައިގެން ތަނެއްގެހުރި ބޯބުރާންތިއަކަށް ވެރިކަން ހޯދަދޭން ފޫގަޅައިގެން އުޅުނީ.. އިސްލާމްދީނަށް ނަސްރު ދިނުމައްޓަކާ މިސަރުކާރުން އިސްތިއުފާދީފަ ގެއަށް ދާން ކެރޭނެތަ... މިވަގުތު ގައުމަށް ހެވެއް އެދެންޏާ އިސްތިއުފާދީ...\nއިސްލާމްދީނޭ މިމީހުން ކިޔާކަށް މާރީއްޗެއް ނޫން... މި ދިވެހިރާއްޖޭގަ ހުރި އެންމެ ދީން އެގޭ މީހާޔޯ މައުމޫނަކީ...އެކަމަކު އަދިވެސް މީނަގެ އަބިކަބަލުންނާ ދެ އަންހެން ދަރިކަބަލުން ބުރުގާ އަޅާ ކަށް ނުވޭ...ތިމާގެ އަބިމީހާޔާ ތިމާގެ ދަރިން ބުރުގާ އަޅުވާ ނިވައު ކުރުމަކީ ފިރިއެއްގެ ހައިސިއްޔަތުން އަދި ބައްޕައެއްގެ ހައިސިއްޔަތުން ކުރުން ލާޒިމު އަދި ތިމާގެ ބޮލުގަ އެޅޭ ވާޖިބެއްކަމެއް ނޭގެ... ވެރިކަމާހެދި އިސްކާމްދީނާ ދެކޮޅު ބަޔަކށް ވެރިކަން ހޯދައިދޭން ދުވުނު އިރުވެސް މިކުރެވެނީ ކީއްކަންވެސް ރޭކާވެސް ނުލާ...މިއަދު ތިގޮތައް ވާހަކަ ދެއްކީމަ ކަމަކުނުދޭ....


ނަމާދަށް ނުގޮސް ހުރެ ކުރާ ކަންކަން ﷲގެ "ސީސީޓީވީ ކެމެރާއަށް" އަރާކަމަށް ބިރު ނުގަންނަ މީހާ ﷲ އަށް ބިރުގަންނަ ކަމަކަށް ނުބުނެވޭނެ!\nﷲ ތަޢާލާގެ ކޯފާއަށް ބިރުގަންނަމުތޯ؟ އަދި ނަރަކައިގެ އަލިފާނަށް ބިރިގަންނަމުތޯ؟ ސުވާލުކޮށްފިނަމަ ސުވާލުކޮށް ނުނިމިގެން އުޅެނިކޮށް ބިރުގަންނަކަމަށް ބުނެ އެބަ ޖަވާބު ދެމުއެވެ. ސުވާލަކީ އެއީ ކުޑައިރުންސުރެ މައިން ބަފައިން ދަސްކޮށްދީފައިވާ ޖަވާބަކަށްވާތީ ބުނަނީ ހެއްޔެވެ؟ ނޫނީ ހަމަ ތިމާގެ ހިތުން ބިރުގަންނާތީ ބުނަނީ ހެއްޔެވެ؟\nމީހަކު ކަމަކަށް ބިރުގަންނަ ނަމަ އެމީހެއްގެ ކިބައިން އެކަމުގެ ޢަލާމާތްތައް ފެންނާނެއެވެ. މިސާލަކަށް ފުލުހުން ދެކެ ބިރުގަންނާތީ ފުލުހުންނަށް ފެންނަގޮތަށް އެއްވެސް ކުށެއް ނުކުރާނެއެވެ. ސީސީޓީވީއަށް ރެކޯޑްވެދާނެތީ ސީސީޓީވީގެ ކެމެރާއަށް އަރާ ގޮތަށް އެއްވެސް މީހަކު ޤަޞްދުގައި ކުށެއް ނުކުރާނެއެވެ.\nއަހަރެމެން ﷲ ތަޢާލާއަށް ބިރުގަންނަ ކަމަށް ބުނަމުން ﷲ ތަޢާލާ ނަހީ ކުރެއްވެވި ގިނަކަންތައްތަކެއް އެބަ ކުރަމުއެވެ. ކުރަން އެންގެވި ގިނަ ކަންތައްތަކެއް ނުކޮށްވެސް އެބަ ދޫކޮށްލަމުއެވެ. ވީއިރު ބިރުގަނެވިފައި ކޮބައިހެއްޔެވެ؟ ﷲ ތަޢާލާގެ "ސީސީޓީވީ ކެމެރާއަށް" ނުއަރާ ގޮތަށް ސިއްރުން އެއްވެސް ކަމެއް ނުކުރެވޭނެކަން އެނގޭއިރުވެސްމެއެވެ. ކުރި ކޮންމެ އަމަލަކާއި ބުނި ކޮންމެ ބަހެއް ލިޔުއްވަވަން ދެ ކޮނޑުގައި މަލާއިކަތުން ތިއްބަވާކަން އެނގޭއިރުވެސް މެއެވެ. ވީއިރު ﷲ ތަޢާލާގެ ކޯފާ އަށާއި ނަރަކައިގެ އަލިފާނަށް ބިރުގަންނަ ކަމުގެ ހެއްކަކަށް ދެއްކޭނީ ކޮން ކަމެއް ހެއްޔެވެ؟\nމިސާލަކަށް ނަމާދަށް ބަންގިގޮވީއެވެ! ތިބާ ނަމާދަކަށް ނުދެއެވެ. އިނީ ކޮފީ ބޮއި މަޖާކުރާށެވެ! ނުވަތަ އެހެންވެސް ކޮންމެވެސް ކަމެއް ކުރުމުގައެވެ. ތިބާގެ އެ އަމަލު ﷲ ތަޢާލާގެ "ސީސީޓީވީ ކެމެރާޢަށް" އަރާ ކަމުގެ ބިރު ހިތަށް ވަދޭހެއްޔެވެ؟ ނުވަންނަ ނަމަ ﷲ ތަޢާލާގެ ކޯފާ އަށާއި ނަރަކައިގެ އަލިފާނަށް ތިބާ ބިރުގަންނަ ކަމަށް ބުނެވޭނީ ކިހިނަކުން ހެއްޔެވެ؟\nއަދިވެސް މިސާލެއް ބުނެފާނަމެވެ! ގެއިން ހަރުފައެއް ފަދަ އެއްޗެއް ފެނިއްޖެނަމަ ބިރުން އެތައް ރެއަކު ނުނިދައި އެބަ ތިބެމުއެވެ. ދިރިއުޅޭ ސަރަހައްދުން އާދައާ ޚިލާފަށް ބިރުވެރިކަމެއް ކުރިމަތިވެއްޖެނަމަ އެތައް ރެއަކު ބިރުން ނުނިދައި އެބަ ތިބެމުއެވެ. އުމުރުން 60 ވެގެން އަންނައިރު އެންމެ ރެއަކުވެސް ﷲ ތަޢާލާގެ ކޯފާ އަށާއި ނަރަކައިގެ ބިރުވެރިކަމާއިމެދު ވިސްނުމަށް އެންމެ ރެއަކުވެސް ހޭލައި ހުރެވިއްޖެ ހެއްޔެވެ؟\nލޮބުވެތި އަޚުންނާއި އުޚުތުންނޭވެ! މިއީ ހަމަ ކޮންމެ މީހަކުވެސް ވިސްނައިލުން ވަރަށް މުހިންމު ކަންކަމެވެ. ﷲ ތަޢާލާގެ ކޯފާއަށް އަދި ނަރަކައިގެ އަލިފާނަށް ބިރުގަންނަ ކަމަށް ބުނާއިރު އެއީ ހަމައެކަނި ދުލުން ބުނެލައިގެން ފުއްދައިލެވެން އޮތް ކަމެއް ނޫނެވެ. އެކަން އަމަލުތަކުންވެސް ދައްކަން ޖެހޭނެއެވެ. ދެއްކެން ޖެހޭނެއެވެ! ނޫނީ ބުނާ ބަހުން އެއްވެސް ފައިދާއެއް ނުކުރާނެއެވެ!\nއަމަލުތަކުން ދެއްކުމަކީ ﷲ ތަޢާލާގެ އަމުރުފުޅުތަކަށް ފުރިހަމައަށް ކިޔަމަންވުމެވެ. އިސްލާމް ދީނަށް އަމަލުކުރުމެވެ. ﷲ ތަޢާލާއަށްވެސް އަދި ނރަކައިގެ އަލިފާނަށްވެސް ތިމާ ހުށަހޮޅިގެންދަނީ ޤ ތަޢާލާގެ އެންގެވުންތަކަށް އަމަލު ނުކުރުމުންކަން އަބަދުވެސް ހިތުގައި ބާއްވައިގެން ނޫނީ ﷲ ތަޢާލާގެ ކޯފާ އާއި ނަރަކައިގެ އަލިފާނުން ސަލާމަތެއް ނުވެވޭނެއެވެ!


Sh. Milandhoo ah miadhu iruerigothakee miee!\nށ. މިލަންދުއަށް މިއަދު އިރުއެރިގޮތަކީ މިއީ!\nރަށުގެ ފަޅުތެރެއަށް މިއަދު ތިލަވި މަސްއައިނުން އާންމުން މަސްހިފަނީ. --ފޮޓޯ: އަހުމަދު އާސިމް\nމިއަދަކީ ށ. މިލަންދޫގެ ރައްޔިތުންނަށް އާދައިގެ ދުވަހެއް ނޫނެވެ. އާދައިގެ ދުވަހަކަށް ތައްޔާރުވަމުން ދިޔަ ނަމަވެސް އަރައިގެން އައި އިރާއެކު އެންމެން ވެސް އަތިރިމައްޗަށް ދަމައިގަނެގެން ދިޔައީ އެވެ. އެ ދަމާ ބާރަކަށްވީ، ރަށުގެ ފަޅު ތެރެއަށް ވަދެ ހަދާނެ ގޮތް ހުސްވެފައި އޮތް ރިއްމަސް ބައިގަނޑެކެވެ.\n"ރިއްމަސް އެކަންޏެއް ވެސް ނޫން. ލައްޓި އާއި ރާގޮނޑި ވެސް އެބަހުރި. ކުދިކުދި ކަންނެލި ވެސް އެބަނަގާ،" ރިއްމަސް ބައިގަނޑަށް ފާރަލައިގެން ގޮނޑުދޮށަށް ގެނެސް ވަލާއި ދާ ޖަހައިގެން މަސްތައް ނަގަމުން އަންނަ ސަރަހައްދުގައި ހުރި މީހަކު ފޯނުން ވާހަކަ ދައްކަމުން މީގެ ކުޑައިރުކޮޅެއް ކުރިން ކިޔައިދިނެވެ.\nއޭނާ ބުނީ ހެނދުނު ފެށި މަސައްކަތް އަދިވެސް ނުނިމޭ ކަމަށާއި ދާ ޖަހައިގެން މަސްތައް އެއްގަމަށް އެރުވުމުގެ މަސައްކަތް އަދިވެސް ކުރިއަށް ދަނީ ކަމަށެވެ. އޭނާ ފޯނުން ވާހަކަ ދައްކަމުންދިޔައިރު އެ މާހައުލުގެ ފޯރި އާއި އަޑު ވެސް ކޮންމެވެސް ވަރަކަށް އިވެ އެވެ.\nރިއްމަހާއި ލައްޓި އާއި ރާގޮނޑި ނެގުމަށް ކުރަމުންދާ މަސައްކަތުގައި ރަށުގެ އެންމެން ކަހަލަ ގޮތަކަށް ދަނީ ބައިވެރިވަމުންނެވެ. މިއީ ގާތްގަނޑަަކަށް 2،400 މީހުންގެ އާބާދީއެއް އޮންނަ ރަށެކެވެ. ތިލަވެފައި އޮތް މަސްއައިނުން މަސް ނަގައި އެއްގަމަށް އުކަމުން އަންނައިރު ރަށުގެ ކޮންމެ މީހަކަށް މަހެއް ޖެހޭ ވަރުވާނެ ކަމަށް ލަފާކުރެވެ އެވެ.\nމިހާރު ވެސް އެ އަދަދު ވަނީ ފަހަނަޅައިގޮސްފަ އެވެ. ހިފައި އެއްގަމަށް އަރުވާފައިވާ މަހުގެ އަދަދު މިހާރު ވެސް 2،000 އަށް ވުރެ މައްޗަށް އަރަ އެވެ.\nތިލަވެފައި އޮތް މަސްއައިނުން މަސް ހިފަމުން ގެންދާ ގޮތް ކިޔައިދެމުން އެ ރަށުގެ މީހަކު ބުނީ އެންމެ ފުރަތަމަ މި މަސްއައިނެއް ތިލަވެގެން އުޅޭކަން އެނގުމުން ބަޔަކު މީހުން ޑިންގީއެއްގައި ގޮސް ރަނގަޅަށް ބަލައިލީ ކަމަށެވެ.\n"ދެން އަޅުގަނޑުމެން މި ބޭނުންކުރަނީ ވަލެއް. އޭގެ ޝެޑޯ ފެނުނީމަ އެ މަސްތައް ބިރުން އެއްތަނަކަށް ޖަމާވާނެ. އެގޮތަށް ގެނެސް އެ ވަލުގެ ބޭރުން އަޅާނީ ދިގުދާ. ދެން އެހެން ދަލެއް ޖަހައިގެން މަސްތައް ނަގަމުން މި ދަނީ،" ރަށުން ވާހަކަ ދެއްކި މީހާ ކިޔައިދިނެވެ.\nއޭނާ ބުނީ މިދިޔަ މަހުގެ ދުވަހެއްގައި ވެސް ތިން ފަހަރެއްގެ މަތިން ރިއްމަސް އެ ރަށުގެ ފަޅުތެރެއަށް ތިލަވެގެން އުޅުނު ކަމަށެވެ. އަދި އާންމުކޮށް އިރުވައި މޫސުމުގައި މިގޮތަށް މަސްތައް ތިލަވާ ކަމަށް ބުންޏެވެ.\n--ފޮޓޯ: އަހުމަދު އާސިމް\nށ. މިލަންދޫ އަކީ ފުދޭވަރަކަށް ފަހުން މީހުން އާބާދުވި ރަށެކެވެ. ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ކުރިއަށް ގެންދެވި އެއްފަސްކުރުމުގެ ސިޔާސަތުން މި ރަށުގައި މީހުން އާބާދުކުރީ 2006 ވަނަ އަހަރު އެވެ. މިލަންދޫގައި ދިރިއުޅެނީ މާކަނޑޫދޫ މީހުންނެވެ.\nމިވެރިންގެ އާންމު މަސައްކަތަކީ ގެދޮރުއިމާރާތްކުރުމުގެ މަސައްކަތާއި ދަނޑުވެރިކަމެވެ.\nރިއްމަހާއި ރާގޮނޑިއާއި ލައްޓީގެ ފޯރިއެއް މިލަންދޫ އަށް އަރައިގަނެގެން އުޅޭއިރު މިއަދު ހިފާ މަސްތައް ރަށުގެ އެންމެން މެދުގައި ބެހުމަށް ވަނީ ހަމަޖެހިފަ އެވެ. އަދި ރަށުގައި އުޅޭ ބިދޭސީންގެ މެދުގައި ވެސް ތަފާތުކުރުމެއް ނެތި އެމީހުންނަށް ވެސް ބައިއަޅާނެ ކަމަށް ބުނެފައިވެ އެވެ.


Balanee court amurah, Fandiyaaru Didi masahkathah nukunnavvaa: DJA\nބަލަނީ ކޯޓުގެ އަމުރަށް، ދީދީ މަސައްކަތަށް ނުކުންނަވާ: ޑީޖޭއޭ\nފަނޑިޔާރު އަބްދުﷲ ދީދީ، ހައިކޯޓުގެ ފަނޑިޔާރު ހަސަން އަލީއާއެކު: ފަނޑިޔާރު ދީދީ މަސައްކަތަށް ނުކުންނަވާ - އަވަސް ފޮޓޯ\nސުޕްރީމް ކޯޓުގެ ފަނޑިޔާރު އަބްދުﷲ ދީދީގެ ސަސްޕެންޝަން މައްސަލާގައި އަމަލު ކުރަނީ ސުޕްރީމް ކޯޓުން ނެރެފައިވާ ވަގުތީ އަމުރަށް ކަމަށާއި ފަނޑިޔާރު މިހާރުވެސް މަސައްކަތަށް ނުކުންނަވާ ކަމަށް ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ބުނެފި އެވެ.\nޑީޖޭއޭގެ ތަރުޖަމާނު ފައިސަލް އާދަމް ވިދާޅުވީ ސުޕްރީމް ކޯޓުން އަމުރެއް ނެރެފައި އޮތުމުން އަމަލު ކުރަމުން ދާނީ އެ އަމުރަށް ކަމަށެވެ. އެ އަމުރުގައިވާ ގޮތުން ފަނޑިޔާރު އަބްދުﷲ ދީދީ ސަސްޕެންޝަން ފަސް ކޮށްފައި ވާތީ ފަނޑިޔާރު މިހާރު ވެސް މަސައްކަތަށް ނުކުންނަވާ ކަމަށެވެ.\nފަނޑިޔާރު އަބްދުﷲ ދީދީ ބައްލަވާ މައްސަލައެއްގެ ޝަރީއަތެއް މާދަމާއެއް ވަނީ ތާވަލް ވެސް ކޮށްފަ އެވެ. އެއީ އަމިއްލަ ދެ މީހެއްގެ މެދުގައި ކުރިއަށްދާ ފައިސާ ހޯދުމުގެ މައްސަލައެކެވެ.\nޖޭއެސްސީއިން ފަނޑިޔާރު ދީދީ ސަސްޕެންޑް ކުރަން ނިންމީ އޭނާއާ ދެކޮޅަށް ފުލުހުން ތަހުގީގު ކުރަމުންދާ ރިޝްވަތުގެ މައްސަލައާ ގުޅިގެންނެވެ. އެ މައްސަލަ ތަހުގީގު ކުރުމަށް އެދިވަޑައިގެންފައިވަނީ ޖޭއެސްސީގައި ވެސް އިންނަވާ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ.\nފަނޑިޔާރު އަބްދުﷲ ދީދީ ސަސްޕެންޑް ކުރަން ޖޭއެސްސީއިން ނިންމުމުން ފަނޑިޔާރު ވަނީ ސުޕްރީމް ކޯޓަށް ދުސްތޫރީ މައްސަލައެއް ހުށަހަޅުއްވައި އެ ސަސްޕެންޝަން ބާތިލް ކުރުމަށް އެދިވަޑައިގެންފަ އެވެ. އެ މައްސަލާގައި ސުޕްރީމް ކޯޓުން ނެރުނު ވަގުތީ އަމުރުގައި އެންގީ ސަސްޕެންޝަން ފަސްކުރުމަށާއި އެ މައްސަލާގެ އެއްވެސް އިތުރު އިޖުރާއަތެއް ކުރިއަށް ނުގެންދިޔުމަށެވެ.\nނަމަވެސް އަމުރު ނެރުމުން ޖޭއެސްސީގެ ކުއްލި ބައްދަލުވުމެއް ބާއްވައި ސުޕްރީމް ކޯޓުގެ އަމުރަކީ ޖޭއެސްސީގެ މަސައްކަތަށް ހުރަސް އަޅައި އަމުރެއް ކަމަށް ކަނޑައަޅައި އެ އަމުރު ގަބޫލު ނުކުރަން ނިންމި އެވެ. އަދި ފަނޑިޔާރު ދީދީގެ ސަސްޕެންޝަން ދެމި އޮންނާނެ ކަމަށް ނިންމި އެވެ. އެ ނިންމުމާއެކު ސުޕްރީމް ކޯޓުގެ ފަނޑިޔާރުންނާއި އެހެން ކޯޓުތަކުގެ އިސް ފަނޑިޔާރު އެކުލެވޭ ޖުޑިޝަލް ކައުންސިލްގެ ކުއްލި ބައްދަލުވުމެއް ވެސް ބޭއްވި އެވެ. ނަމަވެސް އެ ބައްދަލުވުމުގެ ނިންމުންތަކެއް ހާމައެއް އަދި ނުކުރެ އެވެ.\nރައީސް މުހައްމަދު ނަޝީދު ސުޕްރީމް ކޯޓް ޖޭއެސްސީ + ޝަރުއީ ދާއިރާ އަބްދުﷲ ދީދީ


Sheelaa ah chutty ah kamudhanee atholhuthere!\nފިލްމީތަރި ޝީލާ ބ. ގޮއިދޫގައި ނަގާފައިވާ ފޮޓޯ އެއް.-- ފޮޓޯ: ފޭސްބުކް/ޝީލާ\n13 ޖެނުއަރީ 20192ކޮމެންޓް\nޝީލާ އަށް ޗުއްޓީ އަށް ކަމުދަނީ އަތޮޅުތެރެ!\nސްކޫލްގެ ކިޔެވުން ނިމި ޗުއްޓީ ފެށުމުން ފިލްމީ ތަރިން ވެސް އާއިލާ ގޮވައިގެން ކޮންމެސް މަންޒިލަކަށް ފުރައެވެ. ބައެއް ތަރިން އަނބި ދަރިންނާއެކު ރާއްޖެއިން ބޭރަށެވެ. އެއްބަޔަކު އާއިލާ ގޮވައިގެން އަތޮޅުތެރޭ ކޮންމެވެސް ރަށަކަށެވެ.\nމަޝްހޫރު ފިލްމީ ޖޯޑު ޝީލާ ނަޖީބާއި މުހައްމަދު މަނިކުގެ އާއިލާ އަކީ ކޮންމެ ޗުއްޓީ އެއްގައި ވެސް ކޮންމެވެސް މަންޒިލަކަށް ދަތުރުކުރާ ބައެކެވެ. ހާއްސަ ކޮށް އަތޮޅުތެރޭ ކޮންމެވެސް ރަށެއްގައި ޗުއްޓީގެ ދުވަސްތައް ހޭދަ ކުރާ ކަން ފާގަފަކޮށްލެވެއެވެ.\nޝީލާގެ ދެ ދަރިންނާއެކު ގޮއިދޫގައި ނަގާފައިވާ ފޮޓޯ އެއް....\nނިމިގެންދިޔަ ބޮޑު ޗުއްޓީ އަކީ ޝީލާގެ އާއިލާ އަށް ވަރަށް އުފާވެރި ޗުއްޓީ އެކެވެ. އެމީހުންގެ ޗުއްޓީގެ މަންޒިލަކީ ބ. ގޮއިދޫ އެވެ. މީގެ ކުރިން ވެސް ޝީލާ ވަނީ އާއިލާ ގޮވައިގެން އެރަށުގައި ޗުއްޓީ ހޭދަކޮށްފައެވެ.\n"އަސްލު ނިއުމާ ފިލްމުގެ ޝޫޓިން އަށް ފުރަތަމަ އެރަށަށް ދިޔައީ، ދެން އޭގެ ފަހުން އެރަށުގެ ބައެއް ރައްޓެހިން ބުނެގެން ދަން ޗުއްޓީ ތަކަށް، އެރަށު މީހުން ވެސް ވަރަށް ހިތް ހޮޔެ،" ޝީލާ ކިޔައިދިނެވެ.\nބ ގޮއިދޫ ގޮނޑުދޮށުގައި ޝީލާ ނަގާފައިވާ ސެލްފީއެއް....\nޝީލާ ބުނީ، ގޮއިދޫ އަށް މިހާރު ފަސް ވަރަކަށް ފަހަރު ދެވިއްޖެ ކަމަށެވެ. އަދި އެރަށަކީ އަބަދުވެސް ވަރަށް "ފޭވަރިޓް" ރަށެއް ކަމަށް ޝީލަ ބުންޏެވެ. މިފަހަރުގެ ގޮއިދޫ ދަތުރުގައި މަނިކު އަކަށް ބައިވެރިއެއް ނުވެވުނެވެ.\n"މަނިކު އޮފީހުގަ ބިޒީ ކޮށް އުޅެން ޖެހިގެން ނުދެވުނީ، ވަރަށް މަޖާ، ބ އަތޮޅުގެ އެހެން ރަށް ރަށަށް ވެސް ގޮސް މަޖާ ކުރިން، އަސްލު ކުދިން ވެސް ވަރަށް ހިތްހަމަޖެހޭ ރަށްރަށުގަ،" ޝީލާ ބުންޏެވެ.\nޝީލާ އާއި މަނިކުގެ ހަގު ފިރިހެން ދަރިފުޅުގެ ހިތާނީ ނިންމުމަށްފަހު ޑިސެމްބަރު މަހު ގޮއިދޫ އަށް ދިޔަ މީހުން އެރަށުގައި މިފަހަރުވެސް 15 ވަރަކަށް ދުވަސް ހޭދަ ކުރިއެވެ. އެއަށްފަހު މާލެ އައިސް ދެން އަނެއްކާވެސް ފެނުނީ ކ. ހުރާގައި ކުޑަ ޗުއްޓީ އެެއް ހޭދަ ކުރަމުން އައި ތަނެވެ. އެ ޗުއްޓީގައި މަނިކު ވެސް ބައިވެރިވިއެވެ.\nޝީލާ އާއި މަނިކު ކ ހުރާގައި ނަގާފައިވާ ފޮޓޯ އެއް....\n"ހުރާ އަށް ދިޔައީ ޝީލާގެ އާއިލާގެ ބައެއް މީހުން، މާކިން މެންވެސް އަބަދު މޫދުގަ، މިނިވަންކޮށް އުޅެވޭތީ ތިބެނީ ވަރަށް އުފަލުން،" ޝީލާ ބުންޏެވެ.\nޝީލާ ބުނީ ހަގީގަތުގައި ރާއްޖެއިން ބޭރުގައި ޗުއްޓީ ހޭދަކުރުމަށްވުރެއް އަތޮޅުތެރޭ ރަށެއްގައި ޗުއްޓީ ހޭދަކުރުމުން ލިބޭ އުފާ މާ ބޮޑު ކަމަށެވެ. ހިތްގައިމު ދޮންވެލި ތުނޑި ތަކުގައި އާއި ރީތި މޫދު ތަކުގައި މާ ހިތްފަސޭހަ ކަމަށެވެ. އަތޮޅުތެރެ މާ ކަމުދާ ކަމަށެވެ.\n"ރާއްޖެއިން ބޭރަަށް ވެސް ދެވިދާނެ، އެކަމަކު މާ ހިތްހަމަޖެހޭ ރަށްރަށުގަ،" ޝީލާ ބުންޏެވެ.\nގިނަ އަހަރު ތަކެއްގައި ބ. ގޮއިދޫ އަށް ޗުއްޓީ ހޭދަކުރަން ދިޔަ ޝީލާ ވަނީ އާއިލާ ގޮވައިގެން ރ އަތޮޅުގެ ބައެއް ރަށްރަށުގައި ވެސް މީގެ ކުރިން ޗުއްޓީ ހޭދަ ކޮށްފައެވެ. ނިމިގެން ދިޔަ އަހަރުގެ ބޮޑު އީދު ޗުއްޓީގައި ވެސް އެ އާއިލާ ތިބީ ނ. ލަންދޫ ގައެވެ.\nބ ގޮއިދޫ ފިލްމީ މަނިކު ޝީލާ ނަޖީބު\nވަކިބައެށް ފޮނުވާ ހިޔާލުތައްދޯ ސީއެންއެށްމެ. އެންމެވީގަ ގެނެސްދެވެނީ އިއްޔެ ޖަމީލުގެ ހިޔާލު ހުށައެޅީމާ އަދިވެސް އެޔަށް ނުގެނެސް ދެވުނު ކިހާދެރެކަމެށްތީ ނުވަންޏާ ހުއްޓާލީމާ ނިމުނީއެންނު\nކޮބާ ފެމިލީ މީހުންނާއެކު އިން ފޮޓޯ ނެގީ ކީއްވެ


ކޯނީ ރިޕޯރޓަށްފަހު ރައީސް މުޙައްމަދު ވަޙީދު ދެއްކެވި ވާހަކަފުޅުގެ ޚުލާޞާ | Landhooinfo\nކޯނީ ރިޕޯރޓަށްފަހު ރައީސް މުޙައްމަދު ވަޙީދު ދެއްކެވި ވާހަކަފުޅުގެ ޚުލާޞާ\nކޮމިޝަން އޮފް ދަ ނެޝަނަލް އިންކްއަރީ (ކޯނީ)ގެ ރިޕޯރޓް ނެރެދެއްވަމުން މިއަދު ރައީސް ވަޙީދު ވިދާޅުވިއެވެ. “އަޅުގަނޑު މަގާމާ ހަވާލުވީ އޭރުގެ ރައީސް ގާނޫނު އަސާސީގައިވާ ގޮތުގެ މަތިން އިސްތިއުފާދެއްވުމާ ގުޅިގެން. އެއްވެސް ސަބަބަކާ ހުރެ ރައީސްގެ މަގާމް ހުސްވެއްޖެ ނަމަ ހަވާލުވަނީ ނާއިބު ރައީސް ކަމަށް ގާނޫނު އަސާސީގައި ބަޔާންކޮށްފައި ވުމާ އެކު އަޅުގަނޑު ހަވާލުވީ އެ ގޮތުގެ މަތިން. އޭގެ 24 ގަޑިއިރު ނުވަނީސް އެމްޑީޕީން ސަރުކާރުގެ ގާނޫނީ ހައިސިއްޔަތާ މެދު ސުވާލު އުފައްދައި ހަމަނުޖެހުންތައް އުފައްދަން ފެށި. ރައްޔިތުންގެ އިމާރާތްތަކުގައި ހުޅުޖަހައި ގައުމުގެ އަމަންއަމާން ކަން ނަގާލައި ބޮޑެތި ގެއްލުންތައް ދިން. އެ ގެއްލުންތައް ސަތޭކަ އެތައް މިލިއަން ރުފިޔާ އަކުން ގުނާލެވޭ. ގާނޫނުއަސާސީއާ ޚިލާފް އެއްވެސް ކަމެއް ނުހިންގާނެ ކަމުގެ ޔަގީން ކަން އަޅުގަނޑު އެރުވިން. ޝަރީއަތްތަކަށް ނުފޫޒު ނުފޯރުވާނެ ކަމުގެ ޔަގީންކަން އެރުވިން. އަޅުގަނޑުގެ އަޒުމަކަށްވީ ރައްޔިތުންނަށް ހަމަހަމަ ކަމާއި އިންސާފުވެރިކަމާ އެކު ކަންތައް ކޮށްދިނުން އަދި ގާނޫނާ ޚިލާފްވާ ފަރާތްތަކާ މެދު ފިޔަވަޅު އަޅައި އަދަބު ދިނުން. މިއަދު ވެސް މި ހުރީ އެ އަޒުމުގައި.\nވެރިކަން ބަދަލުވުމާ މެދު ޚިޔާލު ތަފާތުވުން އުފެދުމުން އަޅުގަނޑު ބޭނުންވީ އެ ކަމަށް ރަސްމީ ޖަވާބެއް ހޯދުމަށް. އެކަން ކުރުމަށްޓަކައި ކޮމިޝަނަށް އަޅުގަނޑު ކަނޑައެޅީ ތައުލީމީ، ގާބިލް ވަރަށް މިނިވަން ބޭފުޅުންކޮޅެއް. ބައިނަލްއަގުވާމީ ލަފަޔާ އެކު ކޮމިޝަނަށް އިތުބާރު ހޯދުމަށް އަޅުގަނޑު އިސްކަން ދިނިން. އެހެންކަމުން ބޭރުގެ ތަޖުރިބާކާރު ފަނޑިޔާރަކާއި ކުރީގެ ރައީސްގެ މަންދޫބެއް ކޮމިޝަނަށް ކަނޑައެޅިން. ސިންގަޕޫރުގެ ފަނޑިޔާރު ސެލްވަމްގެ ޚިދުމަތަށް ދިވެހި ގައުމު ފަޚުރުވެރިވުން ހައްގު. ނަޝީދުގެ މަންދޫބު އަހުމަދު ސައީދަށް ވެސް އަޅުގަނޑު ޝުކުރު ދަންނަވަން.\nކޮމިޝަން ރިޕޯޓްގައި ފާހަކޮށްފައި ވަނީ ހަތަރު ނުކުތާއެެއް. އޭގެ ތެރެއިން ފެބްރުއަރީ7ވަނަ ދުވަހު ވެރިކަން ބަދަލުވެފައި ވަނީ ގާނޫނު އަސާސީއާ އެއްގޮތަށް ކަމަށް ރިޕޯޓްގައި ވޭ. ރައީސް ނަޝީދުގެ ވެރިކަން ބަދަލުވެފައި ވަނީ އޭގެ ކުރިން ކުރައްވާފައިވާ ކަންތައްތަކެއްގެ ސަބަބުން ކަމަށް ބުނެފައިވޭ. ރައީސް ނަޝީދު ވެރިކަމުން އިސްތިއުފާ ދެއްވީ އަމިއްލަފުޅު އިހުތިޔާރުގައި ކަމަށް، ރައީސް ނަޝީދު އިސްތިއުފާ ދެއްވުމުގައި އެއްވެސް މަޖޫބޫރެއް ބިރު ދެއްކުމެއް ނެތް.\nއަޅުގަނޑުމެންނަކީ އެއް ބައެއް. މިއީ އެހެން ގައުމުތަކަށް ލިބިފައިވާ ނަސީބެއް ނޫން. މިއީ ވަރަށް ބޮޑު ރަހުމަތެއް. މި ރަހުމަތުގެ ބޭނުން އެންމެ އެދެވޭ ގޮތުގައި ބޭނުން ކުރުމަށް އަޅުގަނޑު ގޮވާލަން. އިސްލާމް ދީނަށް ހުރުމަތްތެރިކޮށް ހިތުމާ އެކު ގައުމުގެ މަސްލަހަތު އިސްކޮށްގެން މަސައްކަތްކުރުމަށާއި ސަރުކާރަށް ފުރިހަމަ އެއްބާރުލުން ދެއްވުމަށް އަޅުގަނޑު އެދެން. ހިއުމަން ރައިޓްސް ކޮމިޝަނުން އެކުލަވާލި ރިޕޯޓްގައި ގާނޫނީ ގޮތުން ފުރިހަމަ ކުރަން ޖެހޭ ކަންކަން ކުރަން މަޖިލީހަށް އަޅުގަނޑު ގޮވާލަން. ރިޕޯޓާ ގުޅިގެން އަޅުގަނޑު ކުރަން ޖެހޭ ކަންކަން ބަރާބަރަށް ކުރާނަން. އަޅުގަނޑު ފަށާ ޕާޓީތަކުގެ މަޝްވަރާތައް ކުރިއަށް ގެންދާނަން.”\nރައީސް ޑޮކްޓަރ ވަޙީދު މިމޭރުމުން ވާހަކަދެއްކެވިއިރު ކޯނީގެ ރިޕޯރޓްގައި ނިންމާފައިވަނީ7ފެބްރުއަރީގައި ރާއްޖޭގެ ވެރިކަން ބަދަލުވެފައިވަނީ ގާނޫނު އަސާސީ އާއި ގާނޫނާ އެއްގޮތަށްކަމުގައެވެ. ފެބްރުއަރީ 6،7ގައި ހިނގާދިޔަ ހާދިސާތަކުގެ މައިގަނޑު ސަބަބަކީ ކުރީގެ ރައީސް ނަޝީދުގެ އަމަލުތައް ކަމުގައިވެސް އެރިޕޯރޓުން ފާހަގަވެގެންދެއެވެ. ރައީސް ނަޝީދު އިސްތިއުފާ ދެއްވީ އަމިއްލަފުޅު އިހްތިޔާރާ އެކު، ގާނޫނާ ހިލާފު މަޖުބޫރުކުރުމެއް ނުވަތަ ބިރުދެއްކުމެއް ނެތި ކަމަށާއި، ފެބްރުއަރީ 6، 7، 8 ގައި ފުލުހުން ހިންގި އަމަލުތައް ކަމާބެހޭ އިދާރާތަކުން ތަހުގީގު ކުރަންޖެހޭނެކަމަވެސް ރިޕޯރޓްގައި ބަޔާންކުރައްވާފައިވެއެވެ.


ފުވައްމުލައް ސިޓީން ކޮވިޑް-19 އަށް ޓެސްޓް ކުރެވޭގޮތް ދާދި އަވަހަށް ހަމަޖެހިގެންދާނެ – Mikal News\nފުވައމްުލކު ހޮސްޕިޓަލުގެ ލެބް\nފުވައްމުލައް ސިޓީން ދާދި އަހަވަށް ކޮވިޑް-19 އަށް ޓެސްޓް ކުރެވޭގޮތް ހަމަޖެހިގެންދާނެ ކަމަށް ފުވައްމުލަކު ހޮސްޕިޓަލުގެ މެނޭޖަރު އަހުމަދު ސައީދު ވިދާޅުވެއްޖެއެވެ. ފުވައްމުލަކު ހޮސްޕިޓަލުގައި ކޮވިޑް-19 އަށް ޓެސްޓުކުރުމަށް ބޭނުންކުރާނީ ޓީބީ ފަދަ ބަލިތައް ވެސް ޓެސްޓްކުރުމަށް ބޭނުންކުރާ “ޖީން އެކްސްޕާޓް މެޝިން” އަށް ޚާއްސަ ވައްތަރެއްގެ ކާޓްރިޖެއް ލައްވައިގެން ކަމަށް ވެއެވެ.\n“ﷲގެ ހެޔޮ ރަޙުމަތްފުޅާއެކު ފުވައްމުލަކުގައި ކޮވިޑް-19 އަށް ޓެސްޓްކުރަން ފެށުމަށް ދެން ގިނަ ހަފުތާތަކެއް ނުނަގާނެކަމަށް އުއްމީދު ކުރެވޭ. ކޮވިޑް-19 އަށް ޓެސްޓްކުރެވޭ ޖީން އެކްސްޕާޓް މެޝިނެއް އެންމެ އަވަހަށް ޖާގަ ލިބޭ ބޯޓަކުން ފުވައްމުލަކަށް ގެނައުމުގެ މަސައްކަތްވަނީ ފެށިފައި” ފުވައްމުލަކު ހޮސްޕިޓަލުގެ މެނޭޖަރު ވިދާޅުވެއެވެ.\nގިނަ ބައެއްގެ އެންމެބޮޑަށް ކަންބޮޑުވާ ކަމެއްގެ ގޮތުގައި އޮތީ ކޮވިޑް-19 އާއި ގުޅިގެން ފުވައްމުލަކުގެ 14000 ހާ މީހުންގެ އާބާދީގައި ޓެސްޓް ހެދޭގޮތް ހަމަޖައްސާފައި ނޯންނާތީ ކުރިމަތިވާ ދަތި އުނދަގުލެވެ. ޚާއްސަކޮށް މާލެއިން އަންނަ މީހުން ކަރަންޓީނުވާން ފެށުމުން މިކަމަށް މީހުންގެ ޑިމާންޑް ބޮޑު ބޮޑުވެފައިވާ ކަމަށް މެނޭޖަރު ހާމަކުރައްވައެވެ.\nމެނޭޖަރު އަހުމަދު ސައީދު ވިދާޅުވި ގޮތުގައި ސަރުކާރުގެ އެންމެ އިސްވެރިންގެ ފަރާތުން ފެށިގެން މަޖިލީސް މެމްބަރުންނާ ހަމައިންވެސް ޔަޤީންކަން ދެއްވަމުން އައީ ފުވައްމުލައް ސިޓީގައި ވެސް ކޮވިޑް-19 ޓެސްޓް ކުރެވޭގޮތް ހަދާނެ ކަމަށެވެ. ޙާލަތަށް ރިޢާޔަތް ކުރެވިގެން “ހޮޓްޒޯން” ތަކުގައި ޓެސްޓް ކުރުމުގެ ގާބިލުކަން އުފައްދަމުން ފުވައްމުލަކާއި ހަމައަށް ވެސް އަންނާނެ ކަމަށެވެ.\nއަހުމަދު ސައީދު މިހެން ވިދާޅުވެފައި ވަނީ ރާއްޖޭ5ސަރަހައްދެއްގައި ކޮވިޑް-19 ފެސިލިޓީތަކެއް ގާއިމުކުރިއިރު ފުވައްމުލައް ސިޓީ ނުހިމެނޭތީ އެކަމުގައި ފުވައްމުލަކުގެ މީހުންގެ ފާޑުކިޔުން ސަރުކާރަށް އަމާޒުވެފައި ވަނިކޮށެވެ. އެ5ސަރަހައްދުގެ އިތުރުން ދާދި ފަހުން ވަނީ ގދ. ތިނަދޫގައި ވެސް ކޮވިޑް ފެސިލިޓީއެއް ގާއިމުކޮށްފައެވެ.\nފުވައްމުލައް ސިޓީ ހިމެނޭ ގޮތުން ކޮވިޑް ފެސިލިޓީ ގާއިމުކުރި އައްޑޫ ސިޓީން ފުވައްމުލައް ސިޓީގެ މީހުންގެ ކޮވިޑް-19 ޓެސްޓްތައް ނެހެދި، ސާމްޕްލްތައް މާލެ ފޮނުވައިގެން ޓެސްޓްކުރަން ޖެހުމުން އިތުރު ދުވަސްތަކެއް އެކަމުގައި ހޭދަވާކަމަށް ބުނެ ވެސް އާއްމުގެ ފާޑުކިޔުން އޮތީ ފެންމަތިވެފައެވެ.\nހޮސްޕިޓަލުގެ މެނޭޖަރު ވިދާޅުވިގޮތުގައި ކޮވިޑަށް ޓެސްޓްކުރެވޭ ވަސީލަތްތައް ގާއިމުކުރުމުގައި ލަސްތަކެއް ވެގެން ދިޔައީ މުޅި ދުނިޔޭގައި އެ ވަސީލަތްތަކަށް އެއްފަހަރާ ބޭނުންވެފައި ވުމާއި އެފަދަ ކަމެއް ދިމާވެދާނެ ކަމަށް ދުނިޔެ ތައްޔާރުވެފައި ނެތުމުން ކަމަށެވެ. އޭގެއިތުރުން ކޮވިޑް-19 އާއި ގުޅިގެން މުޅި ދުނިޔެހެން ފުރަބަންދުވެ، ދަތުރުފަތުރު ކުރުންވެސް މުޅިންހެން ހުއްޓުމަކަށް އައުމުން މިފަދަ ވަސީލަތްތައް ރާއްޖެ އެތެރެކުރުމުގައި ދިމާވި ބޮޑެތި ދަތިތަކާއި އުނދަގުލުގެ ސަބަބުން ކަމަށެވެ.


Rajjey ge emme bodu school ge furathama dhuvas | Mihaaru\nހުރަވީ ސްކޫލް: އެއީ ހަތް ބްރީގެ ތިން ބްލޮކް ހުންނަ ސްކޫލެއް-- ފޮޓޯ: ނިޝާތު އަލީ/މިހާރު\nރާއްޖޭގެ އެންމެ ބޮޑު ސްކޫލްގެ ފުރަތަމަ ދުވަސް\n13 ޖެނުއަރީ 2019 - 07:39 49 comments\nމިއީ ތައުލީމީ ދާއިރާއަށް އަނެއްކާވެސް ތާރީޚީ ދުވަހެކެވެ؛ ރާއްޖޭގެ އެންމެ ބޮޑު ސްކޫލް ހުޅުވާ ދުވަހެވެ. މިއަދު ކިޔަވައިދޭން ފަށާ ހުޅުމާލޭގެ "ހުރަވީ ސްކޫލް" އަކީ ރާއްޖޭގައި މިހާތަނަށް ހެދި އިމާރާތުގެ ގޮތުން އެންމެ ބޮޑު ސްކޫލެވެ.\nއާ ސްކޫލްގެ ދަރިވަރުންގެ ބެލެނިވެރިން ތިބީ އުއްމީދުގަ އެވެ.\nހުޅުމާލޭ އިތުރުކޮޅުގައި އެޗްޑީސީން ހަދައި އެޑިއުކޭޝަން މިނިސްޓްރީއާ ހަވާލުކުރި ސްކޫލް އިމާރާތްކޮށްފައި ވަނީ ތަފާތު ޑިޒައިންއަކާ އެކު އާ އެތައް ވަސީލަތަކާ އެކު އެވެ.\nޖާގަ ބޮޑުވެފައި ތަނަވަސް\nހަތް ބުރީގެ ތިން ބްލޮކް ހިމެނޭ މި ސްކޫލަކީ ޖާގައިގެ ގޮތުން ވަރަށް ތަނަވަސް ތަނެކެވެ. ނުކުޅެދުންތެރިކަން ހުންނަ ކުދިންނަށް ސްކޫލްގެ ހުރިހާ ބުރިއަކަށް ވެސް ފަސޭހަކަމާ އެކު އެރޭނެ ގޮތަށް އިމާރާތުގެ މެދުގައި ރޭމްޕެއް ވަނީ ހަދައިފަ އެވެ. އޭގެ އިތުރުން ދެ ލިފްޓް ހުރެ އެވެ.\nރާއްޖޭގެ އެހެން ސްކޫލުތަކާ އަޅާބަލާ އިރު މިއީ ވަސީލަތުގެ ގޮތުން ވެސް ފުރިހަމަ ސްކޫލެކެވެ.\nހުރަވީ ސްކޫލްގެ ކްލާސް ރޫމެއް: އެ ސްކޫލުގައި 54 ކްލާސް ރޫމް ހުރޭ -- ފޮޓޯ: ނިޝާތު އަލީ/މިހާރު\nސްކޫލްގައި އެއް ފަހަރާ 1،450 ކުދިންނަށް ކިޔަވައިދެވޭނެ ޖާގަ އެބަ އޮތެވެ. ސްކޫލްގައި ހިމެނޭ 54 ކްލާސް ރޫމްގެ ތެރެއިން ދެ ކްލާސް ރޫމް ހުސްކޮށްފައި ވަނީ ނުކުޅެދުންތެރިކަން ހުންނަ ކުދިންނަށެވެ. އެކި މަސައްކަތްތައް ދަސްކޮށްދޭން ވެސް ހާއްސަ ދެ ކްލާސް ރޫމެއް ވަނީ ހަދައިފަ އެވެ.\nދެ ލެބޯރަޓަރީގެ ތެރެއިން އެއް ތަން، ތިރީސް ކުދިންނަށް އެއް ފަހަރާ ބޭނުން ކުރެވެ އެވެ. އެތަނުގައި ކޮންމެ ކުއްޖަކަށް ވަކި އައްޓެއް، ކެމިކަލް ބޭނުންކުރާނެ ވަސީލަތްތަކާ އެކު، ހަދާފައިވެ އެވެ.\nއެއް ބްލޮކްގެ އެއް ބުރި ހުސްކޮށްފައި ވަނީ ލައިބްރަރީއަށެވެ. އެކަމަކު އެތަނުގައި ދަރިވަރުންނަށް ހާއްސަ ބަޔަކާއި ޓީޗަރުންނަށް ހާއްސަ ބައެއް ހަދަ އެވެ.\nހުރަވީ ސްކޫލްގެ ލެބޯރަޓަރީ: އެއް ފަހަރާ 30 ކުދިންނަށް އަޖުމަބެލުމުގެ މަސައްކަތްކުރެވޭނެ -- ފޮޓޯ: ނިޝާތު އަލީ/މިހާރު\n"ރަސްމީ ގަޑި ނިމުމުން ވެސް ކުދިންނަށް އެހީތެރިކަން ފޯރުކޮށްދިނުމުގެ ފުރުސަތު އަޅުގަނޑުމެނަށް އޮންނާނެ. އެ ޖާގަ ސްކޫލުގައި އެބަ އޮތް. ކްލާހެއްގައި މަޑުކޮށްލަން ވިޔަސް،" އާ ސްކޫލްގެ ޕްރިންސިޕަލް އަބްދުﷲ ރަޝީދު ވިދާޅުވި އެވެ.\nމިއަދު ހުރަވީ ސްކޫލުގެ ކިޔެވުން ފަށަނީ 780 ދަރިވަރުންނާ އެކު އެވެ. އެއީ ޕްރީ ސްކޫލުން ފެށިގެން ގްރޭޑް ނުވަޔަކާ ހަމައަށެވެ. އަންނަ އަހަރު ގްރޭޑް 10 ފަށާނެ އެވެ. އަދި ގްރޭޑް 11 އާއި 12 ވެސް އުފައްދައި، އޭ ލެވެލްއާ ހަމައަށް ކިޔަވައިދޭ ތަނަކަށް އެ ސްކޫލް ހަދަން ވަނީ ނިންމައިފަ އެވެ.\nގާތްގަނޑަކަށް 800 ކުދިންގެ ޖާގަ އޮތް ސްކޫލު ހޯލް -- ފޮޓޯ: ނިޝާތު އަލީ/މިހާރު\nޓީޗަރުންނާއި ވަސީލަތްތައް ހަމަ\nޕްރިންސިޕަލް އަބްދުﷲ ވިދާޅުވި ގޮތުގައި އާ ސްކޫލުގެ ކިޔެވުން ފެށި އިރު ހުރިހާ މާއްދާތަކަށް ވެސް ޓީޗަރުން ވަނީ ހަމަޖެހިފަ އެވެ. އިމާރާތުގެ ފިނިޝިންގެ ބައެއް މަސައްކަތްތައް ނުނިމި ހުރި ނަމަވެސް ކިޔަވައިދޭން ބޭނުންވާނެ ހުރިހާ ކަމެއް ހަމަޖެހިފައިވާ ކަމަށް އޭނާ ވިދާޅުވި އެވެ.\n"ދަރިވަރުންނަށް ސާފު، ރައްކާތެރި މާހައުލެއް މިތަނުގައި ގާއިމްވެގެންދާނެ ހުޅުވޭއިރު. ތަނުގެ ރައްކާތެރިކަން ކަށަވަރު ކުރެވިގެން މި ފަށަނީ،" ރަޝީދު ވިދާޅުވި އެވެ.\nހުރަވީ ސްކޫލް ހަދާފައި ވަނީ ހަތް ބްރީގެ ތިން ބްލޮކަށް -- ފޮޓޯ: ނިޝާތު އަލީ/މިހާރު\nހުރަވީ ސްކޫލްގެ ދޮރު ތައުލީމަށް ހުޅުވާލި އިރު ދިވެހި 60 ޓީޗަރުންނާ އެކު ސްކޫލްގެ މުވައްޒަފުންގެ އަދަދު 80 އަށް އަރަ އެވެ.\nއަބްދުﷲގެ ބޮލުގައި އެޅިފައި އޮތް މަސްއޫލިއްޔަތު ބޮޑެވެ. އެކަމަކު ތައުލީމީ ދާއިރާގައި 15 އަހަރު ހޭދަކުރެއްވުމާ އެކު އޭނާ އަކީ ތަޖުރިބާކާރު ޕްރިންސިޕަލެކެވެ. ތައުލީމީ ދާއިރާ އިން، އިންޑިއާގައި ވަނީ މާސްޓާސް ހައްދަވައިފަ އެވެ.\nއޭނާ ވިދާޅުވި ގޮތުގައި ރަނގަޅު ނަތީޖާއެއް ނެރޭނެ ސްކޫލަކަށް އެ ތަން ހައްދަވާނެ އެވެ. އެގޮތުން ސްކޫލަށް ލިބިފައި ވަނީ ތަޖުރިބާކާރު ޓީޗަރުންތަކެއް ކަމަށް އޭނާ ވިދާޅުވި އެވެ.\n"ރަނގަޅު ނަތީޖާ ނެރެވޭނެ ޓީމެއް އެބަ އޮތް. ޓީޗަރުންނަށް ބަލާއިރު ދާއިރާގައި ގިނަ ދުވަސްވީ މޮޅެތި ޓީޗަރުން ތިބީ،" އަބްދުﷲ ވިދާޅުވި އެވެ.\n"އެމީހުންގެ ތަޖުރިބާއާ އެކު މިއީ ރާއްޖޭގެ ފެންވަރު ރަނގަޅު ސްކޫލަކަށް ހެދޭނެ."\nއޭނާ ވިދާޅުވި ގޮތުގައި މި އަހަރުގެ މެދަކާ ހަމައަށް ދާ އިރު ސްކޫލުގެ ތަފާތު ފެންނަން ފަށާނެ އެވެ.\n"މި ސްކޫލުން ނޫނެކޭ ނުބުނާނެ އެއްވެސް ކުއްޖަކަށް. ހުރިހާ ކުދިންނަށް ކޭޓާކޮށްދެވޭ ވަރުގެ ކެޕޭސިޓީ ގާއިމްކޮށްގެން ބެލެނިވެރިން ހިތްހަމަޖެހޭ ސްކޫލަކަށް މިސްކޫލު ވާނެ،" އަބްދުﷲ ވިދާޅުވި އެވެ.\nއިތުރު ލިޔުންތައް ސްކޫލް ތައުލީމް ހުޅުމާލެ އެޑިއުކޭޝަން މިނިސްޓްރީ އެޗްޑީސީ ހުރަވީ ސްކޫލް\nހުޅުމާލޭ ފޭސް ދޭއްގައި 14 ސްކޫލަކަށް ބިން ދޭނެ\nއެންމެބޮޑު ސްކޫލުގައި އަންނަ އަހަރު ކިޔަވައިދޭން ފަށަނީ\nހުޅުމާލޭގެ ބޮޑު ސްކޫލުގެ މަސައްކަތް ނިމެނީ


Banguraluge Gehlumaai Nurahkaa Ehme Vaahaka Akun - Vaguthu\nބަނގުރަަލުގެ ގެއްލުމާއި، ނުރައްކާ އެންމެ ވާހަކައަކުން!\nކެނީ ދަަތުރު ކުރި މަގު ދައްކުވައިދޭ ޗާޓެއް\nބަނގުރަލަކީ އޭގެ ސަބަބުން ނުހަނު ގިނަ ގެއްލުން ލިބޭ އެއްޗެއް ކަން އަހަރެމެން އެންމެ ވެސް ގަބޫލު ކުރަމެވެ. ބަނގުރާ ބުއިމުގެ ސަބަބުން މީހުންނަށް ލިބޭ ތަފާތު ގެއްލުންތައް ކޮންމެ ދުވަހަކު ވެސް އަހަރެމެންނަށް އަޑު އިވެއެވެ. އަދި އެމަންޒަރުތައް ފެނެއެވެ.\nމިއީ ވެސް ބަނގުރާ ބޮއެގެން ބުއްދި ފިލައި ދިއުމުން މީހަކަށް ލިބުނު ގެއްލުމެއްގެ ވާހަކައެވެ.\nއެމެރިކާގެ ރައްޔިތެއް ކަމަށްވާ ކެނީ ބެޗްމަން އޭނާގެ ރަހުމަތްތެރިންނާއި އެކު ވާޖީނިއާގެ މޯގަންޓަން ގައި "އުފާވެރި ރޭގަނޑެއް" ހޭދަކުރުމަށް ފަހު ފޯނުން ޓެކްސީ އެއް ހޯދަން މަޝްހޫރު އެޕްލިކޭޝަން "އުބާ" ބޭނުން ކުރިއެވެ.\nއުބާގެ ޓެކްސީ އަކަށް އަރައިގެން ދުއްވާތާ ދެގަޑިއިރު ފަހުން އޭނާ އަށް ހޭވެރިކަން ވިއިރު ބިލަށް 1635 އެމެރިކާ ޑޮލަރު އަރައިފިއެވެ. ބޮޑު ބިލެއް އަރަން މެދުވެރިވީ މަސްތުވެފައި އިނދެގެން އޭނާ އަށް ނުބައި އެޑްރެހެއް ޑްރައިވަރަށް ދެވުމުންނެވެ. އަދި އޭނާ އަށް ނެގުނީ ކާރު ޓެކްސީއެއްގެ ބަދަލުގައި ހަ މީހުންގެ ޖާގައިގެ ވެހިކަލަކަށް ވެސް ވުމުންނެވެ. އޭނާ އަށް ނެގުނު ވެހިކަލަކީ އާދައިގެ ކާރަކަށް ވުރެ ދެގުނަ ބޮޑުކޮށް ޗާޖް ކުރާ ވެހިކަލެކެވެ.\nހޭވެރިކަން ވިއިރު ކެނީ އަށް ދަތުރު ކުރެވެމުން ދިޔައީ އޭނާގެ އަމިއްލަ ގެއަށެވެ. ނަމަވެސް އޭނާ ހަޤީޤަތުގައި ދާން ބޭނުން ވަނީ އޭނާ ވެހިކަލަށް އެރިއިރު ވަރަށް ކައިރީގައި ހުރި ހޮޓަލަކަށެވެ.\nގިނަ އަދަދެއްގެ ފައިސާ ދައްކަން ޖެހުމުން ކެނީ ފުރަތަމަ ވަނީ އެފައިސާ ދައްކަން ދެކޮޅު ހަދާފައެވެ. އޭނާ ބުނީ ވެހިކަލްގެ ޑްރައިވަރު އޭނާ މަސްތުވެފައި އިންދާ ފޯނު އަތުލައިގެން ނުބައި އެޑްރެހެއް ފޯނުގައި ޖެހީ ކަމަށެވެ. ނަމަވެސް ކެނީގެ ވާހަކަ ގަބޫލު ކުރެވޭނެ ހެއްކެތް ނެތުމުން އޭނާ ވަނީ އެންމެ ފަހުން ފައިސާ ދައްކާފައެވެ.


Domestic terminal ge jaaga bodukurumah fahu hulhuvaifi\nޑޮމެސްޓިކް ޓާމިނަލްގެ ޖާގަ ބޮޑުކުރުމަށް ފަހު ހުޅުވައިފި\nޑޮމެސްޓިކް ޓާމިނަލްގައި ހިލޭ ވައިފައި\nސެކިއުރިޓީ ދެ މޭޒު ގާއިމް ކޮށްފައިވޭ\nޕެސެންޖަރުން ތިބުމަށް ތަނަވަސް ޖާގަ\nއައިއެންއައިއޭ ޑޮމެސްޓިކް ޓާމިނަލްއަށް ބޮޑު ކުރި ބައި ހުޅުވަނީ.-- އަވަސް ފޮޓޯ\nއިބްރާހިމް ނާސިރު އިންޓަނޭޝަނަލް އެއާޕޯޓް (އައިންއައިއޭ) ގެ ޑޮމެސްޓިކް ޓާމިނަލް ޖާގަ ބޮޑުކޮށް، ތަނަވަސްކޮށް އެތަން މިއަދު ހުޅުވައިފި އެވެ.\nއައިއެންއައިއޭ ޑޮމެސްޓިކް ޓާމިނަލްގައި މިއަދު ބޭއްވި ރަސްމިއްޔާތެއްގައި އަލަށް ބޮޑު ކުރި ބައި ހުޅުވައި ދެއްވުމަށްފަހު، ވާހަކަ ދައްކަވަމުން މޯލްޑިވްސް އެއާޕޯޓް ކޮމްޕެނީ (އެމްއޭސީއެލް) ގެ މެނޭޖިން ޑިރެކްޓަރު އާދިލް މޫސާ ވިދާޅުވީ އެތެރޭގެ އުދުހުންތަކަށް ބާރު ބޮޑުވަމުން ދިއުމާއެކު، އަލަށް ގެނެވުނު މި ބަދަލާއެކު ޑޮމެސްޓިކް ޓާމިނަލްގެ ޖާގަ ބޮޑުވެފައިވާ ކަމަށެވެ.\n"އަޅުގަނޑުމެން ހަމައެކަނި ކުރަމުން މިދަނީ މައި އެއާޕޯޓުގެ މަޝްރޫއު އެކަންޏެއް ނޫން. މިއާއެކު އޮޕަރޭޝަން ކުރިއަށް ގެންދިއުމުގައި ކުރަން ޖެހޭ މައިގަނޑު މަސައްކަތްތައް ވެސް މި ދަނީ ކުރަމުން،" އާދިލް ވިދާޅުވި އެވެ.\nއައިއެންއައިއޭ ޑޮމެސްޓިކް ޓާމިނަލް އަށް އަލަށް ގެނެސްފައިވާ ބަދަލާއެކު، ޓާމިނަލަށް ވަންނަ މީހުން އިށީންދެގެން ތިބުމަށް ހަދާފައިވާ 90 ގޮނޑީގެ އިތުރަށް 70 ގޮނޑި ވަނީ އިތުރުކޮށްފަ އެވެ. މީގެ އިތުރުން ޑޮމެސްޓިކް ޓާމިނަލްގެ ތެރޭގައި އޮންނަ ވެއިޓިން އޭރިއާއަށް އިތުރު 50 ގޮނޑީގެ ޖާގަ ވަނީ އިތުރުކޮށްފަ އެވެ. އަދި ޓާމިނަލްގެ އެތޭގައި ހިލޭ ވައިފައިގެ ހިދުމަތް ތައާރަފު ކުރުމުގެ އިތުރުން ރިސޯޓުތަކާއި ރަށްރަށަށް ދަތުރު ކުރަން އަންނަ މީހުންގެ ސެކިއުރިޓީ ޗެކިން ހެދުމަށް ކުރިން ހުރި އެއް ސެކިއުރިޓީ މެޝިން ވަނީ ދެ މެޝިނަށް ބަދަލުކޮށްފަ އެވެ.\nއައިއެންއައިއޭ ތަރައްގީ ކުރުމަށް ސަރުކާރުން ކުރިއަށް ގެންދާ މަޝްރޫއުގެ ދަށުން މައި އެއާޕޯޓުގެ ޕެސެންޖަރު ޓާމިނަލް އާއި ރަންވޭ ބޮޑު ކުރުން ފަދަ މައި މަސައްކަތްތައް ވަނީ ފަށާފަ އެވެ. މިގޮތުން މުޅި މަޝްރޫއުގެ އަގު 800 މިލިއަން ޑޮލަރަށް އަރާއިރު، އާ ޕެސެންޖަރު ޓާމިނަލް މަޝްރޫއަށް 300 މިލިއަން ޑޮލަރު ހޭދަ ކުރާނެ އެވެ. އަދި މުޅިން އަލަށް އަޅާ ރަންވޭއަށް 400 މިލިއަން ޑޮލަރު ހަރަދު ކުރާނެ އެވެ.


Dispute maruhalaa in Raajje TV ge 1 million rufiyaage joorimanaa massala hallu nuvumun shareeathah | Mihaaru\nނޫސްވެރިންނަށް އެވޯޑު ދިނުމަށް ބޭއްވި ހަފުލާގައި ރާއްޖެ ޓީވީގެ "އަބުރުފުޅު ފަންޑު" ފޮށި ބަހައްޓާފައި.-\nޑިސްޕިއުޓް މަރުހަލާއިން ރާއްޖެޓީވީގެ އެއް މިލިއަން ރުފިޔާގެ މައްސަލަ ހައްލުނުވުމުން ޝަރީއަތަށް\n16 އޮކްޓޯބަރ 2017 - 17:139comments\nރާއްޖެ ޓީވީ އެއް މިލިއަން ރުފިޔާއިން ޖޫރިމަނާކުރި މައްސަލަ، ސިވިލް ކޯޓުގެ ޑިސްޕިއުޓު މަރުހަލާއިން ހައްލުނުވުމުން ޝަރީއަތަށް ދާން ޖެހިއްޖެ އެވެ.\nރައީސް އަބްދުﷲ ޔާމީންގެ އިއްޒަތަށް ގެއްލުންވާ ގޮތަށް ރާއްޖެ ޓީވީން ކޮންޓެންޓެއް ގެނެސްދިން ކަމަށް ބުނެ، މޯލްޑިވްސް ބްރޯޑްކާސްޓިން ކޮމިޝަން (ބްރޯޑްކޮމް) އިން ވަނީ މިދިޔަ މާޗު މަހު އެއް މިލިއަން ރުފިޔާއިން އެ ޓީވީ ސްޓޭޝަން ޖޫރިމަނާކޮށްފަ އެވެ.\nރާއްޖެ ޓީވީގެ ސީއޯއޯ ހުސެއިން ފިޔާޒު މޫސާ ވިދާޅުވީ ޖޫރިމަނާ ފައިސާ ދެއްކުމަށްފަހު އެ މައްސަލަ އިސްތިއުނާފުކުރަން ސިވިލް ކޯޓަށް ކުރިން ހުށަހަޅާފައިވާ ކަމަށެވެ. ނަމަވެސް ޑިސްޕިއުޓް މަރުހަލާއިން އެ މައްސަލަ ހައްލުނުވުމުން ޝަރީއަތަށް ދާން ޖެހިފައިވާ ކަމަށް ވިދާޅުވި އެވެ.\nއޭނާ ވިދާޅުވީ ޑިސްޕިއުޓް މަރުހަލާއިން އެ މައްސަލަ ހައްލުނުވީ ދައުލަތުން އެކަން ބޭނުން ނުވެގެން ކަމަށެވެ.\n"ދައުލަތުން ބޭނުން ނުވީ ޑިސްޕިއުޓު މަރުހަލާއިން އެކަން ހައްލުކުރަން. އެހެންވެ ޝަރީއަތަށް ދާން ޖެހުނީ،" ފިޔާޒު ވިދާޅުވި އެވެ.\nއަބުރުގެ ގާނޫނުގެ ދަށުން ތިން ފަހަރެއްގެ މަތިން ރާއްޖެ ޓީވީ ޖޫރިމަނާކޮށްފައި ވެ އެވެ. އެންމެ ފުރަތަމަ 250،000ރ. އިން ޖޫރިމަނާކުރިއިރު ދެ ވަނަ ފަހަރަށް ކުރީ އެއް މިލިއަން ރުފިޔާއިންނެވެ. އަދި މިދިޔަ ހަފުތާގައި ބްރޯޑްކޮމް އިން ވަނީ ފަސް ލައްކަ ރުފިޔާއިން ރާއްޖެ ޓީވީ ޖޫރިމަނާކޮށްފަ އެވެ.\nއަބުރުގެ ގާނޫނު ބުނާގޮތުން ޖޫރިމަނާގެ މައްސަލަ އިސްތިއުނާފު ކުރެވޭނީ އެ ފައިސާ ދެއްކުމަށްފަހުގަ އެވެ.\nއިތުރު ލިޔުންތައް ސިވިލް ކޯޓް މޯލްޑިވްސް ބްރޯޑްކާސްޓިން ކޮމިޝަން ރާއްޖެ ޓީވީ އަބުރާ ބެހުން\nއެއް މިލިޔަން ރުފިޔާގެ ޖޫރިމަނާ ރާއްޖެޓީވީން ދައްކައިފި\nރާއްޖެޓީވީ 1 މިލިއަނުން ޖޫރިމަނާކުރީ ރަނގަޅަށް: ކޯޓު\nރާއްޖެ ޓީވީ ފަސް ލައްކައިން ޖޫރިމަނާ ކުރީ ރަނގަޅަށް


ފީވަކު އަންހެން ކަނބަލުން ހާއްސަކޮށްގެން ކަސްރަތު ޕްރޮގްރާމެއް ފަށައިގެން ކުރިއަށް އެބަގެންދޭ\nބުދަ ،31 އޯގަސްޓް 2016 / 14:27\nށ.ފީވަށް އަންހެން ކަނބަލުންނަށް އަމާޒުކޮށްގެން ކަސްރަތު ޕްރޮގްރާމެއް ފަށައިގެން ކުރިއަށް އެބަގެންދެއެވެ. މި އޮގަސްޓް މަހުގެ 30 ވަނަ ދުވަހުން ފެށިގެން އެއް މަސް ދުވަހުގެ މުއްދަތަށް ކުރިއަށް ގެންދާ މި ކަސްރަތު ޕްރޮގްރާމަކީ ފުލުހުންނާއި ރައްޔިތުންނާ ދެމެދު އޮތް ގުޅުން މިހާރަށްވުރެ ބަދަހިކުރުމުގެ ގޮތުންނާއި ރައްޔިތުން ދުޅަހެޔޮ ސިއްޙަތެއްގައި ހުރުމަށް ބާރުއެޅުމުގެ ގޮތުން ކުރިއަށް ގެންދާ ޕްރޮގްރާމެކެވެ. … ތަފްސީލް\nފުރާވަރުގެ ކުދިިންނަށް އަމާޒުކޮށްގެން ފުލުހުން ހިންގާ ރެޑީ ކޭމްޕު ގދ. ގައްދޫ އަދި ކ. ގުރައިދޫގައި މާދަމާ ފަށާނެ\nބުދަ ،31 އޯގަސްޓް 2016 / 13:25\nޒުވާނުންނާ ފުރާވަރުގެ ކުދިން ހަރުދަނާ ބަޔަކަށް ހަދައި، ޒިންމާދާރު ބައެއްގެ ގޮތުގައި ތަރުބިއްޔަތުކޮށް، ޤައުމީ މަސައްކަތުގައި އެމީހުންގެ ބައިވެރިވުން އިތުރުކުރުމަށް ފުލުހުން ކުރަމުންދާ މަސައްކަތުގެ ތެރެއިން ޒުވާނުންނާ ފުރާވަރުގެ ކުދިން ކުށުގެވެށިން ދުރުވެ ހަރުދަނާ ދަރިވަރެއްގެ ގޮތުގައި ދެމިހުރުމަށް މަގުދައްކައިދޭ ޙަރަކާތްތަކެއް ހިމެނޭގޮތަށް ފުލުހުން ކުރިއަށް ގެންދާ ރެޑީ ކޭމްޕު ގދ.ގައްދޫ އަދި ކ.ގުރައިދޫގައި މާދަމާފަށާނެއެވެ. … ތަފްސީލް\nހުޅުމާލެ ގެއަކަށް ވަދެ ފޭރުނުކަމަށް ތުޙުމަތު ކުރެވޭ ދެމީހަކު ހޯދައި ފުލުހުންގެ ބެލުމުގެ ދަށަށް ގެނެސްފި\nބުދަ ،31 އޯގަސްޓް 2016 / 9:58\nހުޅުމާލޭގައި ބެދޭސީން ދިރިއުޅޭ ތަނަކަށް ވަދެ ތޫނު އެއްޗަކުން ބިރުދައްކާ ފޭރުނުުކަމަށް ތުޙުމަތު ކުރެވުނު ދެމީހަކު ހުޅުމާލެ ފުލުހުންގެ ބެލުމުދެ ދަށަށް ގެނެސްފިއެވެ. މި ހިނގާ އޮގަސްޓް 30 ވަނަ ދުވަހުގެ ފަތިހު 05:15 ހާއިރު ގެއަކަށް ވަދެ 1000 ރުފިޔާ ފޭރުނުކަމަށް ބުނެ ހުޅުމާލެ ޕޮލިސް ސްޓޭޝަނަށް ހުށަހެޅުނު މައްސަލައާއި ގުޅިގެން ފުލުހުންގެ ބެލުމުގެ … ތަފްސީލް\nހ. ހާޖަރާގޭ ޢަބްދުﷲ ލުޠުފީ ހައްޔަރު ކުރުމުގެ އަމުރު ކްރިމިނަލް ކޯޓުން މޯލްޑިވްސް ޕޮލިސް ސާވިސްއަށް ދީފި\nއަންގާރަ ،30 އޯގަސްޓް 2016 / 17:15\nނޫސް ބަޔާން ހ. ހާޖަރާގޭ ޢަބްދުﷲ ލުޠުފީ ހައްޔަރު ކުރުމުގެ އަމުރު ކްރިމިނަލް ކޯޓުން މޯލްޑިވްސް ޕޮލިސް ސާވިސްއަށް ދީފި 1988 ވަނައަހަރުގެ ނޮވެމްބަރު މަހުގެ3ވަނަ ދުވަހު ބޭރުގެ ބަޔަކު ގެނެސް ރާއްޖޭގެ ވެރިކަން ބަދަލުކުރުމަށް ކުރި މަސައްކަތާ ގުޅިގެން ޢުމުރުދުވަހުގެ ޖަލު ޙުކުމެއް ތަންފީޒް ކުރަމުންދިޔަ، ހ. ހާޖަރާގޭ ޢަބްދުﷲ ލުޠުފީ … ތަފްސީލް\nމާލެ ދަތުރުކުރަމުންދިޔަ ދޯންޏެއްގައި އޮތް ހާލުބޮޑު ބަލި މީހަކު މާލެ ގެނައުމަށް ފުލުހުން އެހީތެރިކަން ފޯރުކޮށްދީފި\nއަންގާރަ ،30 އޯގަސްޓް 2016 / 16:53\nކ. ތުލުސްދޫން ފުރައިގެން މާލެ ދަތުރުކުރަމުންދިޔަ ދޯންޏެއްގައި އޮތް ހާލުބޮޑު ބަލިމީހަކު މާލެ ގެނައުމަށް ފުލުހުން އެހީތެރިކަން ފޯރުކޮށްދީފިއެވެ. ހުޅުމާލެ ކައިރިން ދަތުރުކުރި ކަންނެލި ދޯންޏެއްގައި އޮތް ހާލުބޮޑު ބަލި މީހަކަށް އެހީތެރިކަމަށް ބޭނުންވާކަމުގެ މަޢުލޫމާތު ފުލުހުންނަށް ލިބިފައވަނީ މިއަދުގެ މެންދުރުފަހު 14:36 ހާއިރުއެވެ. މި މަޢުލޫމާތު ފުލުހުންނަށް ލިބުމާއެކު މެރިން ޕޮލިސްގެ ލޯންޗަކުން ވަނީ … ތަފްސީލް\nމުޙައްމަދު ނަޝީދު އާއި މުޙައްމަދު ޖަމީލް އަޙްމަދު އަދި އަކްރަމް ކަމާލުއްދީން ހައްޔަރު ކުރުމުގެ އަމުރު ކްރިމިނަލް ކޯޓުން މޯލްޑިވްސް ޕޮލިސް ސާވިސްއަށް ދީފި\nއަންގާރަ ،30 އޯގަސްޓް 2016 / 16:39\nނޫސް ބަޔާން މުޙައްމަދު ނަޝީދު އާއި މުޙައްމަދު ޖަމީލް އަޙްމަދު އަދި އަކްރަމް ކަމާލުއްދީން ހައްޔަރު ކުރުމުގެ އަމުރު ކްރިމިނަލް ކޯޓުން މޯލްޑިވްސް ޕޮލިސް ސާވިސްއަށް ދީފި މޯލްޑިވްސް ޕޮލިސް ސަރވިސްއިން ތަޙްޤީޤް ކުރަމުންދާ މައްސަލަތަކަކާއި ގުޅިގެން ގ. ކެނެރީގެ މުޙައްމަދު ނަޝީދު އާއި، ޏ.ފުވައްމުލައް، ދޫޑިގަން، އީސްޓުލައިޓް، ޑޮކްޓަރ މުޙައްމަދު ޖަމީލް އަޙްމަދު އާއި، … ތަފްސީލް\nމަސްތުވާތަކެއްޗާއެކު މީހަކު ގދ. މަޑަވެލިން ފުލުުހުންގެ ބެލުމުގެ ދަށަށް ގެނެސްފި\nއަންގާރަ ،30 އޯގަސްޓް 2016 / 15:31\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ގދ. މަޑަވެލި ޕޮލިސް ސްޓޭޝަނުން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ގދ. މަޑަވެލިން ފުލުހުންގެ ބެލުމުގެ ދަށަށް ގެނެސްފިއެވެ. މި މައްސަލާގައި ފުލުހުންގެ ބެލުމުގެ ދަށަށް ގެނެސްފައިވަނީ 44 އަހަރުގެ ދިވެހި ފިރިހެނެކެވެ. އޭނާ ފުލުހުންގެ ބެލުމުގެ ދަށަށް ގެނެސްފައިވަނީ މިހިނގާ އޮގަސްޓް މަހުގެ 27 ވަނަ … ތަފްސީލް\nފުލުހުންގެ މަސައްކަތްތަކާ ގުޅޭގޮތުން މައުލޫމާތު ހޯދުމަށް ރަވްޟާ ޕްރީ ސްކޫލްގެ ދަރިވަރުން ގދ.ތިނަދޫ ޕޮލިސް ސްޓޭޝަނަށް ޒިޔާރަތްކޮށްފި\nއަންގާރަ ،30 އޯގަސްޓް 2016 / 9:23\nފުލުހުންގެ މަސައްކަތްތަކާ ގުޅޭގޮތުން މަޢުލޫމާތު ހޯދުމަށް ރަވްޟާ ޕްރީ ސްކޫލްގެ ދަރިވަރުން ގދ.ތިނަދޫ ޕޮލިސް ސްޓޭޝަނަށް ޒިޔާރަތްކޮށްފިއެވެ. އޮގަސްޓް މަހުގެ 11 ވަނަ ދުވަހު ރަވްޟާ ޕްރީ ސްކޫލްގެ ދަރިވަރުން ކުރި މި ޒިޔާރަތަކީ އެދަރިވަރުން ކިޔަވާ މައްދާއެއްގެ މޮޑިއުލްގައި ހިމެނޭ ފިލާވަޅަކަށް ބޭނުންވާ މަޢުލޫމާތު ހޯދުމުގެ ގޮތުން ކުރި ޒިޔާރަތެކެވެ. މި ޒިޔާރަތުގައި ފުލުހުން … ތަފްސީލް\nމާފުއްޓަށް މަސްތުވާތަކެތި އެތެރެކުރަން އުޅުނު އަންހެނަކު ފުލުހުންގެ ބެލުމުގެ ދަށަށް ގެނެސްފި\nހޯމަ ،29 އޯގަސްޓް 2016 / 12:22\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި ކ. މާފުށި ޕޮލިސް ސްޓޭޝަން ގުޅިގެން ހިންގި އޮޕަރޭޝަނެއްގައި މާފުއްޓަށް މަސްތުވާތަކެތި އެތެރެކުރަން އުޅުނު އަންހެނަކު މަސްތުވާތަކެއްޗާއެކު ފުލުހުންގެ ބެލުމުގެ ދަށަށް ގެނެސްފިއެވެ. މި މައްސަލައާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވަނީ 32 އަހަރުގެ ދިވެހި އަންހެނެކެވެ. މާލެއިން ފުރައިގެން މާފުއްޓަށް ދަތުރުކުރާ … ތަފްސީލް\nފުލުހުން ތަހުޤީޤު ކުރަމުންދާ މައްސަލައަކާއި ގުޅިގެން މީހަކު ހޯދަނީ\nހޯމަ ،29 އޯގަސްޓް 2016 / 10:43\nމަތީގައިވާ ވީޑިއޯއިން ފެންނަ މީހަކީ ގދ. ތިނަދޫ ޕޮލިސް ސްޓޭޝަނުން ތަހުޤީޤު ކުރަމުންދާ ވައްކަމުގެ މައްސަލައަކާއި ގުޅިގެން ހޯދަމުންދާ މީހެކެވެ. ވީޑިއޯއިން ފެންނަ މީހާ ހޯދަމުންދަނީ ގދ. ތިނަދޫ ގެއަކުން ކޭޝް ކާޑެއް ވަގަށް ނަގައިގެން އެކާޑު ބޭނުންކޮށްގެން އޭޓީއެމުން ފައިސާތަކެއް ނަގާފައިވާ މައްސަލައަކާއި ގުޅިގެންނެވެ. މިމީހާއާ ބެހޭ އެއްވެސް މަޢުލޫމާތެއް ލިބިފައިވާނަމަ އެމަޢުލޫމާތެއް ގދ. … ތަފްސީލް


Villa gas ah mihaaru online koh order dheveyne | Mihaaru\nވިލާ ގޭހުގެ މުވައްޒަފުންތަކެއް، ގޭސްފުޅި ތަކަކާ އެކު--ފޮޓޯ: ވިލާ\n30 އެޕްރީލް 2020 - 15:19 1 comment\nވިލާ ގޭހުން ބުނީ، މިގޮތަށް ނިންމީ، މި ދުވަސްވަރު ލިބޭ އޯޑަރުތައް ގިނަވެ، ކަސްޓަމަރުންނަށް އެ ކުންފުނީގެ ކޯލް ސެންޓަރަށް ގުޅުމުގައި ދަތިތައް ދިމާވާ އިރު މިގޮތަށް އޮންލައިންކޮށް އޯޑަރު ދިނުމުގެ އިންތިޒާމުތައް ހަމަޖެއްސުމުން ކަސްޓަމަރުންނަށް ބޮޑު ލުޔެއް ލިބޭނެތީ ކަމަށެވެ.\nވިލާ ގޭހަށް އޯޑަރު ދެވޭނެ ލިންކް\nވެބްސައިޓުގެ އިތުރުން ވިލާ ގޭހުގެ އެޕް ޑައުންލޯޑް ކޮށްގެން ވެސް ގޭހަށް އޯޑަރު ދެވޭނެ އެވެ. އެހެންކަމުން ކޮމްޕިއުޓަރުގެ އިތުރުން ފޯނުން ވެސް ފަސޭހަކަމާ އެކު އޮންލައިންކޮށް ގޭހަށް އޯޑަރުކޮށްލެވޭނެ އެވެ.\nމާލެ ލޮކްޑައުންގެ ހާލަތުގައި އޮތް ނަމަވެސް، މި ރޯދަ މަހު ވެސް ގޭސް ޑެލިވަރީގެ ކަންކަން ވިލާ ގޭހުން ވަނީ ވަރަށް ފުރިހަމައަށް އިންތިޒާމުކޮށްފަ އެވެ. އެގޮތުން ކޮންމެ ހޮނިހިރު ދުވަހަކުން ބުރާސްފަތި ދުވަހުގެ ނިޔަލަށް ހެނދުނު 10:00 ން މެންދުރު ފަހު 3:00 އަށް އަދި ރޭގަނޑު 8:30 ން 10:30 އަށް ގޭސް ޑެލިވަރީ ކުރުމުގެ ކަންކަން ވަނީ ހަމަޖެހިފަ އެވެ.\nމީގެ އިތުރުން ހުކުރު ދުވަހުގެ ދުވާލު ޑެލިވަރީ ކުރާނީ މެންދުރު 1:00 ން 3:00 އަށެވެ. އަދި ރޭގަނޑު ހިދުމަތްތައް ދޭނީ އެހެން ދުވަސް ދުވަހެކޭ ވެސް އެއް ގަޑިއެއްގަ އެވެ.\nއޮންލައިން ޕްލެޓްފޯމް މެދުވެރިކޮށް ވިލާ ގޭހަށް އޯޑަރު ދިނުމުގެ އިތުރުން ކުރިއެކޭ އެއްގޮތަށް ކޯލް ސެންޓަރު ނަންބަރު 3336633 އަށް ގުޅައިގެން ވެސް ގޭސް ފުޅިއަށް އޯޑަރު ދެވޭނެ އެވެ.\nއިތުރު ލިޔުންތައް ވިލާ ގްރޫޕް ވިލާ ގޭސް ރޯދަމަސް 2020


ޖަޕާނުން ޑިޖިޓަލް ވެކްސިން ޕާސްޕޯޓެއް ތައާރަފްކުރަނީ - Tech News Maldives\nޖަޕާނުން ޑިޖިޓަލް ވެކްސިން ޕާސްޕޯޓެއް ތައާރަފްކުރަނީ\nމުހައްމަދު ރައްޔާން • 28 މާރިޗު 2021\nޗައިނާ އާއި ޔޫރަޕިއަން ޔޫނިއަން އަށްފަހު ޖަޕާނުން ވެސް ކޮވިޑް-19 ވެކްސިން ޖަހާފައިވާ ފަރާތްތަކަށް ޑިޖިޓަލް ވެކްސިން ޕާސްޕޯޓެއް ތައާރަފް ކުރުމަށް ނިންމައިފިއެވެ.\nވެކްސިން ޖަހާފައިވާކަން ކަށަވަރުކޮށްދޭ މި ލިޔުން މޯބައިލް ފޯނު މެދުވެރިކޮށް ބަލާލެވޭނެއެވެ. އަދި މީގެ އިތުރުން މި ލިޔުން ވެގެންދާނީ ބައިނަލްއަގްވާމީ މިންގަނޑުތަކަށް ފެތޭ ލިޔުމަކަށެވެ. އެހެންކަމުން ހޮޓެލްތަކަށް ޗެކިން ވުމުގައި އާއި އަދި މީގެ އިތުރުން ދަތުރުފަތުރު ކުރުމުގައި ކޮވިޑް-19 ވެކްސިން ޖަހާފައިވާކަން މި ލިޔުމުގެ ސަބަބުން ފަސޭހަކަމާއިއެކު ދެނެގަނެވޭނެއެވެ.\nކޮވިޑް-19 އާއި ގުޅިގެން ބައިނަލްއަގްވާމީ ދަތުރުފަތުރުގެ ނިޒާމު ވަނީ ގާތްގަނޑަކަށް ހުއްޓިފައިއެވެ. އެގޮތުން ވައިގެ ދަތުރުފަތުރު ތިންބައިކުޅަ ދެބައި ދަށްވެ ޓުއަރިޒަމް އިންޑަސްޓްރީ އަށް ވަނީ ބޮޑެތި ގޮންޖެހުންތަކާއި ކުރިމަތިލާން ޖެހިފައިއެވެ. އެގޮތުން ބައެއް ފަރާތްތަކުން ގަބޫލުކުރާ ގޮތުގައި މި މައްސަލަތަށް ހައްލުކޮށް ދަތުރުފަތުރު އަދި ފަތުރުވެރިކަން ރަނގަޅު ކުރެވޭނީ ވެކްސިން ޕާސްޕޯޓެއް ތައާރަފް ކުރެވުމުންނެވެ.\nއެގޮތުން ޖަޕާނުގެ ސަރުކާރުން މަސައްކަތް ކުރަމުންދަނީ އަންނަ މަހު ތައާރަފު ކުރުމަށް ނިންމާފައިވާ ޑިޖިޓަލް ކޮވިޑް-19 ނެގަޓިވް ކަމަށް އަންގައިދޭ ލިޔުމެއް ފެންނަ އެޕްލިކޭޝަންއެއްގައި މި ލިޔުންވެސް ހިމެނުމަށެވެ. މީގެ އިތުރުން މި މައުލޫމާތު އެގައުމުގެ ވެކްސިނޭޝަން ޕްރޮގްރާމްގެ ދުވެލި ބެލުމަށް ހަދާފައިވާ ސިސްޓަމާއިވެސް ގުޅާލެވޭނެއެވެ.\nމި އެޕްލިކޭޝަނަކީ އެގައުމުން ބޭރަށް ދަތުރުކުރާ އެގައުމުގެ ރައްޔިތުންގެ އިތުރަށް އެގައުމުގައި ދިރިއުޅެމުންދާ އެހެން ގައުމުތަކުގެ މީހުން އަނބުރާ އެމީހުންގެ ގައުމަށް ދިއުމަށްވެސް ބޭނުންކުރެވޭނެ އެޕްލިކޭޝަނެކެވެ.\nނަމަވެސް ޖަޕާނުގެ ސަރުކާރުން އަދި މި ވެކްސިން ޕާސްޕޯޓް އެގައުމުގެ އެތެރޭގެ ދަތުރުފަތުރު ތަކުގައި ބޭނުންކުރުމަށް ވިސްނާފައިނުވެއެވެ. އެގޮތުން އެގައުމުގެ ހެލްތް މިނިސްޓަރާއި ގާނޫނު ހަދާ މަޖިލީހުގެ ބައެއް މެމްބަރުން ދެކޭގޮތުގައި މި ލިޔުން އެތެރޭގެ ދަތުރުފަތުރުތަކުގައި ގެންގުޅެން ފަށައިފިނަމަ ތަފާތުކުރުން ބޮޑުވެ ހަމަނުޖެހުން އުފެދުމަށް މެދުވެރިވެދާނެއެވެ.\nއެގައުމުގެ ސަރުކާރުން ހާމަކޮށްފައިވާ ގޮތުގައި މި ޑިޖިޓަލް ލިޔުމުގެ ކޮލެޓީ ކަށަވަރުކުރުމަށްޓަކައި އެގައުމުން ނަމޫނާއަކަށް ބަލާފައިވަނީ އީޔޫ ގެ ލިޔުންތަކާއި ވޯލްޑް އިކޮނޮމިކް ފޯރަމްގެ ކޮމަންޕާސް ޔުނިވާސަލް ޑިޖިޓަލް ސެޓްފިކެޓްއެވެ. އީޔޫގެ ޑިޖިޓަލް ވެކްސިން ޕާސްޕޯޓް ތައާރަފް ކުރުމަށް ނިންމާފައިވަނީ މިއަހަރުގެ ހޫނުމޫސުމާއި ދިމާކޮށެވެ. މިއާއިއެކު އީޔޫ އަށް ދަތުރުކުރާ ފަރާތްތަށް މަތިންދާބޯޓަށް ބޯޑުކުރުމުގެ ކުރިން އެމީހުންގެ ވެކްސިން ސެޓްފިކެޓް ދައްކަން ޖެހިދާނެއެވެ.\nޖަޕާނުން މިހާރުވެސް ވެކްސިން ޖަހާފައިވާކަން ކަށަވަރުކުރުމަށް ކަރުދާސް ލިޔެކިޔުން ބޭނުކުރެއެވެ. އެގޮތުން ވެކްސިން ޖެހުމަށްފަހު އެގައުމުގެ ސަރުކާރުން ދޫކުރާ ކޫޕަނެއް މެދުވެރިކޮށް ވެކްސިން ޖަހާފައިވާކަން އަންގައިދޭ ސެޓްފިކެޓް ލިބިއެވެ.


Audit Report Gai Rangalhu Kuran Buni Kankan Mi Dhanee Rangalhu Kuramun - IGMH - Vaguthu\n2018 ވަނަ އަހަރު އައި.ޖީ.އެމް.އެޗްއިން ކުރިއަށް ގެންދިޔަ ޕްރޮޖެކްޓުތައް ގަވާއިދުތަކާއި ޚިލާފަށް ކުރިއަށް ގެންދިޔަކަން ފާހަގަކޮށް އޮޑިޓަރ ޖެނެރަލްގެ އޮފީހުން ނެރުއްވާފައިވާ ރިޕޯޓުގައި ފާހަގަކޮށްފައިވާ ކަންކަން އިސްލާޙުކުރުމުގެ މަސައްކަތް މިހާރު ކުރަމުންދާކަމަށް އައިޖީއެމްއެޗުން ވިދާޅުވެއްޖެއެވެ.\nއައިޖީއެމްއެޗާއި ހަވާލާދީ ޕީއެސްއެމް ނިއުސްގައި ވަނީ މިހާރު ކުރަމުން ދަނީ 2018 ވަނަ އަހަރުގެ އޮޑިޓް ރިޕޯޓުތައް ދިރާސާކުރުމުގެ މަސައްކަތްކަމަށެވެ.\nއޮޑިިޓަރ ޖެނެރަލް އިން ނެރުނު އައިޖީއެމްއެޗްގެ 2018 ވަނަ އަހަރުގެ އޮޑިޓުގައި ވަނީ އެ ހޮސްޕިޓަލުގެ 2018ވަނަ އަހަރުގެ އޮޑިޓް ރިޕޯޓްގައި އެ އަހަރު އެކަށީގެންވާގޮތަށް އެއްބަސްވުންތައް ނެތި ފައިސާއާގުޅޭ މުއާމަލާތްކޮށްފައިވާ ކަން ފާހަގަކޮށްފައެވެ.\nއަދި 2018 ވަނަ އަހަރުގެ ނޮވެމްބަރު 17 ގައި ސަރުކާރު ބަދަލުވުމުން ހޮސްޕިޓަލުގެ ހިންގުމާ މިހާރުގެ މެނޭޖްމަންޓުން ޙަވާލުވެފައިވަނީ އެ އަހަރުގެ ޑިސެމްބަރުމަހުގެ3ވަނަ ދުވަހުއ ކަމަށް ވާއިރު ހޮސްޕިޓަލުގައި ކުރިއަށް ގެންގޮސްފައިވާ ހުރިހާ ޕްރޮޖެކްޓެއްވެސް ކުރިއަށް ގެންގޮސްފައި ވަނީ ދައުލަތުގެ މާލިއްޔަތުގެ ޤާނޫނާއި ޤަވާއިދާއި އެއްގޮތަށް ކުރިއަށް ގެންދިއުމަށް ޚާއްޞަ ސަމާލުކަމެއް ދެމުންދާ ކަމަށް އައި.ޖީ.އެމް.އެޗުން ވިދާޅުވެފައިވެއެވެ.\nހަމައެހެންމެ އެ ހޮސްޕިޓަލަށް ގިނަ ޢަދަދެއްގެ ރައްޔިތުން ކޮންމެ ދުވަހަކުވެސް ޚިދުމަތް ހޯދަމުން ދާއިރު، އެ ހޮސްޕިޓަލުން ކުރިއަށްގެންދަންޖެހޭ ބައެއް ޕްރޮޖެކްޓުތައް ކުރިއަށް ގެންދަން ޖެހެނީ ހަލުވި ދުވެލީގައިކަމަށް އެ ހޮސްޕިޓަލުން ވިދާޅުވެއެވެ.\nއެހެންނަމަވެސް އެ ކަންކަމުގައި އިޞްލާޙު ކުރަންޖެހޭކަމަށް އެންޓި ކޮރަޕްޝަން ކޮމިޝަން، އޭ.ސީ.ސީއާއި އޮޑިޓަރ ޖެނެރަލްގެ އޮފީހުން ވިދާޅުވާ ކަންކަމުގެ އިތުރުން، އެފަދަ ކަންކަމުގައި އިސްލާހު ކުރެވިދާނެ ކަމަށް ދައުލަތުގެ އެހެން އިދާރާތަކުން ދެއްވާ އިރުޝާދުތައް ވެސް ބަލައިގަންނަ ކަމަށް އައިޖީއެމްއެޗްއިން ފާހަގަކުރައްވައެވެ.\nއައިޖީއެމްއެޗްގެ 2018 ވަނަ އަހަރުގެ އޮޑިޓް ރިޕޯޓުގައި ޕްރޮކިއުންމަންޓާއި ގުޅޭ އެންމެބޮޑު މައްސަލައެއް ކަމަށް ފާހަގަކުރީ ހޮސްޕިޓަލުގައި 2018 ވަނަ ހެދި ނެވާލާނިޒާމުގެ ބަލިތަކަށް ޚާއްސަ ޤައުމީ ސެންޓަރުގެ މައްސަލަ ކަމަ\_ސް ވާއިރު އެ ސެންޓަރުގެ މަސައްކަތް ކުރުމަށް ފިނޭނެސް މިނިސްޓްރީން ހުއްދަދީފައިވަނީ 36.8 މިލިއަން ރުފިޔާގެ އަގަކަށެވެ އެހެން ނަމަވެސް ބަދަލުގެނެސްފައިވާ ކޯޓޭޝަންގައި އެ އަދަދު ވަނީ 38 މިލިއަން ރުފިޔާއަށް އިތުރުކޮށްފައި ކަމަށް ވާއިރު އެއީ ކަނޑައެޅި އަގަށްވުރެ 1،276،023 (އެއް މިލިއަން ދުއިސައްތަ ހަތްދިހަ ހަ ހާސް ތޭވިސް ރުފިޔާ)ރުފިޔާ އިތުރު އަދަދެއް ކަން ފާހަގަކޮށްލެވެއެވެ.


Miee tourism ah emme bodu gellumumeh vaane faharah vaane: Gaisar | Mihaaru\nޕެރެޑައިސް އައިލެންޑް ރިސޯޓުގެ ޕޫލް އޭރިއާ\nމިއީ ޓޫރިޒަމަށް އެންމެ ބޮޑު ގެއްލުމެއް ލިބޭނެ ފަހަރަށް ވާނެ: ގައިސަރު\n12 މާޗް 2020 - 12:21 25 comments\nކޮވިޑް-19 އަކީ މުޅި ދުނިޔެ އަށް ކުރިމަތިވެފައިވާ ބޮޑު ބަލިމަޑުކަމެއްގެ ގޮތުގައި ދުނިޔޭގެ ސިއްހަތު ޖަމިއްޔާ އިން އިއުލާންކޮށް، އަދި ރާއްޖެ އިން ވެސް އެ ބަލީގެ އަށް މީހުން ފެންނަމުން ދާތީ މިއީ ރާއްޖޭގެ ޓޫރިޒަމަށް މިހާތަނަށް އެންމެ ބޮޑު ގެއްލުމެއް ވެދާނެ ފަހަރަށް ވާނެ ކަމަށް ޕެރެޑައިސް އައިލެންޑް ރިސޯޓުގެ ޖެނެރަލް މެނޭޖަރު ގައިސަރު ނަސީމް މިއަދު ވިދާޅުވެއްޖެ އެވެ.\nވިލާގެ ފަސް ރިސޯޓުގެ ތެރެއިން ޕެރެޑައިސް އައިލެންޑު ރިސޯޓު ހިންގުމުގައި އެންމެ އިސްކޮށް ހުންނެވި ގައިސަރު އެހެން ވިދާޅުވިއިރު، މި ދުވަސްވަރު ޓޫރިސްޓުން އައުން މަދުވުމުން ލިބޭ އާމްދަނީ ދަށްވާތީ، އެ ކުންފުނީގެ މުވައްޒަފުންގެ މުސާރަ އަންނަ މަހުން ފެށިގެން ދަށްކުރަން ވެސް ވަނީ ނިންމައިފަ އެވެ.\nގައިސަރު "މިހާރު" އަށް ވިދާޅުވީ ޗައިނާ އާއި އިޓަލީގެ އިތުރުން އިންޑިޔާ އިން ވެސް މީހުން އައުން ވަރަށް ބޮޑަށް މަދު ވެއްޖެ ކަމަށެވެ. ބުކިން ކެންސަލް ކުރާ ވަރު އެއް ދުވަހުން އަނެއް ދުވަހަށް އިތުރުވަމުން ދާ ކަމަށް ވެސް އޭނާ ވިދާޅުވި އެވެ.\n"ސުނާމީގައި ވީ ގެއްލުމަށް ވުރެ މާ ބޮޑު ގެއްލުމެއް ލިބޭނެ. ރާއްޖޭގެ ޓޫރިޒަމްގެ ހަޔާތުގައި އެންމެ ބޮޑު ގެއްލުމެއް ލިބޭ ފަހަރަށް މިފަހަރު ވާނެ،" ގައިސަރު\n"ޕެރެޑައިސްގެ އޮކިއުޕެންސީ މި ވަގުތު އުޅެނީ 60 ޕަސެންޓުގައި. އާންމުކޮށް މި ދުވަސްވަރަކީ އޮކިއުޕެންސީ 95 ޕަސެންޓުގައި ހުންނަ ދުވަސްވަރެއް،" ގައިސަރު ވިދާޅުވި އެވެ.\nރާއްޖޭގެ ޓޫރިސްޓު ރިސޯޓުތަކަށް މިވަގުތު އޮތް އެންމެ ބޮޑު ބިރަކީ ދުނިޔެއަށް ކުރިމަތިވެފައިވާ މި ބަލިމަޑުކަމުގެ ހާލަތަށް އަންނާނެ ބަދަލުތައް ފޯކާސްޓް ކުރަން އުނދަގޫވުމެވެ. އެއާލައިންތަކުގެ ދަތުރުތައް ހުއްޓާލުމާއި ގައުމުތަކުން އެހެން ގައުމުތަކަށް ނުދެވޭނެ ގޮތަށް އަޅާ ފިޔަވަޅުތަކުގެ އަސަރު، މުޅި ދުނިޔޭގެ ޓޫރިޒަމަށް ވެސް ބޮޑެވެ.\nޕެރެޑައިސް ރިސޯޓުގެ ޖީއެމް ގައިސަރު: އެ ރިސޯޓުގެ އޮކިއުޕަންސީ ވަރަށް ބޮޑަށް ދަށްވެ، މިހާރު ހުރީ 60 ޕަސެންޓުގައި ކަމަށް ވިދާޅުވި.---ފައިލް ފޮޓޯ: މިހާރު\n"ސުނާމީގައި ވީ ގެއްލުމަށް ވުރެ މާ ބޮޑު ގެއްލުމެއް ލިބޭނެ. ރާއްޖޭގެ ޓޫރިޒަމްގެ ހަޔާތުގައި އެންމެ ބޮޑު ގެއްލުމެއް ލިބޭ ފަހަރަށް މިފަހަރު ވާނެ،" އިންޑިއާ ކަނޑުގައި 2004 ގައި އުފެދުނު ސުނާމީ ކާރިސާއަށް އިޝާރަތްކުރައްވާ ގައިސަރު ވިދާޅުވި އެވެ.\nސުނާމީއާ ގުޅިގެން މުޅި ދުނިޔޭގެ ދަތުރުފަތުރަށް ނުވަތަ އިގުތިސާދަށް އެއްވެސް އަސަރެއް ނުކުރެ އެވެ. އެކަމަކު މިހާރު ދުނިޔޭގެ ދަތުރުފަތުރުގެ ހަރަކާތްތައް ދަނީ ވަރަށް ބޮޑަށް ދަށްވަމުންނެވެ.\nކޮރޯނާވައިރަސްގެ މައްސަލަ ދިގުދެމިގެން ދާ ނަމަ ރާއްޖޭގެ ރިސޯޓުތަކަށް އެތައް މިލިއަން ޑޮލަރުގެ ގެއްލުން ލިބޭނެ ކަމަށް، އިންޑަސްޓްރީގެ ތަޖުރިބާކާރުން ލަފާކުރެ އެވެ.\nގައިސަރު ވިދާޅުވީ މުވައްޒަފުން މަދުކުރުމާއި މުސާރަ ކުޑަކުރުމުގެ ފިޔަވަޅުތައް އެހެން ރިސޯޓުތަކުން ވެސް އަޅާނެ ކަމަށެވެ.\nއިތުރު ލިޔުންތައް ޕެރެޑައިސް އައިލެންޑް ރިސޯޓް ރިސޯޓްތައް ގައިސަރު ނަސީމް ޓޫރިޒަމް ޓޫރިސްޓުން\nރާ އެތެރެކުރުމަށް ރޯޔަލްއަށް ދިން ހުއްދަ ހިފަހައްޓައިފި\nއަފީފް: ޓޫރިޒަމް މަޑުމަޑުން ހަމަޔަކަށް އެޅޭނެ


(4 ފެބްރުއަރީ 2019 އާ ގުޅޭ)\nވިޝާލް އާއި މަންހާގެ ގާތްވަމުން އައި އެކުވެރިކަން އެންމެ ގާތުން ބަލަމުން ދިޔަ މީހަކަށްވީ ނާޒިޔާއެވެ. އެދެމީހުން އެކަނި ބެލްކަނީގައި ތިބޭ ގަޑިތަކުގައި އެމީހުންނަށް ފާރަލުމާއި އެމީހުން ދައްކާ ވާހަކަ އަޑުއެހުން ފަދަ ކަންތައް ނާޒިޔާ ކުރެއެވެ. އެއްގޮތަކަށްވެސް އޭނަ އެކަންތައް ކުރަނީ ނުބައި ނިޔަތެއްގައެއްނޫނެވެ. އޭނަގެ ހިތުގައިވެސް އެދުންތަކަކާއި އުއްމީދު ތަކަކާއި ހުވަފެންތަކެއް ވެއެވެ.\nމިހާތަނަށް އައިއިރު އޭނަގެ އެއްވެސް ހުވަފެނެއްގައި ކުލަ ޖެހިފައިނުވިއެއް ކަމަކު އޭނަވެސް އޭނަގެ އެއްހުވަފެނުގައި ކުލަ ޖެހެން ބޭނުންވެއެވެ. ފެންނަ މަންޒަރުތަކުން އޭނައަށް ހީކުރެވޭ ހީކުރުންތަކަކީ ރަނގަޅު ހީކުރެވުމެއްކަމުގައި އޭނަ ދެކެމުންދިޔައެވެ. އެހެންވެގެންނާއިއެކު ވިޝާލް އާއި މަންހާ އެކުގައި ތަންތަނަށް ފޮނުމަށް ނާޒިޔާ ސަމާލުކަމެއް ދެއެވެ.\nވިޝާލް ރޭގަނޑުގެ ނިންޖަށް އިންތިޒާރު ކުރަމުން ދިޔައެވެ. އެހެނީ މަންހާގެ ހިޔާލުތައް އޭނަ އަށް ކޮންމެ ރެއަކުވެސް އުނދަގޫ ކުރެއެވެ. އެހެން އުޅެނިކޮށް ނިދެނީ ކޮންއިރަކު ކަމެއް އޭނައަކަށް ނޭގެއެވެ. މަންހާ މާ ބުރަކޮށް އުޅެން ޖެހުމާއިއެކު އެރީތި އަޑު ނީވޭތާވެސް ހަފްތާއެއް ހާ ދުވަސް ވަނީއެވެ. އެންމެ އާދަޔާ ހިލާފު ކަމަކީ ކޮންމެ ރެއަކުވެސް މަންހާ ކިޔަނީ ހަމަ އެއްލަވައެކެވެ. ތިން ހަތަރު ފަހަރު މަތިންވެސް އެލަވަ ކިޔާފަނެއެވެ. "ބޭނުންވަނީ ޔާރާ...." މަންހާ ބޭނުންވަނީ އަނެއްކާ އޭނަ ބާއޭ ވިޝާލްގެ ހިތަށް އަރައެވެ. އެހެނީ ފަހަކަށް އައިސް މަންހާ އެލަވަ ކިޔާއަޑު އިވުމުން ހީވަނީ އޭނައަށް ލަވައިގެ ލަފްޒުތައް ރައްދުވާހެނެވެ. ވިޝާލްވެސް އޭގެ ޖަވާބުދޭން ބޭނުންވެއެވެ. އޭނަ އެނދުން ކުއްލިއަކަށް ތެދުވެ އަލަމާރިން އޭނަގެ ގިޓާނަގާ ޓިއުންކޮއްލިއެވެ. އަދި ދޮރުކަހާލަމުން ބެލްކަންޏަށް ނުކުމެ ބެލްކަނީގައި ލެގިލަމުން އެއްފައި ނަގާ ބެލްކަނީގައި ވިއްދާލިއެވެ. ފަޒާގައިވާ ތެތްފިނިކަމުން ވިޝާލްގެ ހާމަވެފައިވާ ހަށިގަނޑަށް އެއްވެސް ފިނިކަމެއް އިޙްސާސް ނުވާކަހަލައެވެ. އޭރު ލާފައިވާ ހުދުކުލައިގެ ދިގު ހަރުވާޅުގެ ފައިކުރި ވަޔާއި އެއްވަރަށް ދެފަރާތަށް ހޫރެމުންދިޔައެވެ. އޭނަ މައްޗަށް ނަގާލެވިފައިވާ ފައިގައި ގިޓާ ބައިންދާލަމުން ނަރުތަކާއި ކުޅެލިއެވެ.\n"ތިޔަ ރީތި މޫނު ލޯބިން، އެދި އެދި ހޯދީމޭ....\nހުޅުކޮޅޭ ލޯބި މީ، ޔާރާ އޭ ހިތްމި ދީފީމޭ......\nއާކުރިއެކޭ ފެންދީ ލޯބީގެ ބިމުގައި ރުވީ.......އޭމަލާ\nއާ ސިލްސިލާ އިޝްގީ ޖާދޫގެ ފެށިފައި މިވީ........އޭ ހިތާ\nތަރިތައް މިދިމާ ހޯދައޭ......އެއުރެން އެތިބީ ހޭލައޭ........\nތިޔަ ރީތި މޫނު ލޯބިން.....އެދި އެދި ހޯދީމޭ......"\nވިޝާލް ކުޅެމުންދިޔަ ރާގާއިއެއްވަރަށް ކިޔާލިއެވެ.\nކޮޓަރީގައި ހަރުކޮއްފައިވާ އޭސީގެ ފިންޏަށްވުރެ ގުދުރަތީ ގޮތުން ފަޒާގެ ތެރޭގައި ދައުރުވަމުންދާ ފިނިފިނި އެންމެ ވައިރޯޅިއަކުންވެސް މަންހާގެ ހަށިގަނޑަށް ހަމަޖެހުން ގެނުވައިދެއެވެ. ނިދަންވަންދެންވެސް ކޮޓަރީގެ ދޮރު ހުޅުވާލާފައި ބެހެއްޓުމުގެ އެންމެ ބޮޑު ބޭނުމަކީވެސް އެއީއެވެ. މަންހާ އޭނަގެ އެނދުމަތީ ބަންޑުން އޮށޯވެލައިގެން އޮވެ ލެޕްޓޮޕުން ކޮންމެވެސް ބަޔަކާއި ވާހަކަދައްކަމުންދިޔައެވެ. އާއެކެވެ. އޭނަ ގްރޫޕް ޗެޓު ކުރަނީއެވެ. އޭނަގެ އެންމެ ގާތް ތިންރަޙުމްތަތްތެރިންނާއިއެވެ. އަމާނީ އާއި އަލީޝާ އާއި ޝިފްނާއެވެ. ކޮންމެ ކުއްޖަކުވެސް އަހަމުން ދިޔައީ މަންހާ މާލެ އަންނާނެ ދުވަހެކެވެ. ކިޔަވާނިމޭނެ ދުވަހެކެވެ. މަންހާ ކޮންމެ ފަހަރަކުވެސް ބުނަނީ ކެތްތެރިވާށެވެ. ﷲ ވޮޑިގެންވަނީ ކެތްތެރިންނާއި އެކު ކަމަށެވެ. އެއާއެކު އޭނަގެ ރަޙުމަތްތެރިންގެ ދޫތައް ބަންދުވެގެންދެއެވެ. އިތުރަށް ކުރާނެ އަދޭހެއް ނޯވެއެވެ. އެކުދިން މަންހާއަށް ދާއިންގެ ހަބަރު އެނގުނު މިންވަރަކުން އޮޅުންފިލުވާދެއެވެ. ކުރިން ދުވަހަކު ދާއިން އެމް.އެން.ބީސީ ވަން ޗެނަލްއަށް އިންޓަރވިއުއެއް ދޭން އެރިވާހަކަވެސް ބުންޏެވެ. މަންހާ އުފާވެސްވިއެވެ. އެކަމަކު ދެރަވެސް ވިއެވެ. އޭނައަށް ނުފެނުނީމައެވެ. އަވަސް އަވަހަށް ރަޙުމަތްތެރިންގާތުން ދާއިން މިހާރު ހުރީ ކިހިނެތްތޯ އަހަންފެށިއެވެ. އަދިވެސް މަންހާގެ ހިތްވަނީ ދާއިންއަށްޓަކައި ދީވާނާވެފައެވެ. މަންހާ އޭނަގެ އާއެކުވެރިޔާގެ ވާހަކަ ކިޔާދިނެވެ.\n"ވާވު، އަޅެ އޭނަގެ ފޮޓައެއްނެއްތަ؟" އަލީޝާ ޗެޓު ބޮކްސް ތެރޭ ލިޔެލައިފައި އޮތެވެ. އެތަންފެނި މަންހާގެ ގާތަށް ހިނިއައެވެ.\n"އަނެއްކާ މަން ތި ވިޝާލްއަށް ހިތްކީތަ" އަމާނީ ލިޔެލިތަން މަންހާއަށް ފެނުނެވެ. މިފަހަރު ކުރިއަށްވުރެ ބޮޑަށް ހިނިއައެވެ. އަދި މަންހާގެ ނޭފަތާ ކޯތާފަތަށް ޖަންބުކުލަ ވެރިވެގެންދިޔައެވެ.\nއެމަސްތީ ރޭގައި ވިޝާލްގެ ގިޓަލުގެ ނަރުތަކުން އިވެމުންދިޔަ ހިތްގައިމު މިއުޒިކުގެ އަޑު ވައިރޯޅިތަކާއިއެކު މަންހާގެ ކަންފަތާއި ހަމައަށް ގެންގޮސްދީފިއެވެ. ވިޝާލްގެ ހިތުގެ އަޑު މަންހާގެ ކަންފަތުގައި ފަނޑުކޮއްނަމަވެސް ހަރުލިއެވެ. ކުއްލިއަކަށް ބެލްކަންޏަށް ނުކުތުމަށް އިންފަޅީގައި ހުޅުވާފައިވާ ދޮރާދިމާލަށް މަންހާ ބަލާލިއެވެ. ފުންކޮށް ވިސްނާލެވުނީ އެރީތި ހިތްގައިމު މިއުޒިކު އަންނަނީ ބެލްކަނިންތޯ ވިސްނާލުމަށެވެ. ފުރަތަމަ އަޅާނުލާ އޮތުމަށް މަންހާ މަސައްކަތްކުރިއެވެ. އެކަމަކު ސިކުނޑި ސިގްނަލް ދެމުންދިޔައީ އެއަޑު އަންނަ ދިމާލަކަށް ދިއުމަށެވެ. ކިހިނެތް އިވޭ އަޑެއްތޯ ބެލުމަށެވެ. ދެފަހަރަކު ބަލާލުމަށްފަހު ލެޕްޓޮޕް ހުރިގޮތަށް ބަހައްޓާފައި މަންހާ އެނދުމަތިން ތެދުވެ ބެލްކަންޏަށް ނުކުތުމަށް ހިނގައިގަތެވެ.\nބެލްކަންޏަށް ނުކުތް މަންހާގެ އިސްތަށިގަނޑާއި ވައިރޯޅިތައް ސަމާސާކުރަންފެށިއެވެ. އަދި ލައިގެން ހުރި ތުނި ތުނި މަޑު ދޮންކުލައިގެ ތުނިތުނި ކުރުތާވެސް ވަޔާއިއެކު އެހަށިގަޑުގައި ތަތްވެގެން ދިއުމާއިއެކު ހަށިގަނޑުގެ ބައްޓަން ފާޅުވެގެންދިޔައެވެ. ބެލްކަނީގައި ހުރި ފަނޑު ރީދޫއަލީގަވެސް މަންހާއަށް ދުރުގައި ގިޓައެއް ހިފައިގެން ހުރި ޒުވާނާ ފެނުނެވެ. އެއްއަތުން އިސްތަށިގަނޑު ގެނެސް އެއްފަރާތަކަށް ލާއަތުން ހިފަހައްޓާލައިގެން ހުރެ ލަސްފިޔަވަޅުތަކެއް އަޅަމުން އެދިމާލަށް ދިޔައެވެ.\n"އެދި އެދި ހޯދީމޭ.....އެދި އެދި ހޯދީމޭ..." ވިޝާލްގެ މަރާލެވިފައިވާ ދެލޯ ކުއްލިއަކަށް ހުޅުވިގެންދިޔައެވެ. ކައިރީގައި ހުރި މަންހާގެ އަޑު އެކަންފަތުގައި ޖެހުމާއިވެސް އެކީއެވެ. މަންހާ މިފަދަވަގުތެއްގައި އެހާ ގާތުން ފެނުމާއިއެކު އޭނަގެ ފައިން ބާރުދޫވެ ގިޓާ ވެއްޓޭގޮތް ދިމާވިއެވެ. އެހެންނަމަވެސް ކުއްލިއަކަށް ވިޝާލްއަށް ގިޓާގައި ބާރަށް ހިފާލެވުނެވެ. ހަމައެވަގުތު މަންހާވެސް ވިޝާލްގެ އަތުގައިވާ ގިޓާގައި ހިފަހައްޓާލެވުނީ އޭތި ވެއްޓުނަ ނުދިނުމަށެވެ.\n"ހާއި، ވީޝާލް ގިޓާ ކުޅެންތަ، ވަރަށް ސަޅި އިނގޭ......ސިނގިން އޮލްސޯ ނޮޓް ބޭޑް...." މަންހާ ހިނިތުންވެލަމުން ބުނެލިއެވެ. އޭނައަށް ކުރިއަކުން ވިޝާލްއަކީ ގިޓަރިސްޓެއްކަމެއް ނޭގެއެވެ.\nވިޝާލް މަންހާއަށް ބަލާލަމުން ލުއި ހިނިތުންވުމެއް ދިނެއެވެ. އޭނައަށް މަންހާގެ ފަރާތުން ފެނުނީ ރުހުމުގެ ބެލުންތަކެވެ. މަންހާ އޭނަގެ އަތުގައި އޮތް ގިޓައަށް ޝައުގުވެރިކަމާއިއެކު ބަލަމުންދިޔައިރު ވިޝާލްގެ ނަޒަރުވަނީ މަންހާއަށް ހުއްޓިފައެވެ. އޭނަގެ ކޮންމެ ހަރަކާތަކާއިއެކު ވިޝާލްގެ ހިތުގެ ހިނގުން އަވަސްކުރުވައެވެ.\n"އައި ލައިކް ޔޫ......ޑޫ ޔޫ ނޯދެޓް......" ވިޝާލް ކުއްލިއަކަށް މަންހާއަށް ގިޓާ ދިއްކޮއްލަމުން ބުނެލިއެވެ.\n"ހެ ހެ ހެ ހެ..........އައި ލައިކް ޔޫ ޓޫ.........ނައިސް ގިޓާރ، އައި ލަވް އިޓް" މަންހާ އޭނަގެ އަތަށް ގިޓާރ ހެޔޮވަރުކޮއްލަމުން ބުނެލިއެވެ. އެވަގުތު އަތުން ހިފަހައްޓާލައިގެން ހުރި އިސްތަށިތައް ފަޒާގެ ތެރެއަށް އުދުހިގަތީ މިނިވަންކަމާއިއެކުއެވެ. އެމަންޒަރު ބަލަން ހުރި ވިޝާލްގެ ހިތަށް ހީވީ ގަނޑުފެންކޮޅުގެ ހަމަލާތަކެއް އައިހެންނެވެ. ހިއްސުތައް ކޮންޓްރޯލް ކުރަން އޭނަ ނުހަނު ބޭނުންވިއެވެ. އަވަސް އަވަހަށް ބެލްކަނީގައި ދެއަތްއަޅުވާލަމުން މަންހާގެ އެރީތި ސޫރަ އެދެލޮލަށް ފޮރުވާލިއެވެ. ކެތްތެރިކަން ކުޑަވެފައި ވާއިރުވެސްމެއެވެ.\nވިޝާލް އޭނަގެ ހިތުގައިވާ އެއްޗެއް ފޮރުވަން ކިތަންވެވަރަކަށް މަސައްކަތްކުރިޔަސް އެދުލުގެ ކުރިޔަށް އަބަދުވެސް އެންމެ ފުރަތަމަ އަންނަ ލަފްޒަކީ މަންހާގެ ނަމެވެ. އެސިއްރު ބޭޒާރު ވާހަކަށް އޭނަ ނޭދެއެވެ. އެކަމަކު އެހިތުގެ ކެކުޅުން މަންހާއަށް އަންގަދޭން ބޭނުންވެއެވެ. ނަމަވެސް އެރީތި ސޫރަ ފެންނަ ކޮންމެ ފަހަރު ވިޝާލްގެ ހަމަހޭ ވަރިކަން ފިލައިގެންދާހާވެއެވެ. ވިޝާލް އުޑުގައި ފިޔަޖަމުންދިޔަ ތަރިތަކަށް ބަލާލިއެވެ. އޭނައާއިއެކު މިހިތްގައިމު ވަގުތުކޮޅުގައި ބައިވެރިވެދޭށޭ ބުނާފަދަ ގޮތަކަށެވެ. ހަނދުފެންނަ ހިސާބުގައި ނެތަސް އެއުނިކަން އިޙްސާސްއެއް ނުކުރެވެއެވެ. އެއީ އޭނަގެ ގާތުގައި ހުރީވެސް އެފަދަ ރީތިކަމުން ފުރިގެންވި ހަނދަކަށްވީތީއެވެ.\n"ހިތް ބުނޭ، ދާށޭ.....ގޮސް އޭނަޔާ ބައްދަލު ކުރާށޭ.....އެކަމަކު.........ކުރިޔަށް ނަގާ ފިޔަވަޅު ހުއްޓެނީ ކީއްވެކަމެއް ނޭގޭ.....އަޅެ އަހަރެން ފިނޑީތަ؟ ހިތަށް އަރާ ހިތުގަވާ އެއްޗެއް އިނގޭނެ ނަމޭ، ޔަގީނުންވެސް އޭރުން މިހިތް ބޭގަރާރު ވެގެން ނޫޅޭނެ، ހިތަކީވެސް ކޮންކަހަލަ އެއްޗެއްތަ، އެހިތް ބުނޭ......ބުނާށޭ..........ލޯބިވާ ވާހަކަ ބުނާށޭ، އެކަމަކު ޖަވާބު އަންނާނެ ގޮތާއި ދޭތެރޭ އެހިތް ބިރުވެސް ގަނޭ........" ވިޝާލް މަންހާއަށް ބަލާލިއެވެ.\n"ނޫން.....ލޯބިވާ ވާހަކަ ނުބުނެވުން އެއީ ފިނޑިވުމެއްނޫން، ކޮންމެ ކަމެއްގަވެސް ވަރަށް ގިނަ ސަބަބުތަކެއް ފޮރުވިފައިވާނެ، އެކަމަކު ހިތަށް ނޫނީ ލޯތްބެއް ނުވިސްނޭނެ، އަހަރެންވެސް ހިތަށް އަރާ އޭނަ ގާތު ލޯބިވެޔޭ ބުނެވޭނެނަމޭ، ހިތަށް އަރާ އަހަރަންގެ ހިތް އެލޯތްބަކަށް އެދި ތެޅޭވަރު އަޑުއިވޭނެނަމައޭ، އެކަމަކު ދެހިތުގެ މެދުގައި ދިގު އިންތިޒާރެއްވަނީ، އެދުލުން ލޯބިވެޔޭ ބުނާނެ ދުވަހަކަށް އަބަދުވެސް އިންތިޒާރު ކުރެވޭނެ، ފުރަތަމަ ނަޒަރުން ލޯބިވެވޭކަން ގަބޫލުކުރާ މީހުންގެ ތެރޭގައި އަހަރެންވެސް ހިމެނޭނެ........" ވިޝާލްގެ ވާހަކަތަކުން މަންހާގެ ހިތަށް އަސަރުތަކެއް ކުރުވައިފިކަން ގައިމެވެ. އޭނަ މަޑުމަޑުން އެއްފަރާތުގައި ބެލްކަނީގައި ގިޓާ ލައްކޮއްލަމުން ބެލްކަނީގައި ދެއަތް އަޅުވާލިއެވެ. އަދި ވާހަކަދެއްކީ ހިޔާލީ ދުނިޔެއަކަށް ގެއްލިފައިވާ މީހަކު ފަދައިންނެވެ.\n"މަންހާއަށްވެސް ލޯބި ވެވިއްޖެކަން އެނގޭ، އަހަރެންނަށްވެސް ކުއްޖެއްދެކެ ލޯބި ވެވިގެން މިއުޅެނީ" ވިޝާލް ދުރަށް ނަޒަރު ހިންގާލައިގެން ހުރެ ބުނެލިއެވެ.\n"އެއީ ކޮންކުއްޖެއް އަނެއްކާ، އިފްޔޫ ޑޯންޓް މައިންޑް" މަންހާ ވިޝާލްއަށް ބަލާލަމުން އަހާލިއެވެ.\n"މަންހާ ބުނެބަލަ، މަންހާ ލޯބިވަނީ ކޮންކުއްޖެއް ދެކެތަ" ވިޝާލް ލުއި ހިނިތުންވުމަކާއިއެކު ބުނެލިއެވެ. އެއާއިއެކު މަންހާވެސް ލުއި ހިނިތުންވުމަކާއިއެކު އިސްދަށަށް ޖަހާލިއެވެ.\n"ކިހިނެތްވީ، ލަދުގަތީތަ؟" އަނެއްކާވެސް ވިޝާލް ވާހަކަ ދެއްކިއެވެ.\n"ނޫން، ކަމެއްނުވޭ...........ދެން އެހެން ފަހަރަކުންދޯ.......އެކަމަކު ބުނަންތަ، ލޯތްބަކީ ވަރަށް ފާޑެއްގެ އެއްޗެއް، ފަހުން ފަހުން ބުނަން ހުއްޓަށް ހޯދަންބޭނުންވި ލޯބިވެދާނެ އެހެންމީހެއްގެ ހައްގަކަށްވެސް، މިބުނީ ވަގުތު ފާއިތި ނުވަނިސް ކެރިގެން ކުރިއަށް ފިޔަވަޅު އަޅާށޭ އަދި ހިތް ބުނާ ފަދައިން ލޯބިވެޔޭ ބުނާށޭ......" މަންހާ ހިނިތުންވެލަމުން ބުނެލިއެވެ. އަދި އޭނަގެ ކޮޓަރިއަށް ދިއުމަށް ހިނގައިގަތީ ވިޝާލްއަށް ފުރަގަސްދެމުންނެވެ.\nމަންހާއަށް ކުރިއަށް ދެފިޔަވަޅުއަޅާލެވުނު ތަނާހެން ވިޝާލް މަންހާގެ އަތުގައި ހިފިއެވެ. އެއާއެކު މަންހާ ހައިރާން ކަމާއިއެކު އެނބުރި ވިޝާލްއަށް ބަލާލިއެވެ. ވިޝާލް މަންހާ އާއި ގާތަށް ފިޔަވަޅެއް އަޅާލަމުން މަންހާގެ ދެއަތުގައި ފުރަގަހުން ހިފަހައްޓާލިއެވެ. އަދި މަންހާގެ ހޭވިފައިވާ އިސްތަށިގަނޑުން ނިވާވެފައިވާ ކަންފަތާއި ކަނދުރާ ހާމަކޮއްލަމުން މަންހާގެ އިސްތަށިގަނޑު އެއްފަރާތަކަށް ވައްޓާލިއެވެ.\n"ވިޝާލް..........." މަންހާއަށް ތެޅިގަނެވުނެވެ.\nވިޝާލްއަށް އެއަޑު ނީވޭކަހަލައެވެ. އޭނަ އަނެއްކާވެސް މަންހާގެ އަތުގައި ހިފާ ގާތްކޮއްލިއެވެ. މަންހާގެ ބުރަކަށިއޭރުވަނީ ވިޝާލްގެ އެތަނަވަސް މޭގައި ޖެހި ބާރުވެފައެވެ.\n"ފުރަތަމަ ނަޒަރުން، ހަމަ އެހިނދުން، ތިޔަ ސޫރަ ހިތުގައި ބިންވަޅު ނެގުނޭ، ފޮނިފޮނި އިޝްގުން، ހިތް މަސްތުން، ފުރުވާލި ހިނދުގައި، ހިތްއެކު ދެވުނޭ، ތިލޯތްބަށް މިހިތް އާދަވޭ.........އާދަވޭ، ކަލާދެކެ ވަރަށް ލޯބިވޭ.......ލޯބިވޭ......ހަނދާންތައް ހިތަށް ދުރުނުވޭ....ދުރުނެވޭ....ކަލާދެކެ ވަރަށް ލޯބިވޭ........ލޯބިވޭ............އައި ލަވް ޔޫ..........އައި ލަވް ޔޫ މަންހާ..........އައި ރިއަލީ ލަވް ޔޫ" ވިޝާލްގެ ހޫނު ނޭވާތައް އިޙްސާސްވާހާ ކައިރިއަށް މަންހާގެ ކަންފަތާ ގާތްވެލަމުން ބުނެލިއެވެ. އަދި މަންހާގެ ދޮންކަނދުރާގައި ބޮސްދިންވަގުތު މަންހާ ކުރިއަށް ދުއްވައިގަތެވެ. ވިޝާލް ދެފަހަރަކު މަންހާއަށް ގޮވާލިއެވެ. އެކަމަކު އޭނަގެ ފަހަތުން ދާކަށް ވިޝާލް ބޭނުމެއްނުވިއެވެ.\nވިޝާލްގެ މޫނުމައްޗަށްވަނީ ހިތްހަމަޖެހުމުގެ ލުއި ހިނިތުންވުމެއް ވެރިވެފައެވެ. ތަނަވަސް މޭގައި އަމިއްލަށް ފިރުމާލެވުނެވެ. ހަމަ ކުޑައިރުކޮޅެއްކުރިން އެމޭގައި މަންހާގެ ހަށިގަނޑު ޖެހި ފިތި ބާރުވެފައި ހުރިގޮތް ހިތަށް އެރުމުންނެވެ. ވިޝާލް ކުރިއަށްވުރެ ބޮޑަށް ހިނިތުންވެލިއެވެ. އަދި ބޮލުގެ އިސްތަށިގަނޑުގައި އަތްހާކާލިއެވެ. ކޮންމެ އަންހެން ކުއްޖެއްވެސް ލޯބިވާ ވާހަކަ އަޑުއިވޭހިނދު މަންހާ ފަދައިން ލަދުރަކި ކަމާއިއެކު ފިލަން ދުވާނެ ބާއޭ ވިޝާލްގެ ހިތަށް އެރިއެވެ. ވިޝާލް މަންހާ ގޮސް އޭނަގެ ކޮޓަރިއަށް ވަންނަންދެން ބަލަންހުއްޓެވެ.\nއެނބުރި ގިޓާ ހިފައިގެން އައިސް ކޮޓަރިއަށް ވަތްއިރުވެސް ވިޝާލްގެ ތުންފަތަށް ވެރިވެފައިވާ ހިނިތުންވުން ފިލައިގެނެއް ނުދެއެވެ. އޭނަ ދޮރުކައިރީ ގިޓާ ބަހައްޓާލާފައި އައިސް އެނދުމައްޗަށް އުއްޑުން ވެއްޓިގަތެވެ. އަދި ހޭން ފެށިއެވެ.\n"މަންހާ......މަގޭ މަންހާ.........އައި ލަވް ޔޫ ގާރލް، އައި ލަވް ޔޫ ސޯމަޗް، ޔޫ އަރ ދެއަރ އޮން މައި އެވްރި ހާޓްބީޓް.......އައި ލަވް ޔޫ މަންހާ........." ވިޝާލް މޮޔައަކު ފަދައިން އެނދުގައިއޮވެ އަމިއްލައަށް ވާހަކަދައްކަމުންދިޔައެވެ.\nދުވެފައި ކޮޓަރިއަށް ވަތް މަންހާއަށް އަވަސް އަވަހަށް ބެލްކަންޏަށް ނުކުމެވެން ހުރި ބިއްލޫރު ދޮރު ދަމާލަމުން ތަޅުލިއެވެ. އަދި ހަލުވިކަމާއިއެކު ދޮރުފޮތިތަކުން ކޮޓަރިތެރެ ނުފެންނާނޭ ގޮތަށް ނިވާކޮއްލިއެވެ. އޭރު އޭނަގެ ހިތް ބާރަށް ތެޅެމުންދިޔައެވެ. ތެތްފިނިކަން ހަރުލާފައި ވިއެއްކަމަކު މަންހާ ދާހިތްލަން ފަށައިފިއެވެ. ހާސްވެފަ ހުރިވަރުންނާއިއެކު ތުރު ތުރުލަމުން ދިޔަ އަތުން އޭސީގެ ރިމޯރޓު ނަގާ ސޯޅައަށް ލިއެވެ. ކޮޓަރިތެރެ ބޮޑަށް ފިނިކޮއްލުމުގެ ބޭނުމުގައެވެ. އަދި އޭސީ އާއި ދިމާލުގައި ހުއްޓިލަމުން އިސްތަށިގަނޑު މައްޗަށް ނަގާ އަތަށް އޮޅާލަމުން ހުޅިއެއްޖެހިއެވެ. މަންހާއަށް މަޑުމަޑުން ކަނދުރާގައި އަތްތިލަ ހާކާލެވުނެވެ. އެއާއެކު ޑްރެސިންގ ޓޭބަލް މަތީ ހުރި ވެޓްޓިޝޫ އެތިން ޓިޝޫއެއްނެގުމަށްފަހު ކަނދުރާ ފޮހެންފެށިއެވެ. މަންހާއަށް އެގޮތަށް ކަނދުރާގައި ހޭކުނީ ކިތަށް ޓިޝޫކަމެއް ނޭގެއެވެ. މަންހާގެ އަވަސްވެފައިވި ނޭވާ ހަމައަކަށް އެޅުނުއިރު އޭނަގެ ކަނދުރާވަނީ މުޅިން ރަތްވެފައެވެ. ކުޑަކޮށް ދިލަވެސް ނަގާހެން މަންހާއަށް ހީވެއެވެ. އޭނައަށް ޑްރެސިންގ ޓޭބަލްގެ ކުރިމަތީ ހުރި ގޮނޑީގައި އިށީނދެވުނެވެ. އަދި ޑްރެސިންގ ޓޭބަލްގައި އުޅަންބޮށި ވިއްދާލުމާއިއެކު މަންހާ އޭނަގެ ދެއަތްތިލާގެ ތެރޭ މޫނު ފޮރުވާލިއެވެ.\nގިނައިރެއްނުވެ ކޮޓަރި ތެރެއަށް މަޑު ގިސްލުމެއްގެ އަޑު ފެތުރެމުންދިޔައެވެ. އަދި މަޑުން މަޑުން ފިއްތަމުން ދިޔަ ތުންފަތުން ރުއިމުގެ އަޑު ނުކުންނަން ފެށިއެވެ. އޭރު މަންހާގެ އެރީތި ދެލޮލުގައިވި ދިގު އެސްފިޔަތަކުގެ ތެރެއިން ފޭދިގެން ކަރުނަތިކިތައް އަތްތިލައިގެ ތެރެއިން ލާފައި ޑްރެސިންގ ޓޭބަލްއަށް ވެއްޓެމުންދިޔައެވެ.\n"ވިޝާލް... ކީއްވެ.... ކީއްވެ.... ދާއިން... ދާއިން... ވިޝާލް... ނޫން... ނޫން، އައި އެމް ސޮރީ ވިޝާލް، އަހަންނަށް ލޯބިވެވިއްޖެ، ދެން އަލުން ލޯތްބެއް ނުވެވޭނެ، އެހަނދާންތަކާ އަހަރެން ދުރުވާނީ ކިހިނެތް، ދާއިންއަކީ އަހަރެންގެ ހިތުގެ ތެޅުން، ދިރިހުރުމުގެ ހުރިހާވެސް އުއްމީދަކީ އެއީ، ވީއިރު އަހަރެން ވިޝާލްގެ އަތުގައި ހިފާނީ ކިހިނެތް، އަހަރެންގެ ހިތާ ސިކުނޑިއާއި މުޅި ހަށިގަނޑުވެސް ވަނީ ދާއިންއަށްޓަކައި ދެވި ނިމިފައި، ވީއިރު މިހަށިގަނޑުގައި އެހެންމީހަކު ބީހެން އެދެވޭނީ ކިހިނެތް... އައިމް ސޯ ސޮރީ.... ސޯ ސޯ ސޮރީ.... އަހަރެން ލޯބިވަނީ ހަމައެކަނި ދާއިން ދެކެ، ހަމައެކަނި ދާއިންދެކެ.." މަންހާއަށް ވަކިން ބޮޑަށް ރޮވުނެވެ.\nހަމަހިމޭންކަމުގެ ތެރެއިން މަންހާގެ ރުއިމުގެ އަޑު ކަނޑައިގެންދިޔައެވެ. ހިތަށާއި ސިކުނޑިއަށް ވެރިވެފައިވާ ނުތަނަވަސް ކަމުގެ މައްޗަށް ނިދި ސަވާރުވީއެވެ. ފަހަރެއްގައި އެނިދިވެސް މަންހާއަށް ކުޑަވަގުތުކޮޅަކަށްވިޔަސް ހަމަޖެހުމެއްދޭން އެދެނީކަންނޭގެއެވެ. ޑްރެސިންގ ޑޭބަލްމަތީ އެއްއަތްމަތީ ބޯއަޅާލައިގެން ނިދިފައި އޮތް މަންހާ ސިހިގެން ދިޔައީ ނިންޖާއެކު އޭނަގެ އަނެއްއަތް އަރިއަޅާލުމުންނެވެ. އެއާއެކު ފުއްމައިގެން ތެދުވިއެވެ. ނަމަވެސް އެދެލޮލަށް ވަނީ ވަރަށް ބޮޑަށް ނިދީގެ އަސަރު ކޮއްފައެވެ. އެހެންވެ ބަރުފިޔަވަޅުތަކެއް އަޅަމުން ގޮސް ބަންޑުން އެނދުގެ އެއްފަރާތަށް ވެއްޓިގަތެވެ.\nއާދައިގެ މަތިން މަންހާގެ އެނދުގެ އެއްފަރާތުގައި ހުންނަ ކަނބަޑުމަތީ ހުރި ކުޑަކުޑަ ގަނޑިން އެލާމް އަޅަންފެށުމާއެކު ތެދުވިއެވެ. އާދުވަހަކަށް އިރުއަރަން ތައްޔާރުވަނީއެވެ. ފަތިސް ނަމާދުގެ ވަގުތުޖެހުނީއެވެ. އެކަމަކު އަދިވެސް މަންހާގެ މޫނުމަތިވަނީ މިލާފައެވެ. ތެދުވެގެން ފާހާނާއަށްވަދެ ތާޒާވެލިއެވެ. އެކަމަކު މިއަދު އޭނަގެ ގައިގާ އެހެންދުވަސް ދުވަހު ހުންނަ ފަދަ ޖޯޝެއް ނެތެވެ.\nނަމާދުގެ ސަލާމާއެކު މަންހާ އޭނަގެ ދެއަތް މައްޗަށް އުފުލާލިއެވެ. އޭނަގެ ހާލު އެންމެ މޮޅަށް ދެނެވޮޑިގެންވާ ރަސްކަލާނގެ ހަޒްރަތައް ދުޢާކުރުމައްޓަކައެވެ. އޭނައަށް ދިރިއުޅުމުގައި ދާންވީ ރަނގަޅު މަގުދައްކަވާ ދެއްވުމަށެވެ. އޭނަގެ ހިތަށް ލިބެމުންދާ ނުތަނަވަސްކަމާއި ހިތްދަތިކަމަށް ކެތްތެރިކަން ދެއްވާ ހަޔާތުގެ ދުވަސްތައް އުފާވެރި ހިތްހަމަޖެހޭ ދުވަސްތަކަކަށް ހައްދަވާދެއްވުންއެދިއެވެ. އެއްވެސް ބާރަކާއި ނުލާ ދާއިންދެކެ އިންތިހާއަށް ލޯބިވެވި އޭނަގެ ހަޔާތުން ޖާގައެއް ލިބުން އެދެވުމީ ހަމަ އެންމެ ރަނގަޅު ގޮތްތޯ އަންގަވާދެއްވުންއެދިއެވެ.\nމުސައްލަމަތީ ދެއަތްމައްޗަށް އުފުލާލައިގެން އިން މަންހާގެ ދެލޯ ކަރުނުން ފުރުނެވެ. ހިފެހެއްޓުމެއްނެތި އޭނައަށް ރޮވުނެވެ. ސަޖިދާގައިވާ މީހަކު ފަދައިން މަންހާ އޮވެ ރޮމުން ދުޢާދެންނެވިއެވެ. ހިތަށް ހަމަޖެހުން ދެއްވާ ކުރިމަތިން އަނދިރިކުރަމުން އަންނަ ބޯކަޅު ވިލާގަނޑުގެ ތޫފާނުގައި މަންހާ ޤަރަޤުވެ ނިމިދިއުމުގެ ކުރިން އޭގެތެރެއިންވެސް އަލިކަމެއް ފާޅުކޮއްދެއްވާ ސަލާމަތުގެ އައްސޭރިއަކަށް ގެންގޮސްދިނުން އެދިއެވެ.\nއެހެން ދުވަސް ދަވަހާއި ހިލާފަށް މިއަދު މަންހާ އަވަހަށް ގޭން ނުކުތެވެ. ނީލް ގާތު އެދުމާއިއެކު އޭނަވެސް އިތުރު ސުވާލެއް ނުކޮށް ކާރުގައި މަންހާ ގެންގޮސް ޔުނިވަރސިޓީއަށް ލާދިނެވެ. މަންހާއަށް ދެވުނީ ކުލާސްތައް ފެށުމުގެ ކުރިން ކަމުގައި ވާތީ އޭނަ ދިޔައީ ލައިބްރަރީއަށެވެ. އަދި އޭނަގެ ސިލަބަހުގައި ހިމެނޭ ފިލާވަޅުތަކާއި ބެހޭ ފޮތްތައް ނަގައި ކުދި ކުދި ނޯޓްސް ތައްޔާރު ކުރަންފެށިއެވެ. ހިޔާލާ ފިކުރު އެހެން ކަމަކަށް ގެންދިއުމަށް މަންހާ މަސައްކަތް ކުރަނީއެވެ.\nމަންހާގެ ކައިރީގައި ހުރި ފޮތްތަކުގެ ގަނޑުތައް ހިމަދިގު އިނގިލިތަކުން އަވަސްކަމާއިއެކު އުކަމުންދިޔައެވެ. ދޭތެރެއަކުން ދެއިނގިލި ދޭތެރޭ އިން ގަލަން ތަޅުވާލައެވެ. އޭނަގެ އުދާސްވެފައިވާ ހިތާ ސިކުނޑިއަށް އެއްވެސް ކަމެއް ވިސްނޭވަރެއް ނުވިއެވެ. ހަރަކާތްތައް އަވަސްވެފައި ހުރިވަރުން އަތުންޖެހި މޭޒުމަތީގައި އޮތް ފޮތެއްވެސް ވެއްޓުނެވެ. އެއަޑަށް ލައިބްރޭރިއަން އާއި ކައިރި މޭޒުތަކުގެ ތެރެއިން މޭޒެއްގައި ތިބި ދެކުއްޖަކުވެސް މަންހާއަށް ބަލާލިއެވެ. މަންހާ ގުދުވެލަމުން ވެއްޓުނު ފޮތްނަގާ ލައިބްރޭރިއަންއަށް ބަލާލާފައި އަވަސް އަވަހަށް ސޮރީއޭ ބުނެލިއެވެ.\nކްލާސް ރޫމްތެރޭގައި މަންހާ އިނެއްކަމަކު އެއްވެސް ލެކްޗަރާއެއް ކިޔަވާދެއްވި އެއްޗެއް މަންހާގެ ސިކުނޑިއަކަށް އެއްގޮތަކަށްވެސް ވިސްނޭގޮތެއްނުވިއެވެ. މުޅި ދުވަސްވެސް މަންހާއަށް ދާނީ މިފަދަ ގޮތަކަށްކަން އެނގެއެވެ. އޭނަގެ އަމިއްލަ ހިތާ ސިކުނޑިއަށް ހަމަޖެހުމެއް ނުލިބޭހާ ހިނދަކު އޭނައަށް ވިސްނޭނީ އެކަމަކާއި ދޭތެރޭކަން އެނގެއެވެ. ވިޝާލް އާއި ކޮންމެވެސް އިރަކުން ކުރިމަތި ލާން ޖެހޭނެކަން މަންހާއަށް އެނގި އެކަމާއި އޭނަގެ ހިތްއަވަސްވަނީއެވެ. އެހިތާ ސިކުނޑި ވިސްނަމުންދަނީ ހަމައެއްމެ ކަމާއިމެދުއެވެ. އެއީ ވިޝާލްގެ އެތަކެއް ސުވާލުތަކެއް ކުރިމަތިވާ ހިނދު ދޭނެ ޖަވާބަކާއި ދޭތެރެއެވެ.


Israel ge avah thakun emergency elhuvee Iran\nއިޒްރޭލުގެ އަވަށްތަކުގައި އެމެޖެންސީ އެޅުވީ އީރާންގެ ހެކަރުން ކަމަށް އިޒްރޭލު ތުހުމަތު ކުރޭ\nއިޒްރޭލުގެ ބައެއް އަވަށްތަކުން އެމެޖެންސީ ބަރުގޮނުއެޅި ސަބަބު ހިލާފެއް ނެތް ވަރަށް އަދިވެސް ދެނެގަނެވިފައެއް ނުވެ އެވެ. އެހެންނަމަވެސް، ޖާސޫސީ މައުމޫމާތަށް ބުރަވެ އިޒްރޭލުން ބުނަނީ އެއީ އީރާނުން ދިން ސައިބާ ހަމަލާއެއް ކަމަށެވެ.\nގިނަ ބައެއްގެ ފުރާނަ ގެއްލިދާ ފަދަ ހާދިސާތައް -- ސުނާމީއެރުން، ބޮންއެޅުން އަދި ބިންގަނޑު ކަނޑައިގެން ދިއުން ފަދަ ކާރިސާއެއް މެދުވެރިވެދާނެ ކަމަށް ބެލެވޭ ގައުމުތަކުގައި "މުނިސިޕަލް ސައިރަން ސިސްޓަމް" ބޭނުންކުރެ އެވެ.\nއިޒުރޭލުގައި އަވަށްތަކުގައި މިފަދައިން ބޭނުންކުރާ އެމެޖެންސީ ބަރުގޮނަކީ ފަލަސްތީންގެ ގާޒާއިން ނުވަތަ ލުބްނާނުން ރޮކެޓް ހަަމާލާއެއް އަންނަކަން އާންމުންނަށް އަންގައި ދިނުމަށް ގޮއްވާލެވޭ ބާރުގަދަ އަޑެކެވެ. އެއާއެކު ހާއްސަ އިމާރާތްތަކަށް ވަދެ ރައްކާތެރިކަން ހޯދަ އެވެ.\nއިޒްރޭލުގެ ރޭޑިއޯއިން ބުނި ގޮތުން އާދީއްދަ ދުވަހު ވީއެއް ނުވީއެއް ނޭނގި އެމެޖެންސީ އަޅަން ފެށުމުން އާންމުން މަގުތަކުގައި ކޮޅުކޮޅަށް ދުވަން ފެށި އެވެ.\nގަޑިއެއްހާ އިރަށް ދެމިގެން ދިޔަ އަޑުފަށްގަނޑުގެ ސަބަބުން އަސްކަރިއްޔާ ހުޝިޔާރުވެ ކުއްލިއަކަށް އަޅަން އޮންނަ އެމެޖެންސީ ފިޔަވަޅުތައް ވަނީ އަޅާފަ އެވެ.\nއިސްރޭލުގެ އަސްކަރިއްޔާގެ އޮފިޝަލަކުން ހަބަރަށް ބުނި ގޮތުގައި އިޒްރޭލުގައި ދެ ގޮތަކަށް އެމެޖެންސީ އަޅަ އެވެ. އެއީ މަދަނީ ކަންކަމުގައި އަދި އަސްކަރީ އިންޒާރުތަކުގަ އެވެ. އާދީއްތަ ދުވަހުގެ ބަރުގޮނަކީ މަދަނީ އަޑުފަށްގަޑެކެވެ. އެކަމަކު އޭނާ ބުނި ގޮތުގައި އާންމުން ބިރުން ތެޅިފޮޅިގަތީ އެވެ.\nއިޒްރޭލަށް ލިބިފައި ހުރި ޖާސޫސީ މައުލޫމާތުންނާއި އިންޓެލިޖެންސަށް ބަލާއިރު އެވަރުގެ ސައިބާ ހަމަލާއެެއް ދެވޭނީ އަދި ދޭން ކެރޭނީ އިރާނަށް ކަމަށް އޮފިޝަލުން ގަބޫލުކުރެ އެވެ.\nއީރާނުން މިކަމާ ބެހޭ ގޮތުން ވަކި އެއްޗެއް އަދި ނުބުނެ އެވެ. އެހެންނަަމަވެސް އިޒްރޭލަށް އުޅެން އުނދަގޫވާ ވަރު ކުރާނެ ކަމަށް އޮތީ ބުނެފަ އެވެ.\nފަލަސްތީން އިޒްރޭލް އީރާން + ގާޒާ ލުބްނާން\nއިޒްރޭލަށް އާ ބޮޑުޒީރެއް، ބާ ސިޔާސަތެއް